text:
東華三院黃大仙醫院
東華三院黃大仙醫院(TWGHs Wong Tai Sin Hospital)係香港東華三院創辦嘅醫院,而家由醫院管理局管理,係九龍中聯網其中一間醫院,地址係九龍黃大仙沙田坳道124號.
簡介[編輯]
東華三院黃大仙醫院喺1965年由東華三院成立,係一間延續護理同胸肺科疾病專科醫院,目的係提供跨科復康訓練計劃,幫助病人重新融入社會.醫院亦設立特殊計劃,照顧有需要嘅病人,例如慢性胸肺疾病,身體殘障同患有複雜老人疾病等.此外,醫院亦提供肺結核治療服務,同時設有睡眠測試室同肺功能暨飛機搭客安全測試中心等;而老人日間醫院就為出院長者提供持續護理和治療,令到佢哋可以喺屋企同社區重拾新生.醫院亦喺2009年2月成立「華永會」紓緩醫療中心,為末期器官衰竭同末期癌症病人提供全面優質醫護服務,令到病人同屋企人喺身,心,社,靈各方面,得到充份嘅關顧.喺華永會同東華三院支持下,醫院亦提供結合西方醫學同傳統中醫藥治療嘅服務畀頤養護理病房嘅末期癌症患者.目標為紓緩病者徵狀,並改善佢哋晚期嘅生活質素.另外,2016年成立嘅香港賽馬會復康醫療中心,透過橫向整合模式,將所有復康設施同醫療儀器集中喺同一樓層,中心亦配備多項先進設備例如懸掛式病人運送系統.
服務範圍[編輯]
專科服務[編輯]
- 胸肺科
- 內科,老人科,外科及骨科之康復護理
- 肺科,老人科,骨科及中風病人之復康治療
- 老人日間醫院
- 紓緩醫療服務(癌症及末期器官衰竭)
- 護養服務
其他[編輯]
- 物理治療
- 職業治療
- 醫務社會工作
- 言語治療
- 足病診療
- 營養部
- 藥劑
- 臨床心理
- 放射診斷


c: text/html

text:
大家平時去旺角會去邊?仲記唔記得以前中學生嗰陣成日去嘅「潮人聖地」有邊啲?相信同小編同世代都知「女仔買衫去旺中,男仔買衫去Chic之堡」.
而家Chic之堡改咗名做Wplaza,Wplaza經過轉手同疫情影響,入面嘅舖頭都大變樣,仲被人評選為香港十大「死場」之一?!今日小編就帶大家睇吓Wplaza仲有咩好睇啦!
Chic之堡 轉手改名做 Wplaza
Wplaza位於旺角豉油街,商場位於旺區嘅中心.商場有不少服飾小店,大多都係以賣潮流男裝為主,更被稱為「MK集中地」之一.然而,因為Chic之堡轉手之後改名Wplaza,唔少原本服飾店因為平價品牌U記,H&M等大牌子興起而慢慢式微,商場人流不復以往,經過疫情影響仲空置咗唔少.
而家Wplaza有啲咩舖頭?
而家Wplaza入面已經冇咁多賣男裝嘅店舖啦,小編上去睇咗睇,依加主要都八成都係Bitcon或其他加密貨幣,除此之外仲有賣電器,Figure公仔,水晶等等,而且仲有一間係網上頗有人氣嘅成人用品店「19Toys」?!
小編出於好奇心入咗去睇吓,竟然係女店員睇舖,好似我咁女仔一個入去睇嘢都唔怕尷尬!而且女店員都好好人,唔識都可以放心問,不知不覺就咁同佢傾咗成個鐘,買咗幾樣嘢!其實都真係幾意料之外.
接下來等我分享吓 我係19Toys買乜嘢同有冇效果啦!
小編用後感:
我買咗豐胸丸同豐胸膏各一枝,用咗一個月之後,的確有感覺大咗同挺咗!
仲有樣嘢係好驚喜:就係食完豐胸丸之後竟然嚟M時唔再M痛!
睇返成份表原來其中有「聖薊」呢個成份可以舒緩經痛症狀!
小編用後感:
同店員傾計先知,原來唔止愛愛嗰陣需要潤滑液
挽玩具都需要搽咗潤滑液先唔易整傷
店員推介咗幾款女性專用嘅潤滑液,有保養用,愛愛用
最後都揀咗熱感款,用上嚟爽啲舒服啲
小編用後感:
呢個被我一眼睇中,隻色好靚!粉藍同粉紫兩隻色揀咗好耐.
佢小巧輕便,得掌心大小,保護外殻唔易甩,清洗嘅時候都好方便!
而且實際上都用得幾開心!依加仍然係我愛用物之一
今次嘅介紹就嚟到呢到,如果大家有興趣嘅話可以去19Toys官網(按此)或者直接上佢哋舖買都得!

robotstxt: allowed

filter: keep


text:
相關文章:(石賈墨)歌德學院專訪系列#7:預防勝於治療
從2019年6月開始香港政治動蕩,不少年輕的香港人都打算移民. 因此香港人對於到德國升學甚至工作的興趣亦越來越高. 石賈墨10年前到德國讀學士學位,然後一直在德國工作. 今集我們將會就著香港和德國的工作文化展開討論,究竟香港和德國的職場文化有何分別? 香港人在德國可以有什麼發展機會? 香港人在德國有何優勢? 另外石賈墨亦會給各位一些在德國職場面試和尋找工作的建議與技巧.
十年前你去咗德國讀書啦,畢業之後,你點樣搵到第一份工?一開始成爲「新鮮人」個情況如何?之後你嘅職場發展又係點呢
威威唔怕認,作爲一個自動化工程師,喺德國搵第一份工嘅過程,真係比我想像中容易.喺我就嚟畢業嘅時候,我就已經開始喺奧芬堡附近度搵工.好快我就已經收到兩個正面嘅回覆.呢兩間公司竟然肯喺未見到我張砂紙之前就決定請我.
我搵工咁快有回音,估計係同我自己喺讀書嘅時候已經有好多實際嘅工作經驗有關.我有喺好多間公司打過工,又要做實習,最後畢業論文都係喺一間公司度寫的.呢啲經驗對我一開始嘅發展有好大嘅幫助,例如話見工嘅時候,已經可以好實在咁講得出工作嘅細節,而到搵到工之後,要適應新工作,都唔會話完全唔知頭唔知路.
畢業之後,我轉過兩次工,直到舊年年尾,我決定辭職成爲一個自由人.而我最後一份工,對於我嚟講真係好好玩,可以參與一啲最新嘅工業自動化同機器人學嘅發展項目,真係唔係人人都有呢個機會咖!所以都真係算係一份幾夢幻嘅工.
依家我做咗自己老細,都唔能夠預計嚟緊我嘅事業會點樣發展落去.望就望我嘅計劃都可以好似一開始畢業嘅時候咁,可以順利實現啦!
「Unser neuer Mitarbeiter」即係「我地嘅新同事」…2014年我啱啱畢業開始返工,當然係新人啦.呢張相,就係我剛入職嘅時候,公司幫我影嘅,釘咗喺公司嘅公告板上面.原來公告板,德文叫「Schwarzes
Brett」,其實即係「黑板」咁解!
你觀察到咩香港同德國嘅工作文化差異呢?德國公司嘅組織同管理又有咩特別?
好多人都問過我呢條有關「工作文化差異」嘅問題.老老實實,我嘅答案係:我都唔知!須知其實我都無喺香港做過嘢(除咗細個打過少少暑期工之外).不過我做嘢嘅時候,都感覺到有啲文化差異嘅,尤其係同其他德國同事緊密合作嘅時候,就更加察覺得到.
我諗最大嘅分別真係佢地嗰種直接嘅態度.一開始我都好難接受,好多同事一有咩唔滿意唔啱心水嘅時候,就會即刻提出,甚至唔介意直接表達不滿.之後我先慢慢意識到,其實咁樣咪仲好!不如一開始就即刻提出問題,嘗試解決,好過之後先後悔同埋怨啦.就算係直接都好,都唔代表你無禮貌,或者係唔尊重人咖,呢個都取決於你提出意見嘅方式.
至於德國公司嘅組織同管理,我諗間間公司都可以好唔同嘅,我未必可以一概而論.我自己就淨係喺啲中小企度做過,佢地通常都有比較平坦嘅公司架構,比較細嘅團隊,咁所以每個人都要「撈過界」,自己要承擔多啲責任,做得闊啲,但係咁樣工作性質反而就多啲變化,亦都可以享受到多啲自由.


text:
同同事調左,所以今日都要返工,放工後同老公去有左新城市lunch同逛逛,今日食峰壽司呢,其實去親都係食果幾樣,久唔久口痕又會忍唔住想去食,哈!
今次淨係食到上面0既壽司,竟然我最愛0既甜蝦軍艦佢無得供應囉!
醫飽肚後去左行一田,我真係勁愛逛supermarket 囉,特別呢類係乜都得賣0既,正!
呢個南瓜好迷你,切開真係唔知有幾多肉係食得架囉!
無意中見到呢個model,初頭未睇真真係以為佢係公仔,我聽身邊好多圍觀者都究竟緊係真人定假人呢,哈哈!
就算佢轉埋pose ,d人都仲係有d疑惑呢,超搞笑!
一有埋去佢就突然轉pose嚇人,都幾得人驚呢!
轉定左佢又郁都唔郁,眼都唔眨架喇!
真係點搞佢都唔眨眼的,勁!
zoom in 就會見到佢係有好多體毛架!
今日行行下行左去化妝品果邊,見到sofina新出果款眼影咁得意,走埋去望望啦,點知無啦啦有人向住我叫姐姐,一望原來係補習仔仔果個姑姐定姑媽,佢0向sofina 專櫃做呢,估唔到佢見過我一兩次都認得我囉,勁呀!
本來我無諗住買野,但佢好nice咁講話如果員工買有八折,跟住又話要拎d 護膚品sample 畀我試試,我真係覺得唔係幾好意思於是婉拒,但佢好熱情地話無所謂,問埋我膚質就入左去搵sample 畀我,其實我係從來無用過呢個牌子的,聽佢講話HADA‧KA呢條line會0岩我,覺得試試都無壞,就照等佢啦,點知佢一拎就成袋,成條line齊,仲每樣好幾份呢,我返屋企睇過懷疑唔只用一星期囉!
另外,佢都有同我講仔仲未返,唉,我d 錢呀!
唯有當我都放左個暑假囉,唔係可以點呢!不過我呢輪真係睇多左戲,煮多左飯,多左時間陪老公,呢d就係有失必有得喇!
呢度就係收到0既試用裝,真係成條line 齊哂架,勁多呀!


text:
3大迷你空氣清新機推薦 從此同敏感講再見︱內附性能及價錢比較
最近香港已經變成催淚之城,當催淚煙火已經變成常態,你以為你少出街,唔係住喺首當其衝嘅污染區域就避得到污染物?咁就大錯特錯了,事關毒氣及污染物唔單止短期內無法消散,更會隨空氣飄浮到唔同地方,加上香港本身嘅空氣質素已經唔算好,如果屋企有小朋友,老人家同寵物,或者有患哮喘,氣管敏感嘅人士仲更加要特別注意同保護呼吸道健康!今次為大家推薦三款空氣清新機,款款功能不同,各有特色,雖然未必能夠完全濾走所有化學物質,但最少起碼能夠先隔絕到大型污染物粒子,改善敏感或者唔舒服嘅症狀.
空氣清新機好似部部都差唔多,但其實使用嘅過濾方式唔同,效果都會有好大分別.所以要揀一部啱自己屋企嘅空氣清新機,最重要就係睇清楚佢使用嘅過濾方式!
另外空氣清新機亦都唔係買完就一勞永逸,如果想保持一定嘅過濾效能,就記得要定期清理空氣清新機入面嘅過濾網,而消委會就建議大家最好每兩星期清理一次.
🔻空氣清新機過濾方式🔻
🔻三款迷你空氣清新機推薦🔻
Capsule 400 Pro 家用負離子空氣淨化機 券後價HK$599(價錢最後更新日期:12月18日)
呢款空氣清新機主要利用負離子淨化空氣,以AICI專利技術產生4百萬粒負離子,從而分解致癌物同埋揮發性有機化合物,例如苯,甲醛等等,同時亦都有殺菌除臭嘅功效,一般香港常見嘅病菌,例如H5N1,H3N2流感,金黃葡萄球菌,大腸桿菌,沙門氏菌,肺炎鏈球菌等都可以消滅,從而減低因為病菌而患病嘅機會.
Capsule 400 Pro 實用之處在於體積細,適合放喺睡房,書房,辦公室等等小範圍空間使用,而且無濾網設計可以免除更換嘅麻煩,只需要用水將淨化頭清洗就可以繼續使用.
AirFree T40 睡房專用空氣消毒殺菌機 券後價HK$843(價錢最後更新日期:12月16日)
AirFree 空氣消毒殺菌機嘅淨化原理同上面提及嘅有少少唔同,佢主要利用專利嘅TSS™技術,令機內嘅陶瓷核芯產生約200℃高溫,從而殺滅空氣中99.99%嘅細菌病毒,以及有機微生物,包括塵蜹,花粉等最主要造成港人敏感嘅致敏原,同時可以減輕霉味,煙味,再而改善哮喘,鼻敏感,皮膚敏感等等症狀.如果大家換季,或者朝早起身時特別容易出現流鼻水,打乞嚏,皮膚痕癢等等嘅情況,就可以考慮放一部喺睡房.
AirFree T40 嘅特別之處在於超低耗電量,大概低過使用一個標準嘅60W燈泡,以及完全0分貝嘅無聲運作,即使放睡房都唔怕會被機器運作嘅聲音影響睡眠.不過值得考慮嘅係,AirFree T40雖然無需清洗或者更換過濾器,但佢嘅有效期大約係10年咁上吓,聽落其實都算耐用及長時間,但如果對呢樣嘢有顧慮嘅朋友就可以能要再衡量一下.
IONION - MX 日本製超輕量攜帶式迷你空氣清淨機 券後價HK$793(價錢最後更新日期:12月16日)
最後呢部空氣清新機有別於以上兩部,係屬於便攜式嘅空氣清新機,只要掛喺頸上就可以淨化圍繞身邊嘅污染物.呢排出街危危乎,特別係去旺角,沙田,大埔等等嘅地方,隨時不知不覺咁隨時吸咗好多有害物質而不自知,如果你喺呢啲高危地區工作,絕對要買番部用嚟傍下身.
呢部全球最細嘅空氣清新機以每秒產生1300萬負離子淨化空,可以去除99.9%嘅PM2.5致癌懸浮微粒,以及甲醛等污染物.如果你需要長時間喺戶外工作,或者有嚴重嘅鼻敏感,花粉症,就不妨考慮呢部隨身型空氣清新機.不過相對而言,呢部機嘅適用範圍並唔會太廣,只係適合近身使用.
仲係心思思唔知點揀好?撳入下圖一次過睇清三部機嘅特點及功能!
🔻再睇埋價錢比較🔻


text:
喺6月14日,前港姐湯洛雯同馬國明大方認愛之後,首度現身并開腔討論戀情,沉浸喺愛河入面嘅湯洛雯,紅光滿面皮膚緊致有光澤,即便著一身黑衣,仲讓人覺得佢神采飛揚.
一傾到戀情,湯洛雯全程笑到見牙唔見眼,仲大贊男友馬國明有5大優點,咁就係孝順,善良,成熟,冷靜,穩陣,而且呢5大優點,令佢好有安全感.
跟住湯洛雯又表示,佢哋係朝住結婚為大前提而拍拖,并會視對方為一生一世嘅對象,而爸爸湯鎮宗對馬國明都好認同,仲對馬國明打出一百分嘅高分.
雖然湯洛雯答到咁坦誠,但記者似乎都唔滿意,仲特登提起馬國明嘅舊愛黃心穎,記者問道作為黃心穎嘅好姊妹,卻全面接收咗佢嘅男友同工作,對此有乜想講嘅?
湯洛雯停咗停一下,之後佢就好多謝黃心穎畀佢同馬國明送上祝福,其實一切都係緣份,自己同馬國明喺埋一齊係冇計劃,并強調呢排先開始傾計,大家都冇諗過會拍拖.
記者仲問到再見番黃心穎係咪會覺得尷尬時,湯洛雯就表示:「暫時唔會想呢啲,因為冇發生,都唔知道點答.」從呢句說話中聽得出嚟,湯洛雯同馬國明公開拍拖,事前應該冇通知黃心穎.
講起黃心穎同湯洛雯緣份真係唔淺,佢哋都係參加2012年嘅港姐入行,當時美貌出眾嘅湯洛雯其實係大熱門,相比之下外形普通嘅黃心穎,就唔搶眼.
眾所周知,當年參選港姐嘅時候,黃心穎曾經三番兩次帶頭孤立湯洛雯,唔單止慫恿同屆佳麗喺傳媒面前爆料佢掗拃,仲暗示對方有後臺背景,以致于原本大熱嘅湯洛雯止步五強.
正因為如此,當年湯洛雯簽約TVB嘅時候,佢嘅發展不如黃心穎咁順利,而且黃心穎為咗上位更搭上馬國明,有咗當紅小生嘅保駕護航,黃心穎一度成為當紅花旦.
而湯洛雯就喺TVB兜兜轉轉咗5年之後,先撈到咗一部《燦爛的外母》擔正做女主角,期間每逢同黃心穎同劇,亦都係畀其壓制,佢哋一對比,湯洛雯呢個天之驕女徹底畀黃心穎拋喺身後!
直到舊年,黃心穎爆出「偷食風波」,湯洛雯馬上獲得出演《法證先鋒IV》嘅機會,雖然因為趕拍,呢個角色原定嘅戲份都畀大為削減,但湯洛雯嘅演出仲受到唔少觀眾肯定.
與此同時,《丫環大聯盟》呢部劇出街嗰陣,作為女主角嘅黃心穎戲份都畀大幅削減,女二號嘅湯洛雯變相成為咗女主角.
自此之後,湯洛雯星途一帆風順,今年初更加首次擔正女主角拍乸當紅小生蕭正楠一齊做戲.
有句說話叫做「風水輪流轉」,而家攞嚟形容黃心穎同湯洛雯呢對昔日好姊妹,真係再適合不過.唔怪得有網民表示,湯洛雯呢次係報八年前選美嘅一箭之仇嗎?
Like MisshkNews Facebook!不出门也能知天下事~


text:
(貓界二哈)賓士貓6大個性分析
成日聽到人講狗界既哈奇士(另稱:二哈),但原來貓界都有一種貓係同二哈差唔多性格,賓士腦個性行為成日令人摸不著頭緒,聰明活潑,鬼靈精怪,百厭好動,體力完全用之不盡,做埋D完全出乎意料既行為,有時候仲會激嬲主人,不過佢又會好識撒嬌,令到貓奴嬲佢唔落,性格同二哈犬非常相似.
貓界二哈
唔同地方混種既貓,每個品種既貓都有唔同既外貌特徵同性格,種類亦分別為三色貓,橘貓,虎斑貓,玳瑁貓,賓士貓,黑貓同白貓.但點解會叫賓士貓?賓士貓既特性又係點?
點解叫賓士貓?
賓士貓臉部毛色既分佈同Benz的商標極為相似,呢個就係賓士貓名稱既由來.雖然賓士貓外表感覺給俾人一種威嚴又兇悍既感覺,但其實絕大多數既賓士貓嘅個性都好鍾意講野,咩都喵一餐,點都會俾反應你.
賓士貓既個性又係點?
性格特徵 1.)個性分明
賓士貓會破解到餵食器,智商非常之高.所以無論貓奴點設法防止賓士貓偷食,都會比較難預防嫁.
性格特徵 2.)活潑好動
賓士貓既體力非常充沛,永遠都好似用唔完嘅精力,同小朋友一樣,只要佢想玩,佢係可以將屋企反轉再反轉,無論係玩咩,或者係屋企狂跑狂跳,完全唔使停低休息,無限放電Mode.
性格特徵 3.)行為舉止怪異
賓士貓經常做D奇怪既行為,令人類完全摸不著頭腦,尤其面對唔同人既時候,會有唔同待遇,例如唔識既人,佢哋會好怕羞好膽小,但相反,完全唔驚屋企人,同埋,佢會有時候仲會越級挑戰,會打比自己大N倍既大狗,以下犯上.
性格特徵 4.)好鍾意同貓奴撒嬌
賓士貓好識得氹人黏人,明明搞到貓奴嬲緊,點知佢下一秒又會同你撒嬌賣萌討歡心,令到你完全嬲唔落佢,有時又會過黎你身邊嗲聲嗲氣,務求要你理佢,同佢玩,當你唔理佢,佢會叫到好大聲,刷存在感,完全融化主人嘅心心.
性格特徵 5.)好鐘意講野
係混種短毛貓入面,橘貓同賓士貓係最多野講既貓,會俾你反應,同你對話講心聲,仲會撩你講野,總之就不停講野.
性格特徵 6.)情緒善變
賓士貓情緒變化好大,上一秒可以嗲你,下一秒可以嬲左你,又或者咬你發你脾四,唔理你要你氹返佢,你摸唔透佢到底想點,比翻書仲要快.
賓士貓既行為成日都好奇怪,總之被稱為貓界二哈,絕對係當之無愧,不過如果屋企真係養左賓士貓,一定知道佢地更多奇怪又瘋狂既行為,令到你對貓既印象有非常深刻既體會.如果自己無養,而朋友有養賓士貓,就多啲上佢屋企探討下佢性格特點,順便Gathering,就可以試下我地Kama Delivery到會美食,全天候照顧愛寵物嘅你,送貨覆蓋全港九新界,仲有免運費優惠,開毛孩派對就岩晒喇!
聯絡我們
WhatsApp 查詢/訂購熱線:5188 0757 / 6599 9941
Email:info@kamadelivery.com
追蹤我們
延伸閱讀
*未經許可,以上文章不得轉載或引用*


text:
原本呢篇文,應該係一篇《投資,投誠,投石》嘅文,講嘅應該係香港人有幾熱愛投資,由投資股馬波六合,到投資喺自己身上裝身讀乜班考物試;到喺大時代當下點樣棄暗投明,到最後大家都只可以投石問路,博一舖.
不過,因為一個 Facebook status ,我成篇文由標題到結尾都轉晒.
早兩日有人問我,咁鍾意寫嘢,對咁多嘢都有自己睇法,做乜唔做傳媒.曾幾何時,我都覺得一個人嘅性格,應該同佢做一份點嘅工有關係,但冇任何必然因果關係.即係,你個人吱吱喳喳講嘢冇時停,最好做啲要對客人嘅工作;如果你鍾意計數,就去做會計日日夜夜加加減減;如果你通山跑冇時停坐唔定,唔當差就嘥咗你.
係咪真係咁樣樣?係咪真係好似學友社每逢大學聯招放榜之前畀嘅指引, 50% 興趣, 30% 能力, 20% 現實需要?定係,當大家見到識於微時嘅朋友,再不堪都有自己嘅事業,自己嘅家庭嘅時候,先明白咩叫「百貨應百客」,一本天書點樣可以睇到老?揀科尚且唔可以倒模一號眼二號鼻三號嘴,搵份工,或者長遠啲講建立自己嘅事業,又何來金科玊律?
試下抽離啲咁講,返工其實係一種交易.放心,好符合道德,高主教唔會捉你嚟鞭屍嘅.交易,兩個字,一買一賣(喂用到爛喇). 賣嘅係時間同精力,買嘅係金錢及金錢可以換來嘅一切物質享受,以及金錢無法量化嘅經驗.咁好簡單啦,你一開始未必知道自己想要啲咩經驗,但肯定自己想要錢.咁,返工,唔為錢,為乜?
戴一戴頭盔先,以上嘅思路都係建基於萬惡嘅資本主義之上.如果有朝一日資本主義被推翻,勞動階級唔駛被資本家剝削,可以為著自由意志而選擇做愛做嘅事,世界變得真正平等大同,呢篇嘢就可以丟入垃圾桶.喂講真,係咁美好係咁理想嘅,區區一篇文投籃又算得啲乜.
如果返工為嘅係錢,放工為嘅就係駛錢.嗱,我唔係鼓吹腐敗嘅消費主義呀下.只不過,返工已經賣咗一日起碼三分一時間畀老闆,放工剩低嗰三分二時間又要撥啲去瞓覺,有啲浪費咗喺搭車,所餘無幾嗰啲時間唔喺物質上對自己好啲,同條鹹魚有咩分別?唔係叫你亂駛錢,只係應駛則駛.嗰啲「八十後青年人月入一萬儲一萬,五年後儲夠首期上車」嘅含風飲露神話故事,真係睇一篇都會壞腦.見朋友唔飲都要食,唔食都要搭車,唔搭車行路都要著鞋架?下嘛?
返工有糧出,係出賣時間同青春嘅回報.出咗半斤力,想話攞返足八襾,其實係合理期望. 《明報》總編輯劉進圖七年前撰文話「為理想不計較付出嘅年輕人」令人好感動,而事實正正係因為付出同收入唔成正比,年輕人先要以「理想」,「熱誠」,「使命感」去搭夠,去繼續推動自己為新聞行業捱生捱死,直到團火有朝一日熄滅,仲有人要,有能力嘅就轉行,冇得揀嘅,焗住做嘅,亦都學識「為現實不計較付出」,因為已經冇條件再計較.
港英政府時代高薪養廉,目的係令公務員團隊免於受到外界金錢利益所左右.傳媒貴為左右社會輿論嘅公器,縱使出唔到高薪養記者編輯,亦唔好賤賣報格或者台型丫大佬.偏偏便宜嘅政治花瓶名銜或者打開通往神州經商嘅大門嘅鎖匙,就足以收買話得事嗰班人,從而主導喺機器入面操作緊嘅螺絲.換著係你,作為基層新聞從業員,收入比最低工資高啲啲,而所屬機構又違心甚至嘔心,身心俱疲其實係必然結局.
「興趣唔可以當飯食」,老母教落嘅.食飯就食飯,唔好整色整水講興趣.搵到你嘅錢,喺工餘時間追求自己嘅興趣,先至真正盡興.將興趣同碗飯撈埋一齊,一年 365 日周而復始,好大鑊.因為興趣講嘅係興之所至,唔係講責任.
返工若是必然,寓工作於娛樂係令生活愉快少少嘅方法.但要留意嘅係,要喺工作入要搵到樂趣,而唔係將自己本身嘅樂趣擺落份工度.何況,「多好玩的東西,早晚會放低」,何必要透過工作消磨自己對興趣嘅興趣?


text:
小小周董已經9個月啦,咁快佢已經坐得好隱仲成日同哥哥玩嘅時候會笑到哈哈聲添,見到佢地倆兄弟的互動,我忽然覺得...點解細佬好似大得特別快既?! 仲記得哥哥小周董BB時侯,我地將所有時間同心機放晒去佢一個人身上,哥哥BB時又比較扭計,長期要抱要人陪,頭一年我同爸爸都覺得時間過得好漫長,有時真係希望小周董快啲大個啦!!HAHAAA
但細佬小小周董相比之下真係比較容易照顧,少哭鬧,自己玩自己訓覺,仲要1個月左右已經戒左夜奶,照顧佢相對真係比較easy,加上我同爸爸為免哥哥呷唶,大部份時間都走左去陪哥哥玩,細佬好多時都係交左俾工人姐姐照顧,所以佢習慣左自己玩.
有時望真啲細佬覺得…哎呀, 乜又大個左嗱? 真係大得太快啦,一眨眼已經開始食固體,細佬佢最鐘意食粥仔,糊仔,每次食野佢都會開心笑,真係好可愛!! 哈哈....^^
但細佬就唔太鐘意食甜野,我將生果整做水果蓉,佢唔太鐘意,反而一大舊生果佢又好喜歡喎,不過佢可能只係係當牙膠咬,真係食落肚嘅生果其實唔多.
加上自從我返工後人奶量開始大減,細佬開始飲配方奶粉,再加上食固體,細佬啲腸胃未係好適應,有時啲便便好硬佢屙唔出好辛苦,攪到佢少有地都會發脾氣喊晒口,真陰公!!
問過醫生意見,醫生話佢問題不大但覺得佢應該飲水唔夠,攪到佢啲便便唔靚,所以我即刻想辨法點樣俾多啲水佢飲,依家佢9個月,由6個月起其實已經開始用學習杯飲水.
我一直用開Philips AVENT嘅產品,係上次買蒸煮機時,個SALES姐姐話飲水杯遲早都啱用,所以我就一次過買埋~當時佢仲話我知其實BB嘅飲水杯都要按階段換,例如細佬依家用緊嘅依一個防滴漏幼兒杯係有訓練手柄嘅,可以協助細佬學習自己拎住飲水杯,獨立飲水.而佢嘅斜角軟嘴設計可以令細佬唔駛過度傾斜個頭仔,飲水飲得方便啲!到左9個月以上,就可以換另一種飲管杯,BB可以透過飲管吸吮鍛煉口腔肌肉架!所以話呢,真係連一隻BB嘅飲水杯都好有學問架!
BB初初用嘅時候只係不停摸索,佢見到杯上面個公仔好得意,不停摸隻杯差不多十分鐘,都未肯真正放入口!! 哈哈
但當佢知道吸嘴位可以飲到水水後,佢好似覺得好得意,不停咬個吸嘴,好彩隻杯仔有防滴漏飲嘴設計,同埋飲嘴位置夠柔軟而且耐咬,佢咬幾耐都唔怕變形,最好係連手柄都夠軟熟,BB好容易就可以拎住隻杯自己飲.
杯仔可以放到5安水,一得閒就比細佬自己拎住個杯,佢一邊咬一邊飲水,唔覺唔覺半日內竟然可以飲到差不多3安水,之後幾日啲便便就開始軟返,所以話飲水真係好重要呢.
其實做細佬真係有啲啲唔公平,好多野都好似被我地無心忽略左咁,原來細佬已經識得做好多野,除左識自己坐定定玩,識自己食水果條,識自己拎杯飲水,岩岩上星期佢仲可以自己扶住欄杆企係度添,媽媽真係好唔捨得你大得咁快,好彩哥哥都好鍚細佬,成日想同細佬玩氹細佬笑,所以我同爸爸都開始陪哥哥同時都帶埋細佬一齊出去,每個週末小周董都好期待帶細佬出街見多啲野玩多啲野,而我就更期待細佬遲啲快啲識叫我一聲: 媽媽...媽媽啦!!! 嘻嘻 ^^
歡迎大家給予意見,如有任何邀稿或產品試用,請電郵聯絡: ppqq1437@yahoo.com.hk,我的其他15個BLOG分享包括: Instagram, Blogspot, BeautyExchange, Oh爸媽,24partent專家博客, Weshare, she.com, theZtyle, ELLE.com, style-tips, U Blog, Esdlife靚太club, QOOZA, Mybb.com, ClassesWePlay星級blogger, Mamibuy駐站部落客, OpenRice(級別4)


text:
「倒數」
唔經唔覺已經嚟到第三十六週,郭大少仲有唔夠一個月就出世.之前嗰段日子好似過得好快,但係呢幾個星期又變得好慢.大部份嘅嘢都應該準備好,屋企真係迫滿晒佢啲嘢.老婆同我都經常覺得佢急不及待咁想早啲出嚟,而我哋每日都隔住個肚皮同佢講等多陣先啦,唔駛咁心急出嚟㗎,係個肚入面住多陣先啦!唔知佢聽唔聽得明,但係不厭其煩日日同佢講!
「心情」
其實上過星期先講緊仲有一個月就出世,但係過咗一個星期又不知不覺想寫下自己嘅心情.如果我同你講我唔緊張就真係假嘅,其實我好多時係故意係件事未發生之前令自己輕鬆啲.睇落唔係好緊張,其實就好緊張.呢個係我處理緊張心情嘅方法,而最主要係唔想因為緊張嘅心情打亂自己其他嘢.而慢慢,好多嘢就變得好平常.船到橋頭自然直嘛,有時緊張都無用!
「緊張」
咁耐以嚟去醫生度照超聲波,而又清楚見到郭大少個樣係得一次咁大把.我同老婆都好想知道佢個樣會係點,而且我哋都打算等醫生係三十八週做檢查嘅時候先決定開刀定順產.所以好多未知之數,咁你話緊唔緊張?同時真係唔知幾時有突發嘅嘢出現.就算擇好時辰揀開刀但係佢要做出嚟都冇計,所以話唔輪到你唔緊張.尤其係當好多嘢都不如人意嘅時候!真係會怯㗎!


text:
-
算喇,唔好搞咁多嘢嘅發音發音人 ihcoab (女,來自美國) 女,來自美國發音人 ihcoab
User information
Follow
1票 好 毋好
添加到喜愛嘅發音裡肚
下載報告
-
算喇,唔好搞咁多嘢嘅發音發音人 tranced (女,來自香港) 女,來自香港發音人 tranced
User information
Follow
0票 好 毋好
添加到喜愛嘅發音裡肚
下載報告
-
算喇,唔好搞咁多嘢嘅發音發音人 daudau (女,來自香港) 女,來自香港發音人 daudau
User information
Follow
0票 好 毋好
添加到喜愛嘅發音裡肚
下載報告
-
算喇,唔好搞咁多嘢嘅發音發音人 Liam6W (男,來自香港) 男,來自香港發音人 Liam6W
0票 好 毋好
添加到喜愛嘅發音裡肚
下載報告
-
算喇,唔好搞咁多嘢嘅發音發音人 llf0 (男,來自香港) 男,來自香港發音人 llf0
User information
Follow
0票 好 毋好
添加到喜愛嘅發音裡肚
下載報告
-
算喇,唔好搞咁多嘢嘅發音發音人 kb08 (女,來自香港) 女,來自香港發音人 kb08
User information
Follow
0票 好 毋好
添加到喜愛嘅發音裡肚
下載報告


text:
Skip to content
「三年之後又三年,三年之後又三年,十年都黎緊頭啦老細!」呢一句話好多人都聽過,就係無間道入面嘅經典對白,咁同球証有咩關係呢?原來做一個正式球証比想像中難,第一關當然係要上堂同筆試, 如果係筆試入面未考之前,梗係諗住好似以前會考咁死背爛背啦,點知一考就知 – 瀨 ~ 野 ! 全部都係處景題,唔怪得呀Sir之前話一定要明白背後精神.
好彩 Pass 筆試,之後就要150人裏面篩選118位,之後現場實習又篩選18位,到最後再篩選剩約10位,依10位仲要再實習一年先正式成為「註冊三級球証」.咁點先可以去到國際球証呢,咪就係三年,所以三年又三年囉!
所以好多球迷都會話籃總成日都搵啲「老嘢」吹波,但試問有幾多人會喺當打嘅時候(約20至28歲)選擇做球証呢,自己落場打波好過啦,係咪先?所以其實唔係籃總安排班「老嘢」霸住晒,而係培養一個球証係需要一段好長,好長嘅時間去畀球證落場吸收經驗.而喺呢個咁辛苦嘅漫長過程裏面,對比起我打幾年波所學到對籃球上認知多好多! 而且好多疑惑都全數解開,同時發現自己過去幾年都只係一直用自己把尺去打波同睇波!
今次主要講下:例書第三十條:球回後場違例 (pass back) 定義
講之前必須要引用前輩嘅一句話「例書入面嘅球例其實好簡單,但作為一個球証必須要明白每條規例背後意義!」
1. 運球者原來要三點過晒前場先正式叫做過前場 (*三點過前場指雙腳及帶波),即係兩隻腳過咗前場但隻手仲係後場拍緊波未過前場,你係可以運球返去後場,但繼續受八秒約束(其實呢樣誤解往往都係入場聽到啲球迷鬧球証嘅其中一個主要因素)
2. 籃板球Pass Back:例如原進攻隊如果係搶籃板過程將球直接拍返自己後場,咁都唔算pass back ?!
點解明明係原進攻隊拍返去後場都唔算呢?就係因為控球權嘅關係喇 ! 因為當進攻隊射完波中框後唔入,由果一刻開始已經唔再擁有控球權,所以就唔算pass back!所以如果要吹pass back前球証會先考慮原進攻隊有無控球權.
對於籃板球,打開私league朋友成日都會遇到好多爭議,但判決會唔會令到大家好疑惑呢? 下集再講……


text:
炆豬肉係我用喔?語音輸入研制成嘅.
我想我嘅第三代-升級成為最新版機械X咯.
係通知欄上面可以直接撳掣就可以發Facebook或者其他嘅文章,甚至可以加埋上.呢樣嘢都幾方便,食緊飯.
支援少女同埋廣東話輸入方面懶人使用.個個語音準確度非常媽媽.但係我仲未搵到輸入標點符號嘅方法,經過個官網有完全冇搞,你我係
黃.更令人氣憤嘅係創設繭子依家唔能夠用,日用墾丁會出咗第二個生的事.
另外地圖轉左金融股講係一個大災難,無需要貼亦都非常之唔方便.
播放鬧鐘功能我認為係一個大德學,終於似番一部基本嘅科技產品.
最後相簿亦都可以直接出Facebook嘅文章,同樣再睇睇.
講咗咁耐星星給自己決定啊.
你想我講左啲乜自己參透嚇死.靠語音輸入保證你睇唔明.
翻譯
呢一篇文主要係我用iPad嘅語言輸入而制成嘅.
我將我嘅第三代iPad升級成為最新版嘅iOS 6.
喺通知欄上面可以直接撳掣,就可以發出Facebook或者twitter嘅文章,甚至可以加埋相.呢樣嘢都幾方便,值得一讚.
支援Siri同埋語言輸入,方便懶人使用.不過語言準確度非常麻麻.但係我仲未搵到輸入標點符號嘅方法,蘋果個官網又完全冇教,令我非常徬徨.更令人氣憤嘅係倉頡而家唔能夠用space,一用space肯定會出咗第二個生僻字.
另外地圖轉咗唔用google係一個大災難,冇咗YouTube亦都非常之唔方便.
至於鬧鐘功能我認為係一個大突破,終於似番一部基本嘅科技產品.
最後相簿亦都可以直接出Facebook嘅文章,同Android睇齊.
講咗咁耐,升唔升級自己決定啦.
以上我講咗啲乜自己參透下.靠語音輸入保證你睇唔明.


text:
今期同大家講下里數方面嘅攻略~千祈唔好俾標題裡面嘅「埃及航空」嚇親,因為以下落嚟介紹攞金卡嘅方法係唔需要搭埃及航空,都一樣可以做得到㗎!
埃及航空係星空聯盟成員之一,而星空聯盟係世界三大航空公司聯盟之一,成員包括大家較熟悉嘅ANA全日空,長榮航空同新加坡航空等等.同屬星空聯盟令佢哋嘅會員計劃互通,搭乘其他航空公司一樣可以累積到里數.不過今日嘅重點唔在於儲里數換機票,而係在於儲里數攞金卡!
首先要講吓埃及航空金卡有咩用先.先前講到埃及航空係星空聯盟成員,所以佢嘅金卡比照星空聯盟金卡,搭乘其他星空聯盟航班時可以享受同等福利,例如商務艙櫃檯Check-in,額外寄艙行李限額,入貴賓室同優先登機等等.
一般嚟講,大部分嘅會員計劃都會每個年度作一次結算,一年內達唔到護級要求就要新一年由頭再嚟過.只不過埃及航空嘅計劃係每兩年先結算一次,所以唔需要擔心一年飛得唔夠多,你有兩年時間努力.而第一次升級更加係無限期,3年先儲夠分都可以㗎~
埃及航空提供家庭計劃比最多5名家庭成員齊齊儲分,而呢個家庭計劃特別在於可以容許會籍積分亦都可以一齊儲㗎!所有積分都會累積到主戶口,所以之後攞到嘅銀卡金卡會籍都係主戶口持有人所有.
舉個例就係爸爸開戶口後,加入媽媽同仔女一齊儲分,咁所有積分都會累積到爸爸嘅戶口啦,達到指定積分之後爸爸就會得到銀卡或者金卡會籍啦.
家庭計劃必須要事前向埃及航空嘅客戶服務部申請,出發前一星期之前一定要辦妥,如果唔係之後先申請家庭計劃會浪費咗之前嘅里數㗎~詳細申請方法係留意返官網嘅呢一頁.
順帶一提,埃及航空呢個計劃係少有仲有實體卡㗎,只要有分數入帳就會寄卡俾你啦,實體卡買少見少,當記念都好呀~今日介紹住咁多先,下個星期為大家講解有啲咩渠道儲分同埋點樣計累積到幾多里數!
最後呢度放返個會籍一覽嘅表格俾大家參考~


text:
曼谷真係好多五星級酒店,喺當中有平有貴,平有平住,貴有貴住.今次去到就選擇咗住宿曼谷大倉新頤酒店.佢嘅定價喺曼谷嚟講唔算親民,比起一部分嘅大牌子都貴一截.今日為大家推介呢間酒店,當然係因為我覺得佢值呢個價錢啦!
曼谷嘅大倉位於Park Venture Ecoplex內,樓下十幾廿層係辦公室,24樓就係酒店大堂同餐廳,25樓係無邊際泳池,而酒店房就位於26樓以上.如果你係過斜對面Central Embassy 嘅話,經正門行樓梯上天橋可能會快些少.倘若你拎住大包細包行李,又或者天氣唔好嘅話,就搭扶手電梯行返直通BTS站嘅天橋啦~
「大倉」相信大家都知道係日本牌子,佢哋喺全球有25間「大倉」品牌嘅酒店,嚟緊幾年會再加多7間添~佢哋每一個項目都秉承住「三最」嘅經營哲學,最佳嘅住宿,最好嘅美食料理同埋最優質嘅服務.大家如果睇睇TripAdvisor曼谷酒店排行榜嘅話,大倉係云云899間酒店裡面排第6,係頭嗰1%嚟㗎!
酒店計埋套房一共有十款房型,最基本嘅豪華房都有43至47平方米(463至506呎)大~景觀方面就無咩大驚喜,雖然附近都有唔少建築物,但係距離都有返咁上下,所以唔使擔心個人私隱.房內比較多間隔,皆因除咗廁所採用乾濕分離(如廁同沖涼分開)設計之外,房內仲設有Walk-in Closet!房內有齊梳化同工作枱,無論你趕著做嘢定只係想Hea下都有啱你嘅位坐~
房內設備同樣齊全㗎~Mini Bar 同咖啡機幾乎係基本,唔多介紹啦.大倉貴為日式酒店又點止係咁多呢?除咗普通茶包同咖啡之外,佢哋仲有日本茶葉同日式茶具!有酒店浴袍之餘仲有日式浴衣!上一段提過有工作枱適合辦公,呢度補充多少少,佢哋櫃桶內有齊LAN線,信封信紙同各式文具,基本嘢一定處理得好~
酒店嘅小細節亦都不容忽略,亦都正正係因為呢啲小細節,更加能夠彰顯大倉優勝嘅地方.五星級酒店一般都會提供開床服務 (Turndown Service),呢度都會,不過佢哋仲會放隻手摺嘅千紙鶴祝你瞓個靚覺~仲未完,佢哋仲好貼心咁有埋教學以及折紙俾你自己摺~另一樣貼心嘅,就係廁所備品有細細樽嘅漱口水,平日邊度有呀~齋刷牙唔夠㗎嘛,尤其係食完濃味嘢之後,有漱口水就好得多啦!
最後講講酒店嘅早餐~你可以選擇去食自助早餐,又或者入「山里」食日式早餐都得.自助早餐每日都會換唔同嘅款式,所以我試咗幾日都無去到食日式早餐…自助早餐範圍雖然唔算特別大,但款式齊備,日式,泰式,西式以至中式都有照顧到~煎蛋炒蛋等等要落單等師傅即煮,同侍應生講就可以㗎啦!呢度放其中幾款蛋俾大家睇睇~
曼谷大倉各方面都做得非常出色,貴過其他同級酒店亦都不為過.若果你想追求一趟享受嘅旅程,相信將會係一個不二之選.有機會再去曼谷嘅話,我都可能要認真考慮下仲係咪要去試其他酒店!大家如果你有任何關於旅遊嘅問題,亦都歡迎您留言或者Inbox問㗎~
曼谷大倉新頤酒店官網:www.okurabangkok.com
電話:+66-2-687-9000
參考價錢:連稅後每晚7900泰銖 (折合約港幣1965元)
地址:57 Wireless Road, Lumpini, Pathumwan, Bangkok 10330
交通:乘搭BTS 素坤逸線 (Sukhumvit Line) 前往Phloen Chit站 (E2),出站後經2號出口直通入Park Ventures Ecoplex大樓內,透過扶手電梯前往地下,經側門即達酒店.酒店大堂位於24樓.


text:
Undertale
《Undertale》(粵譯:地底傳說或者傳說之下)係由托比·霍士(Toby Fox,id係tobyfox)做嘅一款角色扮演遊戲,2015年9月15號出版.喺遊戲入面,玩家要控制一位跌落地底世界,俾魔法屏障隔開嘅人類細路.玩家嘅任務就係要將佢帶返地面,探索充滿城鎮同山窿嘅地下世界,並喺旅途入面解開無數嘅謎題.遊戲嘅特色係佢特殊嘅戰鬥系統,玩家要避開對手嘅彈幕攻擊,可以選擇寬恕(mercy)或者攻擊(fight)佢哋.呢啲選擇會影響到遊戲入面嘅對話,人物,故事同結局.
呢個遊戲喺上市之後受到遊戲評論家嘅好評,讚遊戲入面嘅幽默元素,直觀嘅戰鬥系統,音樂獨創性同埋劇情入面同角色深刻嘅情感連結.最後遊戲嘅銷售量超過咗一百萬份,俾人提名過好多榮譽同埋獎項.
2018年10月31日,由Toby Fox推出咗一款有相似角色設定嘅遊戲《Deltarune》,有同Undertale相似嘅設定,可以係Windows同埋macOS嘅平台上面免費玩. 好多人都以為Deltarune嘅Undertale嘅續作,但係佢其實係同Undertale冇關嘅另一款遊戲,Toby話個正式版會係未來7年之內推出.
此外,有擁躉用咗6年時間自製另一款遊戲《Undertale Yellow》作為Undertale嘅前傳,暫定2022年冬季推出.[1]
故事改
《Undertale》嘅故事完全發生喺地底世界,啲怪獸俾人類封印喺一個好大的地底山窿入面,佢哋曾經同人類和諧咁生活喺地面,但係喺同人類嘅戰爭嗰陣時失敗咗而被驅逐,地底同地面世界就俾人類起嘅屏障隔開,之後,人類同怪獸完全分居.地底世界唯一嘅入口就喺伊波特山(Ebott).
21世紀初嘅某年,玩家操控嘅主角 Frisk由伊波特山跌落地底世界,遇到Flowey,呢朵花向Frisk講呢個世界嘅運作機制,順便鼓勵佢提高「LV」(「LOVE」),欺騙埋Frisk掂佢啲攻擊,話畀佢聽可以通過殺死怪獸嚟得到「EXP」,並主張:「喺呢個世界上面剩係得殺,或者係俾怪獸殺.」當Flowey想殺咗Frisk嘅時候,Toriel就會阻止再由Flowey手入面救Frisk,Toriel喺一個慈祥嘅山羊怪獸,佢有善咁教Frisk點樣解決關卡嘅謎題,喺唔傷害怪獸亦都可以喺戰鬥入面生存嘅技巧,並希望可以保護Frisk唔俾地底世界嘅國王——Asgore Dreemurr傷害.
不過,Frisk最終仍然同Toriel告別,揾Asgore嘅城堡同比結界阻擋,可以到地面世界嘅通道,喺旅途入面Frisk認識咗唔同嘅怪獸,包括擔任哨兵嘅骷髏骨頭兄弟Sans同埋Papyrus,皇家衛隊嘅首領Undyne,皇家科學家Alphys,地底世界嘅電視節目主持人Mettaton等等,但係間唔中就會有一啲怪獸戰鬥.喺戰鬥入面,Frisk可以揀殺死或者唔殺(Spare)怪獸,亦都可以同佢哋做朋友.
隨住傾計同劇情嘅發展,Frisk越嚟越熟悉人類同怪獸之間嘅戰爭點樣發生,同埋地底王子—Asriel嘅背景故事.Asriel係Asgore同Toriel嘅仔.有一日,佢同第一個跌落地底嘅人類Chara結識,之後第一個人類俾Asgore同Toriel收養.
有一日,Chara計畫俾Asriel吸收佢嘅靈魂,順便穿過屏障,喺地面收集六個人類靈魂,諗住放啲怪獸.按計畫嚟講,第一個人類飲毛茛做嘅茶自殺,Asriel吸收咗Chara嘅靈魂,再帶佢嘅屍體穿過屏障返返佢嘅鄉下.但係村民就以為Asriel殺咗Chara,而開始攻擊佢.Chara諗住跟住計畫殺死人類,而Asriel就拒絕做計劃,冇攻擊到人類,只係誓死抵抗班村民嘅攻擊,將Chara嘅屍體帶返地底,之後喺金色花床上面化成灰燼.個意識喺第一朵喺地底開嘅金色嘅花上面,後來俾Alphys帶返真.實驗室並注射咗決心,變成咗冇靈魂嘅生命,亦即係之後嘅Flowey.
隨住兩個細路嘅死亡,悲痛嘅Asgore對人類再起戰爭,決定殺死任何跌落地底嘅人類嚟收集靈魂,打爛屏障.遊戲開始嗰陣,佢已經有咗六個人類靈魂.遊戲嘅結局取決於玩家點樣對應同怪獸嘅戰鬥.結局主要有三種:中立路線,和平路線,同埋屠殺路線.如果玩家冇殺死地底世界嘅所有怪獸,就會入中立結局.取決於玩家造成邊啲重要人物死亡,總共有多過十二個分歧路線.
遊戲接近尾聲嗰陣,Frisk就會到城堡,並通過Alphys所述知道咗佢仲需要一個怪獸嘅靈魂,先至可以穿過屏障嘅事實,咁樣就迫使咗Frisk同Asgore戰鬥.Sans會先喺審判長廊(Judgment Hall)叫住Frisk,話畀佢聽「LOVE」係「暴力等級」(Level Of ViolencE)嘅縮寫;同埋「EXP」喺「處決點數」(EXecution Points)嘅縮寫.
當Frisk儲夠「EXP」,「LOVE」就會提升.Sans就會用Frisk(玩家)嘅戰鬥方式做依據嚟審判Frisk.
角色改
Frisk改
Frisk係遊戲嘅主角,人類,冇性別,有一種叫做「意志」嘅超能力,呢種超能力可以令佢死後返生.
Sans改
Sans係一隻骷髏骨頭,亦都係Papyrus嘅哥哥,身材矮細,好鍾意講笑話,對話大多數都係用Comic Sans MS字體造成.佢對時間嘅認知好好,所以喺屠殺路綫會係最後嘅大佬.
Papyrus改
Papyrus係Sans嘅細佬,但係比佢高得多,對話大多數都係用Papyrus字體造成.由於佢同皇家衛隊嘅首領Undyne好老友,所以好想成爲皇家衛隊嘅其中一個成員.
Napstablook改
Napstablook係Mettaton嘅表兄弟(英文版冇性別,日文版係男性),係一隻鬼.佢係隱居喺瀑布嘅作曲家同埋唱片騎士,有個蝸牛農場,好少講嘢,成日都覺得好唔開心.
Undyne改
Undyne係一隻好似魚嘅怪獸,係皇家衛隊嘅首領.
Alphys改
Alphys係發明Mettaton嘅皇家科學家,亦都係遊戲唯一一隻唔可以戰鬥嘅主要怪獸.
Mettaton改
Mettaton係Napstablook嘅表兄弟,係一隻機械人,曾經同佢一樣都係鬼.本來佢係用來對付人類嘅,後尾唔知點解變成咗電視節目主持人.
Asgore改
Asgore係地底世界嘅國王,曾經係Toriel嘅老公.
Toriel改
Toriel係喺一隻慈祥嘅山羊怪獸,佢曾經係Asgore嘅老婆.
Flowey/Asriel改
Asriel係Asgore同Toriel嘅仔,死過一次,但係俾Alphys返生,變咗做一朵叫做Flowey嘅花.佢喺和平路綫同埋中立路綫都係最後嘅大佬.
Chara改
Chara係Asgore同Toriel收養嘅一個人類細路,係第一個跌落地底世界嘅人類,同Frisk一樣冇性別.雖然係中立路線同埋和平路線佢已經死咗,但係喺屠殺路綫佢俾Frisk嗰種所謂嘅「意志」超能力返生咗,同佢一齊毀滅地底世界.
參考改
- ↑ 歷時6年!粉絲自製《Undertale》前傳釋出新預告 宣布2022年冬季推出,聯合新聞網,2022年1月20號


text:
終端機
終端機(英文:terminal)係一種接駁電腦,等用家可以用電腦嘅舊式架罉,通常有熒幕同鍵盤,直接透過串連式介面輸入同輸出文字內碼同控制碼(英文終端機通常用7位元嘅 ASCII,但係可能會用 ASCII 或者 ISO-2022 嘅控制碼做擴展).駁去嘅通常係大型電腦(mainframe),中型電腦(midframe)或者小型電腦(minicomputer),但係如果操作系統支援(例如類Unix系統),亦都可以駁我哋而今一般用嘅所謂微型電腦.如果係微型級以上嘅電腦,一架電腦通常會駁多過一架終端機.
終端機唔係電腦,淨係識顯示文字資料(有啲會識畫圖),但係亦都唔係電腦熒光幕,唔識處理視訊.
對 Unix 嘅影響[編輯]
Unix 用家接駁電腦嘅方法本來就係終端機,變咗串連式介面嘅輸入同輸出全部都當成終端機(terminal character device,簡稱 tty)處理,甚至用網絡做連線嘅介面都叫做 「偽終端機」(pseudoterminal,簡稱 pty).
Unix 亦都因為要整文字介面嘅時候易啲,將好多牌子嘅終端機抽象化,整咗一套叫 curses 嘅函式庫;因為 curses 將輸出做咗好多嘅最佳化,輸出嘅字跳來跳去,令到 Unix 嘅文字介面同而今市面上嘅熒幕閱讀器並唔相容.
對 Microsoft 系統嘅影響[編輯]
MS-DOS 嘅 command.com 同新版 Microsoft Windows 嘅 cmd.exe 都支援 VT100 系終端機嘅部分格式化功能,Microsoft 叫呢啲做 ANSI escape codes,通常寫手稿或者改命令提示符先會用.
取代品[編輯]
喺 X 視窗系統出現之後有所謂 「X 終端機」,其實係一種內置熒幕嘅電腦.
喺 Unix 以外嘅世界用嘅係電腦熒光幕.
而今喺電腦上面嘅所謂 「終端機」 其實係終端機模擬器,即係扮某牌子某型號嘅終端機嘅程式.


text:
IELTS Speaking
知己知彼,百戰百勝,首先要知道speaking嘅評分標準,先可以針對性咁對症下藥,先可以攞高分.
- Fluency and coherence 流暢度及連貫性
- Vocabulary 字彙
- Grammatical range and accuracy 文法的使用及準確度
- Pronunciation 發音
但係知道左又可以點準備呢?
- 同朋友用英文溝通
朋友之間如果可以用英文溝通,就盡量用英文.一來講錯了也不會太尷尬,可以一笑置之,反而可以為學講英文增添樂趣!二來透過互助指點而有更大的進步!同朋友傾計嗰陣,互相幫手改善口音同文法,呢D都係自己一個唔容易發現嘅問題.
- 自拍
除左同朋友講英外,自拍,再作調整都係一個唔錯嘅選擇.拍片自己睇返,除左可以聽下自己嘅口音同文法有冇錯之外.仲可以睇到自己唔自然嘅小動作.加上可以從第三者嘅觀感睇下自己有咩需要改善,對全面改善自己會話有唔錯嘅幫助.
- 練習past paper
「惟手熟爾」,練習往往係成功嘅必經之路.IELTS嘅考試模式基本上唔會變太多,所以攞past paper黎幻想自己喺到考試,係大有幫助,如果考官問一D好類似的題目,你嘅自信心會大增!亦都可以令自己熟習考試,減少緊張同比人問到口啞啞嘅機會.下面會再分享past paper同其他範例題目.
- 用英文思考
中文同英文嘅文法同思考模式都有唔同,因為我哋嘅母語喺中文,所以喺日常生活中都會用中文黎思考,而英語係外語,所以就會先用中文思考然後再喺腦中翻譯成英文,再講出來,但係咁就好容易令英語嘅流暢度大減!又或者用錯文法.用多D英文思考,唔識用英文表達嘅就查字典同記底佢.久而久之,英文speaking就會愈來愈流暢
- 學習詞彙
考生s一開始都有一個弊病,就係詞窮.成日講黎講去都係用一樣嘅詞語,簡單黎講就係字彙太少.試下喺唔同嘅英文報章搵下D日常會用到嘅生字,同義詞,唔識嘅字典會係你嘅好朋友,但記得學到新嘅詞彙嗰陣要將佢套用喺句子當中.令你嘅內容聽起黎更生動有趣.
- 看英文電影
相信大部份人都鍾意睇電影,尤其係外國電影.練習英文嗰陣不妨試下模仿你喜愛角色嘅說話風格.一來看美/英劇令你更有動力去練好英文,二來看美/英劇可以令你了解外國人講英文的習慣,包括常用語及語速,令你更嘅用語更接近外國人.同埋,記得盡量唔好開字幕.
- 聽 & 唱英文歌
唔係喎,我又要返工又要返學,邊有咁多時間睇戲喎.咁你可以試下上網search下十大英文金曲.又或者你本身有D自己好鍾意聽嘅歌.不妨係咁聽係咁唱,聽多幾次更加理解歌詞,唱多幾次,英文嘅發音都會變得更好.
- 調整心態: 傾計,而唔係考試
不過其實考試除左知識,心態都好重要.喺香港,講起考試,個個都會驚會緊張,考得唔好會點點點.但係其實唔洗緊張,一來IELTS唔係一試定生死,你係可以讀完又讀.二來,考官問嘅問題都係生活中會接觸到的話題,如果朋友問你你鍾意D咩,你會唔會緊張?試下當佢係你認識嘅朋友,然後普普通通咁傾計只係變左英文姐.自然嘅對話顯得你有自信,考官對你嘅印象亦會變好.IELTS嘅重點係為嗰D打算喺以英語作為交流語言嘅國家同地區留學或者就業嘅人設置嘅英語言水準考試.所以內容會更加貼近生活,重點係傾計,而唔係考試
- 遇到不熟悉的話題不要緊張
IELTS希望考到嘅都係一D同日常生活有關嘅會話.所以題目基本上唔會太過於專業.如果遇到D唔識嘅題目,唔好驚.將佢帶返入生活當中,用返日常生活中搵到嘅例子同答案.
- 試著說多點
熟能生巧,喺日常生活中講多D英文,用返上面嘅練習小tips盡量改善到可以同考官流暢溝通,而且考試時寫嗰份稿唔會幫到你太多,加上有唔少考生鍾意對稿讀,令到個對話唔似一個會話
- 注意語速
有D人英文勁,想show off比個考官睇,又或者驚講唔哂D內容,之後不斷加快語速.亦有D人放慢語速,希望比更多時間自己諗野.但係作為一個考官,語速控制得唔好會令考官聽好唔舒服,甚至影響佢
理解你講嘅野,適得其反.雖然唔係人人都做到呢一點,但係講野嗰陣應留意咬字清晰,帶有適當嘅節奏.
- 切題,答案不是愈長愈好
簡單回答考官嘅問題,展示你嘅說話能力,試下用盡佢比嘅時間,但唔好超時.千祈唔好一句起兩句止,唔好一句”Yes” or ”No”就完.精準咁解釋點解,然後比出令人感興趣嘅例子,但係又唔好講得太專業,切記說話內容唔好太短亦唔可以冗贅.
如果大家有什麼英文問題,如Spencer Lam, 好唔好咁樣學英文呀? 或者IELTS考試,成人英文/商業英文的知識及英文資源,歡迎你可以隨時再跟我多交流一下,可以Follow 「Spencer Lam English Team」 Facebook page同IG得到更多英文資訊,亦都可以上 https://spencerlam.hk/ 了解更多!


text:
成件事當時無記者,無人知 想話比人知咩事 同埋心理陰影太大 想分享下.
速龍同防暴係油麻地十字路口突然衝出捉人,咁我驚阻住手足跑就企埋左一邊,同另一名外籍 fa企埋一齊,速狗叫我地走,咁我地就行左入橫巷.有條友大叫好恐怖要人幫手我就同個外籍一齊跑過去
去到見到大約60-70個手足,人疊人疊到最少有4-5層,已經有人叫透唔到氣,隻腳動唔到,隻手就黎斷,聽得最多既係救我,我唔想死.
當時兩個消防抽緊一個係底既手足但都抽唔到,我就去抽右手邊二三層既手足.仲好記得個女手足既眼神.幾咁無助 幾咁期待有人幫佢.抽到第三個後,左邊既手足完全動唔到,無進展.咁我就係咁叫人退後 但好似無人聽到,咁我咪跑去地鐵出口左手邊條路打算叫後邊人退後,點知就有一大班速狗,佢叫我走,我同佢講個邊就黎死人架啦 .比我叫人退後,當時我已經跪左係地下... 我知我戇尻仲以為班狗會有性,但係個時我無得選擇,我好驚手足會死係我面前.
兩分鐘後班狗見到右邊既事了,但係佢地趕走曬消防同全部fa,叫我地走 唔好扮撚曬野.有個女fa求班狗叫佢地救,比我地幫手.但係班狗只係捉緊比我地救左出黎又擔心手足而無跑走既人,叫佢地唔好撚動,如果唔係打撚到你地仆街,眼見起碼十分鐘無人理過人踩人既手足.連消防都唔可以救.
現場我眼見並無拉fa同消防員.唔知點解新聞咁賣
我好想講既係,我咁大個人第一次係條街到喊到收唔到聲,我真係好擔心佢地有事,我真係好憎班狗,我真係好無助,我真係好無用.我只係希望手足你地全部無事.我情緒問題行開左 十幾分鐘後番去見到消防分流傷者,但只係見到一個黃色既手足,希望你無事.希望所有手足平安.
後期分流時圍觀既人係完全唔知咩事,仲話手足係中槍等等既誤傳.所以此文解釋番咩事.同埋其實呢件事真係好嚴重,如果無手足受傷一定係上天保佑.
但今晚的確係發生左真正既人踩人 唔係記者講得咁輕鬆.


text:
冇啦啦開大餐XD
話說約左某日去海洋公園玩,時間又太早,於是Join左朋友黎個High Tea:)
登登!頭盤先上!
生蠔,蟶子,鮑魚,帶子,仲有大蝦,睇到都流口水呀!!!
咁既陣容都係$500有找,不得了!
你睇隻生蠔大過我隻手,我食左濃味個款,淡淡海水味加少少鐵味,最正係夠鮮味,好Juicy!
蟶子好爽口,脆身有咬口.
鮑魚醃過架,幾特別,而且好有味道同咬口.
大蝦唔痴殻,啖噍肉!
帶子配埋個蜜糖麵豉汁太好味啦,忍唔住要Encore:)
個汁點形容呢?有少少花生醬既香味,但又有少少咸味,少少甜,加埋帶子鮮甜肉嫩,我食左超多!
再黎係西班牙48個月橡樹果級別黑毛豬風乾腿,淨係個名都夠哂勁啦XD
唔似一般HAMS得個咸味,好有果香,味道慢慢滲出黎,超正!
菠蘿我就冇配啦.
海鮮黑毛豬肉骨茶,好特別啊!
肉骨茶本身都幾好飲,加埋海鮮中和左陣苦澀味,多左份鮮甜味,必試!
對比之下個黑松露磨菇湯就冇乜特色啦,不過濃郁既黑松露味搭救,菇味同黑松露味都飲得到,互相輝映.
食西餐食到有BB鴿都係第一次XD
外層香脆,肉嫩又Juicy.
松露煮日本年糕係呢到既必食推介,梗係點黎試下啦,好香好Creamy,但年糕好少,一人兩舊冇左,有少少唔多夠喉.
最後以美國熱脆薄餅卷配雪糕作結.
外層好香口又唔霖,入面包既好似係香蕉?
但食落似係吉士,總之好味XD
呢餐High Tea夠哂High啦掛?
呢間餐廳既食物都好有特色,加埋fusion元素,好多野估你唔到,創意+新鮮感都有齊.
最正係價位好親民,一般西餐價錢就食到酒店級既創意同味道.
抵! 值得一試.


text:
J Arie《雙面哈菲》Trap Remix feat. Heartgrey & Geniuz F the FUTURE版本, 給歌迷不一樣的感覺
好開心《雙面哈菲》會得到樂迷同埋電台嘅支持呀!真係好多謝大家!畢竟係成為「毒辣」歌手嘅第一首歌,不論題材或者MV視覺上都嘗試行出左一大步,但係竟然每一日ig fb都有人tag我,話俾我聽佢哋loop緊《雙面哈菲》,仲有最近寫俾JW嘅新歌《小半生》同埋黃淑蔓嘅新歌《猜猜我是誰》,三隻歌嘅曲風同melody flow都唔同,希望大家可以見到更加立體嘅我啦!
原本《雙面哈菲》既編曲由Perry Lau同監製阿Bert造,我真係超鍾意!之後再諗諗吓,其實一個Melody如果轉左第二個編曲,又可以有第二種估唔到嘅感覺,所以好想試吓玩Trap Remix呢個版本,搵左好talented既Heartgrey造佢平時玩開既beats, 再搵埋Rapper 「Geniuz F the FUTURE」加咗段rap! 之前一直好想自己嘅歌入面有rap, 今次呢個Trap Remix版本卒之嘗試第一次啦.因為FUTURE同Heartgrey都係愛音樂同埋平時自己造音樂嘅人,所以呢個Remix版本由零開始4小時已經好快做完了.
呢個《雙面哈菲》Trap Remix 有拍左一個Lyric Video, 今次除咗剪接,仲第一嘗試做埋導演,因為清楚每個鏡頭點拍,先會知道剪出嚟嘅效果係點樣.原來自編自導自演真係一腳踢,不過真係幾有滿足感,尤其係嗌Cut嗰一下哈哈!
今個星期帶俾大家《雙面哈菲》既Trap Remix feat. Heartgrey & Geniuz F the FUTURE, 下星期仲有多一個remix version! 希望大家會密切期待唔同面向嘅《雙面哈菲》!


text:
股票唔係俾你班人咁玩的, 小子自從10幾年前炒股開始,輸得最甘係朋友俾隻986/1082 (都係幾皮野, 俾面PARTY)
當然有強姦無焗賭, 小子落注多過10皮都係要研究過間公司先會落注, 其中第一個條件一定係CHECK 個老細背景, 凡是PK者都唔買, 因為老細PK, 小股民一定出事
可惜, 萬千散戶10000年來都係聽冧把出事, 又唔知頭唔知路, 又唔識數, 俾人昆係應該, 輸錢係正常, SFC 係真係應該做少少野為呢D 羊咩咩守住個後欄
計小子話, SFC 應該出埋最低市值限制, 如果少於10億, 應該加番個類似大陸的ST* TAG, 俾股民知道呢D老細係懶懶閒, 不買也罷, 與其唔想理間公司, 不如SFC 迫佢地要番NAV 回購番佢, 等番萬千價值投資股民有所得著
講時講, 係大爆炸之後又會有咩IMPACT? 就係好似細價股VERSION 的樓市SSD, 正氣的股票都變得奇貨可居, 因為香港股票真係無咩基本因素 (玩FUNDAMENTALS真係去美國玩好好多, FAAMG, PHARMA 股, LMT, BOEING, 隻隻都好過大部份HK地產/內銀股)
香港股市其實只餘下垃圾TECH (小子真心覺得2018/2382 唔夠FAAMG 正) 同埋莊家股
當有底的莊家股停牌之後, 淨番落來係真係DISCOUNT TO NAV 的股票, 都應該會有SHARE ACTIVIST 去買同埋要求股東提高回報 (好似26 中巴, 878 金朝陽, 278 華廈, 仲有好多平時唔郁的都係呢類), 從而將香港股票市場整頓, 實在可喜
小子最贊成係股票實名制, 完全係將莊家冚旗, 唔可以再用人頭去圍飛, D VSA 同埋賤價私有化等等動作難度大增, 將呢D垃圾趕出香港市場實在係應該, 合時. 最好秋後算賬告埋班友仔等佢入赤柱玩下都好
(證監打老虎)醫生相關股立立亂 康宏跌一成!仲有3隻隊緊


text:
大沙地站
大沙地站(粵拼:daai6 saa1 dei6 zaam6,英文:Dashadi Station);規劃嗰時嗌過港灣路站(gong2 waan1 lou6 zaam6;Gangwan Lu Station);佢係廣州地鐵5號綫嘅一個站,喺黃埔區大沙地西嘅港灣路口交界,有2個出入口.
車站嘅結構[編輯]
樓層[編輯]
呢個站一共有2層樓嘅地下區域,其中地下1樓係站廳,有票務設施,客務中心同商鋪;地下2樓係5號綫嘅月台.同大多數嘅5號綫車站一樣,冇休息室同廁所響度.
垂直結構[編輯]
平行結構[編輯]
站廳[編輯]
大沙地站嘅收費區喺站廳嘅中間偏東南嘅位,而西北邊係人行通道,而車站嘅商舖同自助服務方面,都喺嗮車站兩邊嘅免費區入面,收費區有好多部扶手電梯同樓梯,專用𨋢往返月台都得.
月台[編輯]
呢個站有一個島式月台,喺大沙地西路嘅地底.
商舖同自助服務[編輯]
而家嘅大沙地站入面有好多唔同類嘅鋪頭畀乘客買嘢同埋食嘢,好似有便利檔,麵包檔同洗衫舖等.
另外,大沙地站入面重有好多自助服務設施畀乘客用,包括咗自動櫃員機同自動販賣機等;重有可以充羊城通,交水電費同交通嘅罰錢,查地鐵嘅路線,頭尾班車同埋地鐵嘅安全指引同畀乘客登記變成廣州地鐵薈嘅會員嚟查獎分,換獎品嘅服務.
出入口[編輯]
呢個站一共有2個出入口,分別係A同C.
頭尾班車信息同配線圖[編輯]
車站歷史[編輯]
規劃[編輯]
呢個站係最先喺2003年嘅方案入面出現咗,不過規劃嗰時嘅5號綫就改咗喺茅崗立交南邊轉去東邊到大沙地路入面,跟住行大沙地路嗰邊,甚至喺呢度整咗呢個站出嚟,嗰時規劃就嗌「港灣路站」,位置就喺而家呢度.到咗2004年3月嗰時嘅市政公開徵意見就話將呢個站改名做「大沙地站」.
施工[編輯]
呢個站到咗2006年中先至正式開始喐手起,工程一直到2009年6月28號先至起好.
開通[編輯]
喺2009年12月28號嘅5號綫正式開通營運嗰時,呢個站正式開畀人坐車.
利用狀況[編輯]
由於三溪站附近都係啲木材市場同汽車嘅4S店,加上重有間美林湖畔嘅大型樓盤同市第18中,蓮溪村,石溪村同宦溪村嘅嘢,所以除咗早晚高峰期比較多人之外,平時都冇乜人嚟坐車.
附近嘅建築同景區[編輯]
大沙地站附近都有好多個住宅響度;加上附近有好多間中小學同下沙村,橫沙村響度,不過而家呢啲城中村重喺度改造緊.而車站嘅客流量方面,由於附近嘅巴士站有好多條巴士都係去開發區,黃埔區周邊嗰帶嘅巴士路線響度,所以搞到部分東區同科學城上班嘅乘客喺呢度轉巴士到嗰邊,所以呢個站平時都好多人上落.尤其係上落班高峰,甚至多到爆棚都有.


text:
玩完一輪就時間剛剛好,我地行返出之後小鎮大街睇下新春市集有咩玩啦~
2018年2月14日星期三
(入迪士尼賀新年)玩轉新春市集
14 FEBRUARY 2018(WED)
因為小小豬提早新年放假,所以我都打亂晒我嘅陣腳.原來打算返學之後我就係屋企大洗特洗,點知最後就係要佢悶悶的留左係屋企兩日等我,所以就趁我做好晒所有新年任務之後,就同佢入去迪士尼玩返一轉啦~
小鎮大街周圍都佈置得好有新年氣氛呀~
哈哈哈...我嘅目標係好明確,就係要去集郵,所以第一時間就當然去DUFFY店搵我嘅至愛嘅朋友仔.
坦白講其實入園時都真係好多人(我地都要排隊入場),但出奇地同朋友仔集郵又唔算多人,我地大約用左二十分鐘就可以同晒DUFFY,STELLA LOU同埋GELATONI影相,真係超級開心呀~
集郵又點少得去搵財神GOOFY呢~
我嘅私心己經達成,所以就陪小小豬去玩.正當我地準備行入TOYSTORY LAND時,我地係探險世界入口就見到新朋友 - 黑豹,嘩...難得見到新朋友,我又點可以放過依個集郵機會,小小豬仲學黑豹耍功夫添~
玩完一輪就時間剛剛好,我地行返出之後小鎮大街睇下新春市集有咩玩啦~
先嚟就見到工作人員推出一車車嘅精品,當中最吸引嘅就係$100福袋,職員哥哥話每日只係限量100個,入面有價值$400嘅精品呀~
見$100都好似抵抵地,原來都好想買個睇下係乜東東,最後小小豬話唔知入面係乜,如果係女仔用品咁佢咪冇份.所以最後係佢極力反對下,佢就話拎住影張相就當買左(影左當買左咪就係平時我用嚟對付小小豬,估唔到佢識用返嚟對付我...哈哈哈)~
之後我地係戶外小食亭,見到好多唔同種類嘅香港地道小食,麥芽糖米奇多士,米奇砵仔糕和雞蛋仔.......等~
原本我地都想買啲嚟試下,不過有個小朋友一見到MICKEY & MINNIE行過,就即刻唔買嘢食,因為佢想同佢地影相.見佢真係好似一個小FANS咁,所以就陪佢排隊同偶像影相啦(雖然小小豬都幾花心,見一個公仔就鐘意一個,不過暗地裡都係最鐘意陪佢長大嘅MICKEY呀)~
好耐冇試過由日玩到夜,我就真係攰到冇朋友,不過小小豬就越夜越精神.哈哈....有得玩佢就乜都得,難得佢開心,我就捨命陪主子啦!
訂閱: 發佈留言 (Atom)


text:
狂踩女兒男友 三哥苗僑偉揀林峯做女婿
撰文:東方新地
大方回應緋聞
近年為邵氏拍好多劇嘅三哥苗僑偉,早前上無綫節目《娛樂三兄弟》接受衞志豪,區永權同6號陸浩明訪問,面對所有尖銳問題,三哥都暢所欲言,當中包括同三嫂戚美珍嘅愛情故事,同梅姐梅艷芳曾經傳過緋聞,以及五虎嘅秘聞等,佢都大方回應.
驚愛女被搶走
唯獨是講到愛女苗彤,三哥就好大反應,雖然囡囡已經三十歲,但三哥始終覺得個女拍拖就會畀人搶走,仲話諗起都皺晒眉頭,但又覺得個女係時間應該要搵個男朋友,做人老竇真係好矛盾.
日韓男友唔合格
三哥話老婆比較睇得開,三嫂戚美珍會同佢講:「你估你當年媾我我老竇好開心呀?」三哥同囡囡關係好親密,由細到大都好似朋友咁乜都講,至於囡囡嘅揀男友口味,三哥就話𢱑晒頭:「佢鍾意嗰啲類型我都擰晒頭,佢曾經有個男朋友係韓國仔嚟,眼仔曚曚嗰啲呢!我話你搵都唔好搵個韓仔吖大佬,點同老竇溝通呀?到佢散咗我開心到不得了.不過之後仲大鑊,佢搵咗個日本仔,掀起我嘅民族仇恨,真係冇眼睇,是但啦!」
因為文化差異同溝通唔到,三哥希望囡囡揀個同聲同氣,同佢溝通到嘅好女婿!不過女大女世界,老竇揀嘅阿女又未必鍾意,三位主持就即場要三哥喺馬國明,林峯,吳卓羲同黃宗澤四位當紅小生中,畀分揀選最啱心水女婿,三哥一睇四位候選人即話:「呢四位都唔合格嘅,因為我個女見到佢哋會叫uncle,四個佢都識.」如果我個女拖返嚟嗰個係黃宗澤,佢會鬧爆男方:「嘩!你個衰仔媾咗我個女…….」然後作狀揮拳.
畀林峯最多Like
就外表嚟睇,三哥畀馬明最高分,覺得佢夠晒高大;收入呢?佢話:「今時今日緊係林峯啦!過億片酬呀大佬!我都係睇報紙咋!起碼佢屋企都有家底嘛!」性格佢最Like係黃宗澤,因為佢份人輕鬆啲;家庭觀念呢就一定揀吳卓羲,三哥話佢搬咗好多次,但都係帶埋阿媽,肯定吳卓羲係孝順仔.而專一程度,三哥都係揀林峯,因為得佢一個結咗婚.至於生育能力,四個都年青力壯,三哥都唔知揀邊個最,不過最後都係畀Like林峯.
總結:三哥揀女婿,最好似林峯咁有家底同埋講廣東話,不過囡囡長期喺外國生活已經好西化,身邊朋友都係外國人多,應該好難達成三哥心願.


text:
日本清酒既種類時至今日可以高達2.1萬種,每次都要諗到底邊支先好,真係諗到頭都爆埋.隨住每一年既改變,所用既米,精米步合,風味等等都會有所唔同.不過到目前為止都可以根據呢四大類黎選擇自己心儀既清酒款,「薰酒」,「爽酒」,「醇酒」以及「熟酒」.姐係好多人所講既「薰爽醇熟」.聽書啦喎:
(薰酒)くんしゅ Kunshu
呢款清酒聞落去果味香到爆,飲落清清淡淡就係佢既特徵,適合凍凍地咁飲,10-15度左右就最適合.
食物配搭:唔係好適合太重口味既野食,例如泡菜同芝士,刺身🍣或者天婦羅🍤之類就最適合不過!
香港小食選手可以選擇翻豆腐花,桂花糕,雞蛋仔,口水雞之類,諗起就正🤤
(爽酒)(そうしゅ)Soushu
呢款清酒猶如字面意思,飲落清清爽爽,收尾會比較清脆.呢款酒喺5-10度左右飲就最好不過,真心飲落會爽到爆.
食物配搭:呢個酒款幾乎最百搭架啦,又可以配搭清爽啲既野食,又可以配搭比較濃郁既野食.
香港小食例如蝦餃燒賣之類既點心,生菜魚肉,魚蛋呀,童年回憶既涼拌烏冬,串燒等等都可以一試架.
(醇酒)(じゅんしゅ)Jyunshu
醇酒飲落去會比較濃郁,濃濃既旨味係佢既特徵,飲得出都走唔甩係醇酒架啦.通常香氣會比較豐富,酸酸苦苦既味會喺你口腔入面任意揮霍.醇酒比較適合熱飲,40度左右,冬天飲再配熱食會開心啲架.
食物配搭:通常都係啲濃味啲既野食.
配有芝士既嘢都唔會衰架啦,例如芝士撈麵,芝士薯條,芝士薯角,臭豆腐,或者韓式炸雞之類.
(熟酒)(じゅくしゅ)Jyukushu
通常清酒都會係透明色,但係如果陳年過既清酒就會係偏向琥珀色啲,熟酒無論香氣定味道方面都會比其他酒款濃郁,好多時都會有乾果或者香料之類比較熟啲既味,或甚乎你會品嚐到花雕味添,旨味相當豐富.如果你唔想啲味咁強烈其實都可以凍飲既.
食物配搭:雞腎,牛雜,豬潤之類,最意想不到既配搭,其實都可以諗諗佢架.
介紹完咁多配搭,唔知你會唔會都想試下呢?其實清酒既發展日新月異,呢四大類方便左大家去唔同餐廳都可以考慮配咩清酒既.咁食物配搭就好個人既~以上可能有啲你會覺得好適合,同時都可能覺得好唔夾,但係都可以嘗試去尋找適合既食物配搭架!


text:
香港呢,一向都好多人鍾意打機.以前講開打機,好似一直都係男仔嘅天下,女仔鍾意煲劇,行街同影相,永遠同打機拉唔上咩關係.但係隨住時代嘅改變,有男仔鍾意扮靚靚,亦有女仔熱愛打機,甚至當咗呢份係佢哋嘅職業.無錯,今日要介紹嘅,就係近呢十年風行後生仔女嘅新興工作,唔係PTGF,PTBF,而係電子競技!簡單講,即係打機打得勁,打比賽,隨時搵得多過返Office.男子電競已經有唔少人,你又知唔知香港新晉電競女子戰隊,喺香港都相當活躍呢?
片/香港新晉電競女子戰隊!網民笑佢哋一個正常人都無?
Image source:FB/WAR E-Sport League
文/積遜猿
講起打機,好多人都覺得無出色.但係電子競技就改變咗世人嘅睇法,皆因打機打得好,係可以搵大錢.香港電競行業起步無耐,出現咗好多新晉選手,其中有一隊電競女子組合,就相當引人注目喇!BTHK Girl,九位香港後生女仔,無畏備受社會誤解嘅電競行業,決意組隊打遍香港,認真厲害.無耐之前,佢哋仲勇奪「傳說對決女子賽」嘅亞軍,睇嚟相當有實力喎.
香港網民近排就好關注BTHK Girl喇.但係留意嘅原因,並唔係留意佢哋嘅電競實力,而係笑佢哋嘅身形,外表喎.有網民就針對WAR E-Sport League最新發布BTHK Girl嘅團體合照,批評佢哋「一個正常人都無」.網民嘗試為佢哋解話:「唔幫人p相又cut得咁肉酸,間公司真係唔掂,我係班女一定嬲」.但係呢,又有人眼利咁回應,話張圖一放大嚟睇就見到有P過.仲有留言攞香港另一隊電競女子隊Janplus做比較,真係有對比有傷害咁話喎!
不過,BTHK Girl係香港電競女子戰隊,Sell嘅唔係外在,而係打機叻唔叻.好多網民都有相反意見,話根本唔應該笑人哋外表.「唔通打機都要成個model咁咩」,「打機咪打機囉,係要評頭論足」,「都係打機啫,你理得人靚唔靚」.仲有網民話指出佢哋係「新晉實力派」,睇人打機最緊要係技術好唔好,如果只係賣樣就無可看性.亦有人攞香港電競男子團體做比較,形容男仔都好多係「油頭四眼仔」,最緊要唔係樣,而係實力.
《傳說對決》,喺10月19號將會有7支女子戰隊競賽,BTHK Girl就話自己有信心攞到三甲,唔知佢哋真係會攞到咩名次呢?就等我哋一齊期待佢哋嘅打機實力喇!
延伸閱讀►►►


text:
從前,幾個未見過打字機嘅小朋友問爸爸:「究竟乜嘢係打字機?」於是爸爸為咗俾小朋友知道打字機係點操作,就寫咗一個打字機模擬器 Overtype.但究竟個模擬器有幾真?而家就同大家解釋下.
有咁上下年紀嘅讀者,記得用打字機打字嘅滋味嗎?每按一下按鍵,除咗會聽到每一下清脆嘅敲擊聲,仲會體驗到每一次打錯字都返唔到轉頭嘅無奈. 年輕嘅讀者們,如果未用過打字機,想試下打字機嘅樂趣,又或者想復古一下,不妨試下依個打字機模擬器?
其實呢款打字機模擬器係為了滿足幾個小朋友的好奇而開發,爸爸為咗比小朋友知道打字機係啲乜,就打算喺網上搵一啲打字機模擬器,但佢發現好多現有嘅模擬器都好唔真實,例如:按下 Backspace 可以刪除剛才所打嘅字(用真實嘅打字機,按下 Backspace 只能夠讓墨盒返到上一個隻字,如果此時輸入另一隻字,只可以喺原有嘅字上面覆寫).小朋友就提議爸爸寫一個更寫實嘅模擬器,Overtype 打字機模擬器就係咁嘅情況下而誕生.
呢款模擬器打字時清脆嘅敲擊聲唔止返晒黎,仲有換行嘅「叮」一聲,vintage 到不能再 vintage!愈打啲字愈淺色,係乜事?色帶冇色啦!拉一拉右上角嘅 Ribbon Ink slider 換色帶啦.仲有,你會發現就算你用電腦嗰時打字幾快都冇用,Overtype 模擬咗打字機嘅機械操作,打得太快係會令機械裝置 Jam 住而打唔到字架!如果想體驗下,就點按此玩玩啦.


text:
咩係有樓萬事足?就係一層樓,唔再只係提供一個有瓦遮頭既居所或者一個扑野既空間,更加係好多無形價值既載體:安全感,幸福,希望,人生意義,愛情,家庭,而得到一層樓,你就覺得自己擁有上述既一切.
將一棟物業既價值睇得咁重,重要到可以對一個人既終生幸福同人生產生咁大影響,呢件係一件好荒謬既事,而港女拜金,雞脾論,港男唔上進呢啲,僅僅係表面既徵狀,內裡係物質同生活既壓力正係度擠壓一般人僅餘既生活空間,同時扭曲緊香港人既價值觀.
係呢個扭曲同擠壓既過程中,物業作為香港物質生活既一個典型代表,被挑選成為一個崇拜既對象,一種物業崇拜.所以係雞脾論裡面,aunt問既係你有無樓,而唔係你有幾多錢或者你既職業,縱使呢幾樣野都可以表達到一個人幾有錢.
有人話,文革最大既破壞力唔係係果十年裡搗毀咗啲咩,而係摧殘咗一代人既精神.從2008到2017,我唔會話香港呢十年既資產狂潮破壞力猶如文革,但如果話對社會一啲影響都無亦唔係負責任既講法.特別係對於低下階層既年輕一代,我會覺得呢十年對佢地既衝擊係最大,因為呢十年正正係佢地長大到步入社會既時期――有一個我覺得幾有趣既問題,到底一個出生同成長係監獄既人,知唔知自己生活係監獄?
十八廿二呢個年紀既男女,你會期望佢地有幹勁,有熱情,有夢想――發達都係一個好正當既夢想黎,但當下呢一代,佢地既夢想連發達都唔係,連有一番事業都唔係,反而係好頹廢既攞公屋考公務員,唔係講緊一個半個,而係係低下階基呢個諗法係好普遍.
幸福藥業既廣告話,每代人都有佢既獅子山精神,但呢一代係無精神,係無任何精神上既追求,因為僅僅係追求生活安定已經好困難,困難到必須拋棄一切夢想同希望.我唔會覺得香港人拜金或者貪慕虛榮,我會覺得佢地對物質既追求,無論係港女要求男朋友有樓,雞脾論等等,只係一種求生既本能.窮,唔係導致呢一切既原因,對將來既悲觀所產生既焦慮,不安同危機感先係令呢一代香港人沉淪同迷失既原因.
我有時會諗,到底買樓結婚生仔呢啲可唔可以,應唔應該叫做夢想?當呢啲咁基本既人權都要叫做夢想既時候,我諗呢個係一個社會既悲劇.


text:
5 APRIL 2018(THU)
榻榻米係日本獨特嘅傳統文化,基本上大部分日本家庭屋企都一定有,聽就聽得多,估唔到我地今次行程有機會嚟到八代市千丁町工場參觀,仲學整榻榻米添~
雖然工場係全日本出口95%嘅榻榻米,但原來整個過程除左播種之外,其他工序都只係由橋口先生兩夫婦打理~
橋口先生先帶我地到工場外嘅燈芯草農田,燈芯草就即係榻榻米嘅原材料,我都係今日先知呀(成日以為嗰啲係禾稈草)~
望住一大片燈芯草農田,真心覺得橋口先生兩夫婦好利害,兩個人可以打理咁大片農田,而且仲有好好嘅質量,所以話...只要肯做..專心做,一定可以有好嘅成績呀!
依家農田內嘅燈芯草係未可以用嚟整榻榻米,要等長至1.8米高先可以收割呀~
之後我地就返回工場,先聽橋口先生介紹整榻榻米製作過程~
當然,只係聽又點及可以親手整榻榻米咁有印象又好玩呢?橋口太太就教小朋友們去學做基本嘅榻榻米.
整榻榻米最重要就係啲燈芯草,所以一切就由揀燈芯草開始.首先就左右搖晃一束燈芯草,從而睇下有冇啲係拆曲嘅,有唔直嘅就要抽走佢~
之後就要噴濕佢地,因為濕左就易睇出燈芯草嘅顏色,睇下啲燈芯草係唔係全部綠色,如果有偏黃色的話就一定要抽走,咁就唔會影響榻榻米嘅質素,從而影響製成品嘅售價~
之後就可以將燈芯草放入機器度中,咁就可以因應指定等待尺寸,自動編織一張榻榻米~
一張普通尺寸嘅榻榻米大約需要一小時編織時間~
當然我地都唔可以逗留一小時睇個製成品,所以橋口先生一早就為我地預備左一張最頂級榻榻米俾我地欣賞~
小小豬不停摸張榻榻米,佢仲話好滑同好舒服哦~
最後橋口先生仲送左啲小禮物俾我地,實在太客氣了~
雖然今次嚟參觀並唔係一啲遊熱點,不過可以嚟參觀同埋試下製作榻榻米,都係一個幾好嘅體驗.有時去旅行體驗一下當地文化,了解佢地嘅鄉土風情,好等我地嘅城市人一個好好反思呀!
More Information:
JA八代市農家
地址:熊本県八代市古城町2690番地
電話:0965-35-4222


text:
Wikipedia:介面管理員
介面管理員 (Interface administrators,interface-admins) 係用戶可以編輯全部嘅Cascading Style Sheets (CSS) 樣式表,JavaScript (JS),同埋Javascript Object Notation (JSON) 版[1]以及其它喺MediaWiki空間名裏面嘅版.佢哋係唯一本地用戶組係有能力去編輯任何嘅CSS/JS版[2][3].呢啲版係會以碼嘅方式對於wiki編者同埋讀者嘅瀏覽器度執行,可以用嚟改變啲嘢係點樣修飾,改版嘅行為,又或者去開複雜嘅工具去幫手編輯.
編輯CSS/JS嘅能力喺其他用戶嘅瀏覽器度執行係非常之大有能力同埋有潛在危險性嘅惡意用戶嘅手上;介面管理員應該係用戶高度信任嘅,最少對CSS同埋JS有基礎明白嘅,知道對Wikimedia wiki嘅私隱認知期望嘅,以及有體面埋解點樣去同佢嘅嘅戶口收好(揀強而唯一嘅密碼,避免惡意感染,同埋一定要用雙重認證).
家吓有0位介面管理員.
請求程序改
管埋員想拎呢個許可嘅可以去Wikipedia:界面管理員言版 (WP:IANB) .呢種請求嘅鼓勵去答下面兩個問題:
- 請描述任何有關喺wiki上面你對呢個位嘅經驗.
- 請講出,喺唔違反你個人私隱嘅情況之下,你喺wiki以外嘅經驗同埋任何你可能會有嘅技術嘅專門知識.
請求會開放一個禮拜,其間任何編者都係以對請求註解.編者鼓勵去註解請求者嘅信任等級以及技術能力.一位冇介入嘅事務員會閂個討論,如果討論有共識嘅話就會俾個權限.
拎走權限改
喺下面嘅情況之下事務員應該會拎走個許可:
註改
- ↑ 全網站版,好似MediaWiki:Common.js或者MediaWiki:Vector.css,或者喺Special:Gadgets所列示出嚟嘅架生仔,同埋其他用戶嘅細版
- ↑ 任何管理員都可以編輯喺MediaWiki空間名嘅其它版以及全部嘅JSON版.
- ↑ 全部已經註冊咗嘅用戶都都可以去編輯佢哋自己個人嘅js/css/json版,用嚟做Wikipedia:User scripts.


text:
Dee:人到中年 點解咁窮咁窮咁窮咁窮
肥仔:人到中年 點解越忙越窮越忙越窮
193:人到中年 點樣可以過海變做神仙
保錡:人到中年 人到中年 窮到 lonely
Dee:人到中年 口不擇言 頭變側田
肥仔:人到中年 肥過欣宜 I’m sorry
保錡:人到中年 睇人生道理片 click click Click
193:人到中年 人到中年 噢 媽咪
Dee:
話你窮 係因為你冇富人思想
話你窮 你只會得個啲窮人拍掌
哇架 lee 共 你再忙只會越忙越窮
你唔會紅 你繼續埋怨未有人認同
保錡:
日日跑數跑到氣都喘
日日照肺照到搵窿捐
講起心我即刻有啲酸
每日繼續埋怨 我地繼續埋怨
*Dee:
望著隻錶 根本無 feel
窮到窿帶精工 跑數未達標
飲緊營養快線 你就知我囂
月頭出糧 開始有啲飄
當你見到我第日帶住假金(撈)
保錡:你就知道我要發圍 係靠(今鋪)
193:想約我食飯 好(趁早)
肥仔:炒左幾個老闆 而家我 冇(嘢撈)*
All:
老咗點算好
人到中年無得衝前 叫我做廢老
(冇嘢撈)轉運轉唔到
天生有問題 醫番都運滯
老咗點算好
人到中年無得衝前 叫我做廢老
(睇相佬)轉運轉唔到
天生有問題 醫番都運滯
肥仔:
窮 窮唔係你發洩嘅藉口 你係
人 人唔可以死剩得把口 你要
忍 忍氣呑聲死頂無得抖 你要
受 受靶中槍老細當你狗 狗 狗
193:
身體 開始 衰老 性格變得枯燥
死都 唔肯 認老 差啲戴埋綠帽
血壓 開始 升高 星途非常糟糕
脾氣 超級 暴躁(嗚)好燥
Repeat *
All:
老咗點算好
人到中年再唔衝前我就係廢老
(Error roll)轉運轉唔到
天生有問題 醫番都運滯
(Roll)依家點算好
口不擇言無悔衝前要做次大佬
(Error roll)就算做唔到
天生冇問題 問題係個制


text:
繼一月頭外婆過o左身之後, 昨晚返屋企食飯, 又聽到個唔開心o既消息, 就係抱病多時o既伯父都係早幾日離開了! 估唔到新年前外婆走o左, 而新年後伯父又走埋… 早幾日同o的客講開, 原來近排都好多人都離開o左, 個客本身都有親屬走o左, 仲有大家都知道o既開心果 – 肥姐都離開o左啦, 連影音界都失去o左 HD DVD 呢個高清選手!
一個一個不幸o既消息接踵而來, 伴隨住o既當然係唔開心啦. 但係另一方面諗, 佢o地都受o左病魔咁耐o既折磨, 離開都係一種解脫. 身邊人見到佢o地咁辛苦, 真係有苦自己知. 好似外婆瞓係醫院o個兩三個星期, 大舅父日日煲湯, 定時定候去醫院探佢, 我o地呢o的外孫就每個星期都搵一兩日去探佢, 見到佢時真係好心酸, 見佢坐唔安, 瞓唔落, 食o野又話無胃口, 精神一日一日差, 講o野又無氣無力. 有次佢仲話醫院o的醫生護士想毒死佢, 唔肯食藥; 又話叫醫生比佢安樂死, 因為佢好辛苦, 唔想咁…. 有次自己都忍唔住, 流o左眼淚….
雖然近幾年都無同伯父一家人見過面, 除o左係我前年結婚時, 伯父同伯母都有俾面o黎出席, 但係之後都無見過. 記得以前細過, 成日去伯父間酒樓食o野飲茶. 伯父好好人, 成日都請我o地食o野. 不過自從酒樓結束o左之後, 我o地都無乜點見面, 就只有新年時會去拜訪一下.
經過o左呢兩件事, 我諗返, 真係要得閒搵o左朋友, 舊朋友出o黎食下飯, 因為人生真係好短, 好化學, 今日唔知聽日事. 以前都會覺得, 朋友唔駛多見面, 大家心照咪得囉, 但係原來見面係另有其他原因.
點都好, 大家都要珍惜身邊人, 無論係親人, 愛人, 朋友, 都要好好珍惜!
圖片取材自 thebetteraging.businesstoday.com.tw


text:
「生活」
有小朋友嘅生活真係快到嚇死人,好似無幾耐之前先至話啱啱一歲.有時睇番郭大少啱啱出世啲相真係幾好笑,不過人哋話三歲定八十,我話係三日定八十.點解?因為佢永遠有一個永不改變嘅笑容,好希望佢一直保持嚟個大情大性嘅性格,唔好似我乜嘢事都收收埋埋.今個月終於識得叫「嗲啲」但係其實我一直叫佢嗌我做「爸B」,都唔知佢係邊度學返嚟.
「馬騮」
話咁快又過咗一個月,又係時候記錄郭大少今個月嘅趣事.今個月佢開始學行,其實之前佢都識得扶住啲嘢行,不過自從去完蘇梅旅行之後,佢終於知道要着鞋先至可以落地.又因為係蘇梅日日都可以係酒店房爬來爬去,返到香港豆膶咁細嘅屋企依然想四圍爬.老實講真係怕佢會撞親,因為去旅行嘅時候都試過,嚟個頑皮仔真係呢,簡直係一隻甩繩馬騮!
「教育」
教育一個小朋友真係好難,依家真係諗唔到點樣可以等佢食飯嘅時候可以坐定定.佢專注力真係好差,好分心,如果唔係自己最鍾意食嘅嘢,食兩食真係會唔識.當然老婆最擔心佢唔夠飽,因為本身已經唔係肥嗰啲.不過係網上面睇咗好多文章都講嚟個問題,所以慢慢試唔同嘅方法等佢知道食飯係要坐係到食.真係唔想追佢九條街先至食嘢.
Also published on Medium.


text:
「TVB小生」伍允龍自從喺《城寨英雄》中,飾演龍成虎形象成功入屋,演技備受觀眾贊賞從而人氣急升,之後佢更加同視帝王浩信一齊拍攝《兄弟》,劇集里面都有佢精彩演出,大受觀眾鐘意,獲得咗唔少關注.
呢排伍允龍作為男主角同監制現身電影《潛行者》嘅首映禮,為電影宣傳造勢,而且功夫了得嘅佢,更加係呢部電影嘅武術指導,當日佢以三重身份出席.
傾到拍攝嗰陣最難忘嘅經歷,伍允龍就表示最難忘嘅經歷就係受咗傷,佢話:“自己唔小心跣咗一下,安志杰就一腳打到我嘅肋骨,當時我仲以為瘀咗,但當我打咗一個打噴嚏之後就聽到咔一聲,之後去醫院拍片嘅時候,就發現肋骨裂咗”.
伍允龍自細就鐘意武術,7歲就開始練武,仲曾經得到過香港詠春體育會嘅認可,後來慢慢開始參與電影以及電視工作,參演過多部作品《財神客棧》,《澳門風云》,《城寨英雄》等,演技深受認可.
而入行多年嘅伍允龍曾經同鐘嘉欣相戀過,當時鐘嘉欣係TVB當家花旦,伍允龍卻只係三線武打明星,兩個人嘅戀情唔畀外界看好,但兩個人不顧眾人反對毅然喺埋一齊.
更加係越愛越高調,經常畀傳媒影到兩個人一齊現身活動現場,不過兩個人相戀8年,最終宣布分手,而家鐘嘉欣都揾到咗自己嘅白馬王子,而伍允龍事業逐漸有咗起色,過去嘅戀情化為美好回憶,都祝福兩個人未來越嚟越好.
Like MisshkNews Facebook!不出门也能知天下事~


text:
唔知從幾時開始,和菓子喺日本變得愈來愈「離地」.好多時要喺西武,伊勢丹等高級百貨公司先會見到和菓子,仲要係一盒盒禮盒裝,除非要送禮畀人,唔係平時應該都真係唔會去買.
和菓子教室YUIMICO嘅導師小坂歩美和大森慶子見到和菓子愈來愈被日本人遺忘,異口同聲話:「如果日本美好嘅事物消失嘅話就實在太可惜啦.我地想盡自已所能,用自己嘅方法將和菓子帶到大家身邊,所以就創辦咗這個和菓子教室啦!」
講到和菓子教室,原來日本嘅和菓子教室係少之又少!大森先生話:「日本冇咩和菓子教室,明明係日本,但係竟然冇咩人做和菓子…可能大家都覺得和菓子文化太高不可攀,所以我成日都上堂時同大家講,叫大家喺屋企都試吓做和菓子啦!心諗如果因為咁樣而能夠令和菓子文化變得更加深入民心就好啦…」
訪問當日,小坂先生教大家做桔梗練切和菓子.佢解釋:「而家(8月)差唔多係桔梗開花嘅季節(秋天),我們通常都會預早做下一個季節主題嘅和菓子,好似可以提前享受咗咁~」其實如果大家有留意的話,和菓子通常都係同啲花花鳥鳥,時令水果等等有關係.小坂先生就話:「日本有春夏秋冬四季之美,喺一件小小嘅和菓子入面,能夠表現出依種美感,正正就係和菓子嘅厲害之處!」而家大家知道點解和菓子主題成日離唔開四季啦~
淨係開班授徒,教大家做和菓子,欣賞和菓子都仲未夠,YUIMICO嘅兩位老師都成日都諗方法令和菓子更加大眾化.大森先生就話覺得喺本身嘅和菓子文化上面加啲新元素,會令和菓子更加入屋:「我覺得隨住時代改變,和菓子跟住有啲變化都唔係唔得吖~」訪問當日,大森先生就教大家喺椰汁糕和菓子(葛餅)入面加咗啲菠蘿入去,而學生們都一致好評,仲話:「原來和菓子都可以咁整㗎咩?」其實和菓子都可以好in好潮㗎~
其實和菓子嘅對手除咗年代同時間之外,仲有就係近年喺日本大行其道嘅洋菓子,啫係我同你去日本都最鍾意食嘅pancake,蛋糕等等.大森先生話:「超級市場有賣整洋菓子嘅工具,但係竟然冇賣整和菓子嘅工具,可能因為冇得賣,所以就會少人用,少人整啦.但係其實一件件製作和菓子嘅工具,都包含住和菓子嘅文化,係一樣好美麗嘅嘢.」
「如果我地嘅教室可以令和菓子文化更加融入大家的話,大家就會去買更加多和菓子用具,咁樣就會有更多人成為製作和菓子工具嘅職人,如果係咁的話,和菓子文化應該就可以承傳落去啦…」佢笑一笑,然後就話:「嗯…依個就係我嘅目標啦!」


text:
「擺款」
今日我一位員工分享咗一篇「跟惡老闆有好下場」嘅文章.我相信好多打工仔都會遇過,慶幸嘅係我諗返我其實好好彩,因為認真咁同大家講「我未遇過」!我覺得好多人以為似住自己係老闆或者老細就可以擺下老細款.咁先至威威㗎嘛!當然有啲睇你唔順眼,針對你,為難你嘅就另計啦.不過我就唔鍾意或者係唔識擺款,原因係我都係打工仔一名!
「老細」
當然係打工仔眼中或多或少都會希望有個好老細,但係一個好老細除咗做好自己之外,我覺得就係培養出更好嘅人才.所以就算以前我嘅團隊有幾大都好,我都會同佢哋講,我都係打份工嘅啫,同你哋無分別.我覺得好嘅老細係不單只俾機會你咁簡單,仲要係側邊提醒你,更正你,係環境容許嘅情況下俾你從錯誤中學習.而我以前好多成功嘅老細都唔會擺款,所以反而受人尊重!
「創業」
好多人都會話因為唔想受老細氣或者老細唔好所以唔想打工去做老細,自此就可以佢哋鬧人而唔係俾人鬧.但係,作為一間公司嘅創辦人,不論係拍檔或者員工都係好重要.要搵到好人才,唔單止係緣份,仲要懂得點樣培養同挽留人才.雖然話以前打工都管理過幾百人嘅團隊,但係我都仲學緊點樣可以做好啲.只係覺得舊嘅管理模式係現今社會未必行得通,有時都要與時並進.


text:
龍爭虎鬥 (電影)
龍爭虎鬥(粵拼:lung4 zang1 fu5 dau3;繁體字:龍爭虎鬥 ;英文:Enter the Dragon)係一部由李小龍負責出鏡嘅電影,佢重係由美國嘅華納兄弟同香港嘅嘉禾電影公司負責出品嘅一部荷里活大片.呢部片喺1973年1月正式影.
劇情[編輯]
喺少林寺入面就出韓生同Mr. Lee呢兩位高手,但係韓生成日做反骨仔,就買咗個孤島甚至收買咗啲打手嚟搞地下毒品話自己大嗮.不過島上啲人一律唔畀帶武器,甚至除咗喺三年一度嘅世界武林大會之外,其它時間唔畀出面啲閒人出入.不過由於Mr. Lee俾師傅邀請,先至喺差佬嘅安排情況嚟參加咗呢次嘅武林大會.用選手嘅身份嚟入咗韓生霸嘅孤島.而Mr. Lee就喺嗰晚嘅歡迎會之後入咗去呢個島嘅地下室搞秘密調查,重打傷咗幾位守衛.就喺第二日,Mr. Lee出場嚟同O'Hara死過,而O'Hara重更加係沙咗Mr. Lee親人嘅疑犯.點知佢一上場就高出咗超能力嘅出拳速度,甚至連續3次喺好短嘅時間入面將O'Hara打低咗.而O'Hara嗰班家屬就嬲到騰騰震,雖然話佢打唔過Mr. Lee,但係Mr. Lee已經嬲到眼火爆,唔諗住畀啲機會佢,甚至喺擂台度幾下重踢之後重出埋絕招將O'Hara打死咗.
喺武林大賽結束咗之後,韓生就將美籍選手Williams帶到書房入面.韓生原嚟懷疑尋晚入咗地下室嘅就係Williams,甚至重好殘忍噉將佢殺咗.佢甚至睇啱咗美籍高手Roper,重帶佢到地下室威脅佢加入.嗰晚Mr. Lee再一次入地下室向差佬發電報,點知咁啱掂到警鐘.而Mr. Lee就將即刻殺到埋嚟嘅打手打到殘廢.而呢次打交入面,李小龍重用咗齊眉棍,菲律賓短棍同埋雙節棍呢三種武器嚟話清朝佢嘅武功係點犀利到好巴閉嘅地步.但係Mr. Lee最後都係走唔出地下室嘅機關,結果俾人押咗去擂臺.而韓生就諗住嗌Roper殺咗Mr. Lee,但俾佢大聲夾惡話唔畀.而韓生派咗出嚟啲大力士都俾Roper打冧嗮.而韓生就嬲到騰騰震,自己出場嗌嗮冚唪唥嘅打手出嚟,一齊捉住Mr. Lee同Roper.嗰時俾韓生抎住嘅地下島民都俾入面啲人幫手先至走嗮出監倉,一齊同韓生啲人嚟搞單大規模嘅武林爭霸.
而Mr. Lee追住韓生到一間秘密室入面,而秘密室啲牆冚唪唥都係玻璃,搞到Mr. Lee都冇嗮計,差啲俾韓生搞返佢一鑊熟轉頭.就喺嗰時,Mr. Lee就諗返師傅話「打冧佢嘅影就係打殘真人」呢句.結果佢嬲到打爛咗秘密室入面嘅玻璃,用咗好重夾大力嘅一腳將匿都冇得匿嘅韓生踢冧咗,重清嗮啲少林派出嚟啲人.
主演[編輯]
出面網頁[編輯]
- 龍爭虎鬥 香港影庫
- Enter the Dragon IMDB
- Enter the Dragon AllMovie


text:
日本女人和中國女人的差別
好多人以為我地舐日,日本乜都好,中國乜都唔好
其實我地都只係講道理,的確大部份product同service ge quality,日本真係好難輸.
但當然人無完美,更何況係一個國家咁大.
其實今時今日嘅女仔,都係好識玩.
但要入日本女仔嘅中路,其實都唔係咁易.
當然入到了..閂埋房門,又係一個你諗唔到嘅世界 😍😍😍😍
(remark: 圖為兩位日本開發中朋友)
調返轉,其實偉大嘅祖國,佢地敢玩嘅程度,BDSM 嘅 Lv
其實已經遠遠open 過日本同香港.
或者咁講,中國基數大,就算14億人口得0.1 %,得140萬人係玩BDSM,玩群P,都已經係一個不得了的數字
當然你話數字可以係呃人,但的確,熟行情嘅朋友就知道,上海嘅人係好玩得
而且就算唔同界別 ,好似WANIMAL咁樣(經佢授權的截圖)
有D慾女都會主動搵佢搵model 影返輯啪啪啪
可見時下國內女性,海歸派又好,上網翻牆派又好
睇嘅野多左,眼光闊左 ,自自然然就唔會大驚少怪🤷
但係日本,就算佢地無需VPN,佢地都唔多留意外界發生緊咩事,再加上日本嘅國民教育,又真係教到佢地好守規矩 (好矛盾,有好有唔好)
Anyway,其實呢篇另一個重點都係想大家明白joey哥苦心,有時唔係歧視大家身型.
但好似WANIMAL大哥咁,我地推薦你去做WANIMAL大哥嘅男Model,你都要
符合人地處女座嘅審美眼光,又要符合女仔嘅要求架?
係米?
所以這些機會是屬於肯為自己下功夫嘅朋友的
大家唔需要操到好似胡師父d 徒弟咁大舊 XDDDD
係屋企開住個youtube,每日用7分鐘時間做下 HIIT 嘅話,過幾個月,一樣會見到成效
男性嘅朋友,為左提升你同異性嘅命中率,你可以去到幾盡😎 XD


text:
今次我地去日本東京新宿親子旅行
總共住咗三間酒店而家我哋介紹住一間先
點解揀呢間新宿JP九州酒店?
我地住酒店,價錢唔一定要最平,一定要揀交通方便.
呢間酒店真係超級近JR
新宿JR九州酒店 (JR Kyushu Hotel Blossom Shinjuku)
地點係 新宿JR 南口斜對面
睇下Google Map行去新宿JR站只係需要2分鐘
同埋酒店係2014年落成都仲算好新..同埋無咩人知 or 無咩comment
但係價錢平囉 !!
比較起太陽道廣場SunRoute 同哥斯拉Hotel Gracery Shinjuku 平~400 晚
實際行我地由JR新宿站行過去只要2分鐘
搵埋地圖比大家睇呢間新酒店有幾近JR新宿 站
同埋呢間亦都係適合小朋友都可以去架,兩大人兩小童
大約$1250已經包埋早餐
(有圖有真相)
係agoda 都好多家庭評價好住
又比下大家睇吓實景相先
我哋兩大兩細都仲可以放埋行李係床邊都仲得
呢張相就係我地朝頭早寄行李收到係大堂影架啦
擺好左個喼仲可以平放
同埋唔使擔心廿四小時附近有便利店同埋通宵嘅食店喺附近
大家幾時想出去食野都冇問題
正常Size
食早餐地方
今次booking 包埋四位早餐..早餐都好豐富..
而且酒店都好適合幼稚園/小朋友
附近行唔夠一分鐘已經有麥當勞同便利店
保安
酒店夜晚係要拍酒店咭先可進入酒店樓層
唔駛怕新宿治安問題
食店
除咗交通方便酒店好舒服
喺新宿一落行去就已經全部都係食店
因為永勝鍾意等啲仔瞓晒會自己落街食消夜食拉麵
附近景點
附近仲有玩具店/BIC Camera/超級市場/ 歌舞伎町
呢度行去玩具店又係只係需要5分鐘路程而且附近又有好多間好出名嘅燒肉包括六歌仙,北之家族,大阪牛,燒肉力丸等等
我下一次再嚟東京嘅新宿我哋都會再住返呢間
因為交通方便,已經冇其他酒店
再近得我呢間,價錢亦比其他五星酒店都平!
仲要包早餐喎^_^
我哋去東京嘅有遊記只係啱啱開始
想知道東京有啲咩親子景點嘅留意我哋既blog 啦


text:
(美國喜劇推介)5套必追sitcom 每集廿分鐘輕鬆煲劇 Netflix都有得睇!
唔知大家會唔會好怕煲劇呢?一集 40 幾分鐘起跳,有時啲劇情太刺激緊張嘅話真係會煲到停唔到,搞到嘥咗好多時間?咁 sitcom 就啱晒大家啦開嚟送飯啦!
Sitcom 其實係「Situation Comedy」咁解,即係處景喜劇,每集其實唔會有太大嘅關聯,內容亦都相對貼近日常生活,香港嘅《愛回家》就係其中一個例子啦~
不過小編就嫌香港嘅 sitcom 太「乾淨」同正經咗啲,所以就傾向睇美國嘅 sitcom.唔好見佢哋好似有好多季咁就嚇怕咗,其實每一集都只係得廿分鐘左右,食完飯啱啱好完一集~以下小編就會向大家推薦認為最無厘頭,最搞笑嘅 5 套 sitcom,kill time 一流!
- Brooklyn 99
故事主要係圍繞住「99 區」警局入面嘅人,主角 Jake 係警局入面嘅查案精英,但就成個大細路咁,成日闖好多禍,搞到成間分局啲人都好頭痕!而佢哋嘅隊長 Raymond 就係睇落好嚴肅,成日都唔笑,但喺「99 區」警局耐咗就開始同班手下一齊癲!想睇佢哋點樣用無厘頭嘅方法去破案,咁就一定要睇啦!套劇依家已經推出咗 7 季,而第 8 季就喺上年開始拍緊,希望佢哋快啲出啦~
Photo from imdb
Photo from imdb
2. How I met your mother
就咁睇套劇名都知呢套劇係主角 Ted 同佢啲仔女講同佢老婆相遇嘅故事,所以成套劇係用倒敘嘅方法去進行.不過其實佢老婆到最後一季先出現,成套劇嘅重點其實係佢自己同 4 個朋友嘅友情.因為套劇係 Ted 講述嘅記憶,所以中間會出現咗啲「記錯嘢」嘅情況! 5 個朋友之間成日都會有唔同嘅約定/打賭,而佢哋賭注都好大,睇佢哋之間成日鬥嘴都覺得開心!套劇喺 2014 年已經完晒,大家可以放心追晒 9 季佢~
Photo from imdb
Photo from imdb
3. 2 Broke Girls
套劇係講述一個破咗產嘅有錢女 Caroline 去餐廳做侍應,結果就識咗一直窮開嘅 Max,最後仲做埋 roommate 同好朋友添!而佢哋每日畀心機返工就係為咗儲錢開一間賣蛋糕仔嘅鋪頭.套戲主要圍繞住餐廳嘅同事同鄰居,佢地零底線,成日都會講好多黃色笑話去互相性騷擾,再加埋因為 Max 出身寒微,所以佢成日都會用啲 mean 到爆嘅說話保護自己,但作為觀眾嘅我就會睇到好過癮好好笑!套劇喺 2017 年已經播完 6 季,你估下佢哋最後可唔可以實現到夢想呢?
Photo from imdb
Photo from imdb
4. The Office US
呢套劇相對上比較少人識,因為佢喺香港版嘅 Netflix 無得睇.佢以「紀錄片」嘅形式記載咗一間賣紙公司嘅運作,例如佢地會有人影低老細同員工之間發生嘅事,又會分別訪問佢哋嘅睇法.演員都唔係啲咩靚仔靚女,甚至你可能會覺得有啲生口面,但呢個就好似每個打工仔嘅返工環境咁!套劇喺 2013 年已經播完 9 季,後尾更加被德國,加拿大翻拍過,所以個劇本真係唔錯㗎!
Photo from imdb
Photo from imdb
5. Friends
講到 sitcom 神劇就梗係唔少得 friends 啦,經典嘅六人行已經係友情嘅代表,而因為彼此都好好朋友,所以互相開玩笑呀,串對方已經係閒事,而佢哋之間發展嘅愛情線都好受人關注!套劇喺 2004 年已經播完 10 季,陪咗一代人嘅青春之餘,新一代都可以更加了解 90 年代嘅美國,亦會見到好多巨星都曾經客串過小角色,種感覺都幾搞笑!
Photo from imdb
Photo from imdb
Text: HolidaySmart Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)


text:
「奇怪」
其實我唔知係乜嘢嘅問題,香港啲小朋友好似從來未去過公園咁,一見到有人吹肥皂泡就好似發咗癲咁,一窩蜂咁走埋嚟.老實講有時真係好怕佢哋會整親郭大少,因為佢哋真係為咗追啲波波,其他嘢就乜都唔理.最奇怪嘅係好似全部家長都覺得你吹波波就預咗咁,老實講我係吹俾我個仔玩,但係如果啲波波飄咗去第二度,我無所謂,但係唔係企係我面前或者身邊等我娛樂你哋!
「公園」
香港好似終於入秋,今年真係好鬼熱,不過真係都就嚟到十月竟然仲話會打風,真係反常到無人有!所以每逢週末,天氣晴朗,香港大部份嘅公園草地都會人山人海.啲外國人一定以為我哋係唔係痴線.近幾次去諗住去西九海濱公園,但係幾次都有活動,搞到入唔到去,真係激死人.有時真係淨係想同郭大少去下公園,跑下草地都咁難.香港其實真係需要多啲親子嘅公園.
「泊車」
香港泊車一直都係一個嚴重嘅問題,但係我真係唔明一啲大嘅公園,個停車場真係得十零廿個車位.大佬呀,個啲公園雖然隔涉,就係因為隔涉所以先至有好多人會揸車,好心就起個多層停車場啦.有時真係唔明政府啲嘢.佐敦谷公園係咁,迪欣湖又係咁,真係好多公園或者海灘都有咁嘅問題.老實講係外國真係到處都係公園,最多都係大時大節有啲大公園會多人啲.
Also published on Medium.


text:
重裝之地‧台灣露友心目中七件「最沒用露營用品」
眼見香港露營界朋友們愈玩愈大愈玩愈重愈玩愈多嘢 ,無懼千辛萬苦大背囊再加手拉車,都要將心水露營裝備一一帶去營地玩個痛快.不過買還買,千祁唔好買著啲冇用嘢.
論重裝露營,台灣嘅露友絕對係前輩,事關佢地營地多而且個個揸車Car Camp玩法,所以帶去露營嘅嘢隨時多我地一兩倍,咁好自然佢地賴過嘅嘢恐怕都唔少,有啲仲不菲添,近日台灣「露營瘋 – 露營分享社團」討論起沒用裝備,自己整理一下,排咗七件「台灣露友心目中七件最沒用露營用品」.
第七位:蛋盒
蛋盒呢回事,好多人都會入手,事關平平地十幾廿蚊就有一個,又諗起要煮餐好又點可以冇雞蛋,自然會買定一個備用.不過到去Camp時就會發現,其實而家去超市買蛋係有哂膠盒包裝,基本上你唔係搵好多嘢壓住佢都唔太擔心會爆蛋.
而且就好似台灣露友咁講,買咗細盒放大蛋的話,係一夾就爆,仲慘過唔用.雖衰喺蛋盒手上嘅人太多,不過損失唔太,所以比個第七名佢.
第六位: 竹製折疊層架
睇完圖唔知你會唔會同小弟一樣覺得好正,唔駛再周圍搵位擺嘢感覺真係好好,雖然睇落一啲都唔輕,不過視重量如無物嘅車camp界嚟講應該唔係死因.原來講到尾係話有好多嘢可以取代佢咁je.
有趣嘅係當有人話竹製折疊層架有乜用,想二手購入嘅朋友居然一啲都唔少!一時間成為咗買賣討論區.
第五位:露營用吊扇
夏天去露營大家都出盡方法去增加對流降低溫度,即係想涼浸浸咁啦.如果係用大營樓底較高,喺香港都見過唔少人用吊扇,不過評價都係差不多,就係唔夠風都fing嚟fing去.
第四位:魚骨釘
敗過魚骨釘嘅香港朋友唔多,因為唔似得台灣有啲造好哂本地台嘅付費營地,如果要喺本地台上札營,最容易就係魚骨釘扣入板縫之間,如果唔係就要靠拉營繩去草地麻煩好多.
咁講到咁好,點解會成為第五位呢?就係因為木台個結構好容易令人一甩手就將支釘跌落台底永遠不見天日;另外如果個營底太大大過個地台,支釘亦都一樣無用武之地.
第三位:裝飾串燈
好多朋友都鐘意裝飾下個營,令佢有返自己Style,或者靚啲自己都開心啲.芸芸眾裝飾之中,串燈可以話扮演住一個舉足輕重嘅地位,究關你係咁易開幾串,已經有唔少路人會嘩嘩聲咁比注目禮.賴嘢位係由於佢嘅構造同形狀,令佢繞埋一餅之後好難先拉得返開,煩得兩煩下次就唔想再帶了.
第二位:老婆 / 老公
「當另一半是裝備是哪招? (國語)」 當然留言係講下笑或者借啲易同人講自己唔係單身狗,不過都可以睇得出伴侶之間嗰種摩擦同埋張力.
其實仲有好多老婆,阿女,狗狗等留言,關係真係緊張到一觸即發.
第一位:行動廚房
如果淨係靠睇呢一堆留言,你可能會質疑點解呢個世上要有行動廚房呢件露營裝備面世,講到尾其實又係太重太大件咁,即係裝備多到嫌架車放唔落咁.用用吓就唔想再用.不過行動廚房嘅情況比較特別,支持者都唔少,理據係唔駛帶多張檯出嚟煮大餐.
而據講行動廚房喺二手區交易頻繁,有買有賣,生生不息.
雖然成篇文都係一路葡萄人地重裝一面介紹,不過既然大家唔敗都敗咗,不如就好好利用,或者好似台灣露友咁互相交易,相信總會有一日落到真正用家手上.


text:
《你有無燒好呢舊叉燒?》
你有無燒好呢舊叉燒?
當然,「好」定「唔好」,真係充滿歧義.全力以赴,做妥本份,就算出到嚟效果唔得,係嘅,係做得唔好,但同時你可以話佢係「好」.
窮畢生精力,都未必做得到「效果出色」,「品質精良」嗰一種好,所以人類先會付出時間,心機,走去研究點樣可以盡善盡美:呢個最好,最善,最美,係永無止境嘅.如果真係要講,成個地球無一樣嘢係「好」的.
但努力將一件事辦妥,去到一個「對得住你啦」嘅水平,呢個嘅「好」,其實係應該要做得到嘅.我愛上咗一碟叉燒飯,但舊叉燒仲係生嘅,如果我真係好愛好愛佢,我梗係會理Q得佢,死都照食啦,方子有云:「自由意志就係開心食屎.」
現實問題係,唔係個個人都咁愛呢碟叉燒飯.當我未愛上一樣嘢之前,我始終都要食飯.見到碟叉燒飯會食死人,我又唔似得方子咁對呢碟叉燒飯咁有愛,愛到可以為咗佢犧牲自己嘅生命,嗰碟叉燒飯真係貼錢俾我都唔食.
尋晚我話,如果一間酒樓嘅食物難食過稻香,或者一間茶餐廳杯奶茶差過大家樂,又或者杯咖啡難飲過星巴巴,真係不如執咗佢好過.如果有啲舖仔嘅質素同上述食店嘅質素相若,我會稍微偏頗啲舖仔的:雖然如果覺得一直無咩長進,無咩心做都係會放棄,索性 Escape to the Country, Appreciate Koi.
如果真係想一個地方嘅文化做落去,承傳落去,多多少少需要有人紀錄,傳播,研究.
我之前話過拎住杯奶茶同拎住杯星巴巴一樣都係柒,細心諗落當時嘅提出嘅原因係錯,但我仍然覺得我句說話依然valid.星巴巴嘅咖啡豆咁深烘焙,出爐後十日八日要一定要用晒,而明顯地依家去星巴巴度買咖啡,見到部全自動機個豆箱入面啲豆,擺明已經唔得,仲要全自動機連粉都唔使temp,由原料到過程都唔得,拎在手上覺得柒,好很合理吖.至於奶茶嘅嘢,我上次提出後來覺得錯嘅原因係原料,但諗落更大問題係沖煮手法.係嘅,有好多師傅手茶係飲得下的,以咁嘅原料咁嘅價錢真係對得住你.但有更多更多係真係完全唔得,茶膽放置太耐呀,茶水比例問題呀,萃取率問題呀,好多好多啦.以偏概全係唔啱呀,但真係可以知得晒咩?
好喇,如果咁熱愛本地文化,咁中意呢杯奶茶,我哋研究落去,既可以揀承傳以往嘅做法,謹慎認真咁做好每個步驟,沖出一杯好飲嘅,見得人嘅;可以研究佢嘅原理,用新嘅方式沖出一杯一樣好飲而不離其宗嘅奶茶;可以研究佢背後嘅文化同影響,紀錄每一個細節;亦可以開班教學教人沖教人飲;又或者開舖令更多人飲到似樣嘅奶茶.呢啲情況,起碼稱得上「莊敬自強」,做好咗嘅,村民見到,多少會俾機會你做得更好.
問題嚟喇,如果你無將呢件事做好,傳遞唔到你嘅愛俾人,無咩人會俾機會你.人嘅容忍度始終有限,你呢樣嘢又唔係佢愛到願意犧牲嘅事,好自然地就會放棄你,唔理你,甚至攻擊你,打壓你.你不斷強調自己有幾愛都好,無人感受得到你嘅誠意,你嘅心思.
我愛一個人,呢份心意傳遞唔到,最多都係我自己抵死,孤獨終老.如果我愛一個社會,而呢份心意傳遞唔到,我唔知我要去青山定小欖先啱喇.
燒好咗呢舊叉燒,沖好咗呢杯奶茶,炒好咗呢碟牛河,我先有得再講其他嘅嘢:例如村民唔識欣賞啦(係呀,呢個理由我接受嫁,一個專注於技術嘅人,宣傳係會差啲,好合理一啲都唔過份,呢個係技能點分配嘅問題).


text:
咁首先簡單講一下究竟呢一款,係一款點樣嘅上網plan嚟先.呢一款上網plan嘅重點,無論佢係4g速度又好,4.5G又好,還是5G都好, 個重點其實就係128kbps.咁128kbps究竟係乜嘢嚟㗎呢?又或者係邊一度會見到呢一個128kbps?其實最常見嘅地方呢就會係網絡商入面嘅上網plan用完數據之後嘅速度跌至128kbps.咁128kbps究竟係有幾快或者係有幾慢呢?又或者係做到啲乜嘢呢?如果你想以128kbps嘅速度好暢順咁樣睇完一條youtube影片,咁幾乎係唔可能嘅.可能連瀏覽一啲好基本嘅網頁,都需要等幾分鐘先至load到嘅.如果個網頁上面係有一啲高清嘅圖片,甚至乎有啲動畫嘅話呢可能仲需要load得更加耐㖭.咁128kbps呢可能只係提供到一個好有限度嘅上網服務嘅啫.例如係用一啲社交軟件傳送一啲文字嘅訊息,簡單嚟講呢可以話係聊勝於無嘅.
咁有人可能就會話,只要我唔用曬啲數據,咁我嘅上網速度咪唔會跌?咁冇錯嘅.只要你唔用曬啲數據,其實呢個速度呢就唔會下跌嘅.所以呢一個情況呢就要睇下你前面嘅數據係有幾多啦.如果呢一個情況你只係得5GB嘅話呢,咁個情況呢其實都好令人擔憂.因為而家好多應用程式呢,都係一啲分享短片嘅社交軟件,例如係youtube,Facebook,Instagram,其實都係有涉及到影片,而影片使用嘅數據量其實係會比較多.咁當然,如果你話呢一個plan係畀老人家用,又或者平時根本就唔會出街,長期可以用室內嘅wi-fi嘅話呢,再加上平時呢又唔睇影片,又唔瀏覽器社交網頁,又唔上網嘅,純粹係用一啲通訊軟件傳送訊息嘅話呢,咁呢一個plan呢可能就好適合啦.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我嘅頻道,我哋下集再同大家分享其他資訊,拜拜!


text:
見到人哋玩拍北極又拍火山口,其實真係心癢咗好耐不過價錢貴又好似好難控制咁,萬一買返黎玩兩下就撞爛左,咁就 GG 了!不過 DJI 最近就推出咗 Phantom 3 的 Standard 版本,價錢更大眾化,操作亦都更安全同簡單.今次我籮文就黎到科學園試玩呢部航拍機,而今次亦都係我第一次「放飛機」,睇下我有冇炒機啦!
第三代產品 航拍都 4K
航拍大廠 DJI 第三代嘅 Phantom 系列有三個版本,包括 Professional,Advanced,同埋 Standard.當中 Professional 及 Advanced 加入視覺定位系統及超聲波感應器,能夠感知地面紋理及相對高度,就算 GPS 出錯仍可以精確地定位懸停和平穩飛行.而 Phantom 3 Professional 更有 4K 相機鏡頭以及非球面鏡的鏡組,能夠消除鏡頭畸變還原真實景像.而今次我航拍新手籮文幫大家試嘅就係最入門級嘅版本 Phantom 3 Standard .
▲Phantom 3 Standard,遙控 及 DJI 傳訊總監 Michael Perry 部 iPhone
簡單 Setup 唔使1分鐘
DJI 傳訊總監 Michael Perry 為我哋示範基本操作同各項功能之後就交咗俾我控制,我只要喺我部手機度 Download 咗 DJI GO app,用 Wi-Fi 連接咗部 Phantom 3 Standard ,跟手喺手機度打開個 App ,夾埋部手機上 Phantom 3 Standard 嘅遙控上面,基本上就可以控制到部機,交接過程 1 分鐘搞掂.
▲DJI 傳訊總監 Michael Perry 為我哋示範基本操作同各項功能
「放手 放開所有~」 部機都唔會跌落黎
Michael 介紹基本操作嘅時候,講講下見住佢冇啦啦放低個遙控,作為新手嘅我當然係好緊張啦,我心諗,你放開晒啲掣部機未會跌落黎?原來係唔會嘅,Phantom 3 所有版本都有定位懸停嘅功能,你放晒手佢到只會喺同樣位置同高度懸停.介紹完畢,終於到我接手,揸住個大大嚿又重揼揼嘅遙控,令我立刻感覺到自己就係一個機長,負擔起一個使命感.
▲揸住個大大嚿又重揼揼嘅遙控,立刻感覺到自己負擔起一個使命感
實際操作 好快上手
第一件事,就梗係起飛啦,資料顯示,多數飛行事故都發生喺起飛同降落,不過唔使驚,原來,Phantom 3 有 Auto-Takeoff 同 Auto-Landing 功能,一㩒手機上嘅 Auto-Takeoff,我部 Phantom 3 Standard 就自動上升到一個人嘅高度,咁就可以避免到人手操作起飛會有失誤,掃到人哋隻腳或者整花人哋部車,飛到唔知去咗邊亦都可以㩒 Return-to-Home,部機就會自動返到你身邊,如果飛得太遠,離開咗遙控嘅接收範圍,Phantom 3 亦識得自己回航.起飛後,操作上最主要都係左搖桿,右搖桿同遙控左上方嘅一個轉輪.一邊望住部機,一邊望住手機上嘅實時畫面,左搖桿控制高度及旋轉,右搖桿控制前後及左右,而轉輪就控制鏡頭嘅垂直角度.除咗上下左右移動係用遙控操作,其他操作例如錄影,拍照,仲有高度距離等數據都係於手機上操作同監察.
▲Phantom 3 的基本操作
個人分享快速上手秘訣
不過有幾樣野新手要注意,操作嘅時候籮文發現左搖桿右搖桿靈敏都好高,推少少部機就已經郁得好快,所以一定要手指好穩定先可以操作得好.另外建議新手初時嘗試時,起飛前可以將航拍機擰到同自己面向嘅方向一樣,熟習前都唔好左右撥動支左搖桿去旋轉部機,咁樣你嘅左邊亦都係部機嘅左邊,如果你將航拍機面向你,操控就會相反,好易搞亂.
Phantom 3 Standard 無其他兩個版本使用嘅 Lightbridge Liveview 圖傳系統,反而係用 Wi-Fi 黎同時傳送操作指令同實時畫面,有效距離會比較短,所以操作嘅時候 Liveview 就有點兒窒,當放開操控讓航拍機懸停時,Liveview 又順暢得多喎,現場工作人員就表示可能同場有多部航拍機操作緊,有其它訊號干擾.總括來講,籮文用咗大概5分鐘就熟習到部機嘅基本操作,可以隨心所慾地拍攝現場嘅靚景,同埋 Selfie!
▲籮文用咗大概5分鐘就熟習到部機嘅基本操作
入門版本都夠晒玩 即時 Download 即時 Share
話就話係最低階版本,Phantom 3 Standard 雖然冇 Professional 版本嘅 4K,不過都支援 2.7K 影片拍攝,即係 2704 x1520 既解像度,而影相亦有 1,200萬像素,如果你係買黎拍下生活點滴,甚或至拍下短片微電影,Standard 版本其實都已經好夠用.只要操控時 DJI GO app 內嘅影相或者錄影掣,Phantom 3 就會將相片影片儲存到機內嘅 SD 卡,除咗抆張卡出黎抄之外,仲可以喺 DJI GO app 用 Wi-Fi 從 SD 卡 Download Full-Size嘅相片落手機,不過用依個方法 Download 影片就只有 720p.Download 到手機後可以喺 APP 內進行簡單嘅剪接,方便用家可以即時分享上 Facebook,Instagram,唔洗返屋企用電腦先過到.
▲ Selfie!拍照有1,200萬像素,線條銳利度都好好,暗位亦不失細節
▲可以見到陽光照射下光暗分明,天空同樹嘅顏色飽和度適中,可見 Phantom 3 Standard 嘅相機表現突出
▲放大後油畫化不算嚴重.
即將追加之新功能
Phantom 3 有幾項即將追加嘅新功能都好令人期待!包括 Point Of Interest,只要揀選自己嘅位置, Phantom 3 就會 360度圍住你黎拍,十足十 Matrix 咁.仲有 Waypoint,只要喺地圖 Set 定一條路線,Phantom 3 就會跟住黎飛.而 Follow Me 故名思義就係跟住你黎影,去到邊影到邊囉,最後 IOC 就係智能方向控制,估計係 Phantom 3 會學習你嘅操控模式,令操作變得更簡單.
總結:好易上手! 第一次玩都唔炒機
玩過 Phantom 3 Standard 之後,真係好想買一部,控制一部航拍機自由地翱翔於天際之餘,又可以拍低所處嘅美景,的確係一件賞心悅目嘅事.Phantom 3 Standard 比 Advanced 或 Professional 版本缺少嘅主要係 4K 拍攝,Lightbridge 系統,雙定位模組,超聲波視覺定位等入門玩家不必要嘅功能,五千幾六千蚊真係超值.希望 Point Of Interest 等新功能快啲推出,有興趣嘅人就多一個入手的理由.


text:
數白欖
數白欖(北方中文叫數板)係中國流傳已久嘅民間小風俗,係深受當時平民百姓喜愛嘅街頭小娛樂.
簡介改
任何人都可以係數白欖嘅表演者,而玩親數白欖嘅絕大多都係一啲貧苦老百姓,總之邊個有啲主題想講,又有幾分作詞嘅天份,就可以向大家演唱,有一個人唱又或者可以幾個人和住嚟唱;數白欖嗰陣,演唱者會拎住用草繩相連住嘅兩塊細木板做拍板,一路拍出節奏邊就一路唱出想講嘅內容.
數白欖嘅內容大多數都係以諷刺時弊為主,又或者會舒發一吓對某啲嘢嘅感受,有時會講吓當朝嘅政事,有時又會講吓城中大小嘅熱門話題,因此每逢親有人係街頭度數白欖,啲路經嘅途人都會停低落嚟圍觀,重會加入埋一齊吹吓水,冷嘲熱諷一吓.
數白欖嘅格式改
數白欖雖然冇規定話要咩格式,但一般嚟講,最普遍係會用「三三七」嚟進行,即係頭兩句都係三個字,而第三句就係七個字嘅句子.以下用咗(數字歌)嘅歌詞嚟做例子:(上面有黑點即係表示拍一吓,拍嘅時候要有規律;可以試玩吓)
- . . . . . . .
- 一二三,三二一,一二三四五六七,
- . .
- 二三四,四三二,四五六七八九十.
現況改
而家喺一啲粵劇或者京劇裏面係可以欣賞得到數白欖嘅表演;而學術一啲嚟講,數白欖其實已經歸咗入戲曲中一門「說白」嘅學問之中.
如果有睇過香港電影明星周星馳嘅喜劇作品《唐伯虎點秋香》,劇中有一段戲都有玩形式類似嘅數白欖,不過佢嘅版本係一個誇張版.而另外一個喺香港算係好多人聽過嘅,以中國醫學為基礎嘅中藥補健食品廣告,亦都有用數白欖嚟做宣傳,其中一句「…鋤得多,傷氣力,消耗一定要補充,唔想失威悲到極…」更加係耳熟能詳.


text:
一有新新事物,早兩日大家仲拗到火紅火綠嘅一些主流,早兩星期仲爭相恥笑緊冷血涼薄,早一個月仲實牙實齒話要捍衛守護嘅呢啲嗰啲,話咁快煙消雲散.要將舊事存檔?唔好意思,儲存空間不足.雖然總有史官每逢清明重陽出嚟提提大家當年今日發生過啲乜,但每年年尾嘅大事回顧,咪又係睇完就好似天氣先生咁:「吓?哦……」然後施施然 Life goes on .再過啲日子,回南天潮濕,磁碟都發埋霉,讀都讀唔到咯.
無論周融定「張融」,無論麗芸定「元秋」,大家嘅共通點都係唔怕你恥笑,唔怕你用數字話佢「柒」或者「玖」,最怕你唔將佢哋嘅一舉一動擺上諸同好.喂講真,佢哋唔係傻,亦唔係低能,佢哋好清楚咩叫 Click Rate 咩叫 Share 咩叫曝光率,更清楚普羅市民嗰種「唔好搞咁多嘢」,「唔好咁煩唔好咁亂」嘅心態.只要佢哋嘅行為,可以「膠化」 (英文係咪 Plasticize?) 「佔中三子」同「泛民」嘅行動,就已經達到目標.
德國喺體能上嘅些微優勢,最終為佢哋帶嚟入球.加時下半場七分鐘,舒爾尼左路個人突破到三閘線傳中,葛斯小禁區邊心口腔定,車身窩利射破羅美路嘅十指關,為球迷帶嚟期待以久嘅入球.阿根廷喺所餘無幾嘅時間傾力反撲,美斯連頭槌都出埋,但始終過唔到紐亞嘅十指關.
巴西本來有一個應得嘅十二碼.奧斯卡喺禁區入面畀白連特閘低,慢鏡顯示白連特完全掂唔到個波,但就截低咗奧斯卡.不過,唔知球證睇到啲乜,旁證又唔提場,最終決定係奧斯卡插水領黃牌.冤枉呢.不過事後亦有人話奧斯卡專登伸隻腳白連特踢跌,係插水.你問我呢,我就覺得後衛喺禁區入面出腳一定要好小心,截唔到波又勾到腳,唔輸十二碼算你大命.
荷蘭半場換走有黃牌在身嘅後衛馬田斯恩迪,換入贊馬特右閘,古積特移去左路,都係志在有個勤右嘅,體力爆棚嘅球員幫手凍結鍾意喺右邊搵食嘅美斯啫.之後換走尼祖迪莊,間接說明佢真係啱啱好返,狀態唔係十足十,為安全計畀佢抖下好過.最後一個換人名額加時先用:唔係換龍門喇今次,換走冇供應冇空間冇發揮嘅雲佩斯,由亨特拉爾入替.
最後四強,最後四場.又有邊個諗到,最最最一面倒嘅賽事會喺四強先出現?仲要係主辦國巴西慘遭蹂躪?一連串嘅失誤,兵敗如山倒,將巴西喺家鄉捧盃嘅美夢葬送.
其實兩場準決賽都係以前世界盃決賽嘅翻版. 1978 年,荷蘭喺冇咗告魯夫嘅情況之下,再度躋身決賽,對住未有馬勒當拿主辦國阿根廷,法定時間踢成一比一,加時阿根廷入多兩粒贏三比一,甘巴斯梅開二度成為國家英雄. 2002 年,巴西有朗拿度,朗拿甸奴同李華度「 3R 」華麗鋒線,對有簡尼,波歷克同高路斯做軸心嘅德國,巴西由朗拿度包辦兩個入波輕描淡寫封王.
換邊之後情況大同小異,只係荷蘭更難攻入去.最有機會入波嘅,係史尼達左路嘅罰球射中柱,過一陣雲佩斯右路窄角度施射又係畀基羅拿華斯救到.史尼達之後左路笠個靚波畀雲佩斯,但佢離門兩碼發軟蹄,錯失入波嘅黃金機會.進入補時階段,雲佩斯先有右路罰球射得太正,白連特稍後左路送個地波出嚟門前大漏,雲佩斯衝前射門又畀哥斯達黎加後衛護空門再中楣.真係連個天都要場波打加時,冇計.或者美斯同佢嘅阿根廷隊友已經掩咗半邊嘴笑.
阿根廷同大家講,後面輸幾多我控制唔到,前面起碼入波先!上半場 8 分鐘,美斯喺中場擺脫成棚紅衫之後轉身餵畀迪馬利亞,呢位皇馬翼鋒想交畀希古恩走位但個波省中人改變方向,直接去咗希古恩腳下,希古恩情急智生快腳一射,比利時一對中堅包唔切,只可以睇住個波網仔入.學桂神話齋,好運好過好波喇.唔信你睇下賓施馬.
採取主動強攻嘅巴西開波七分鐘就有收穫.尼馬左路開出角球中間大漏,到遠柱由泰亞高施華後上輕鬆趟入空門.哥倫比亞防線走漏呢位巴西隊長認真唔小心,但亦見到巴西趁哥倫比亞未企穩陣腳就係咁砌嘅戰術相當奏效,嚴格嚟講哥倫比亞上半場係完全唔入局,落後一球已經算大命.
或者烈日當空,攝氏 28 度左右作賽,對雙方體力都造成多少消耗.基迪拉半場出返嚟嗰陣個樣攰到呢……呢個問題亦導致大家下半場攻勢唔多流暢,有威脅嘅埋門實在唔多.賓斯馬本應喺禁區內有個空位起腳,但佢避得過拿姆,侯姆斯又已經殺到.馬杜迪另一次窄角度都要起腳畀紐亞輕易擋出,又係一個攻勢選擇不足嘅問題.
阿根廷分組賽主要靠美斯打江山,華麗攻擊陣容實質上配合唔多,今場亦都冇大分別,每每都係靠迪馬利亞同美斯自已扭,扭唔到就斬入去,斬唔到就回傳.上半場比較成功撞到入去嘅攻勢,兩次都係喺右輔位起腳,但都輕易畀龍門比拿利奧接實.
揭幕前阿爾及利亞被視為魚腩,但喺 H 組出線已經證明佢哋唔嘢少.追溯返 1982 年世界盃,當年呢支非洲代表喺分組賽階段二比一擊敗過西德.你問我,德國多多少少都會有啲心理陰影.未贏過你嘛,大佬,仲要喺南美洲踢,地理因素令比賽更加均勢.結果又真係鬥到大家抽晒筋, 就連湯馬士梅拿參與罰球攻勢都謝拉特上身……
法國喺悶局之下攔截漸見凶狠,唔收腳,要人唔要波嘅情況屢見不鮮,但改變唔到尼日利亞慢慢分兩邊落底為主嘅格局.基奧特踢中鋒間接要更弗嘅賓施馬犧牲,兩人亦唔覺有咩眉來眼去互相配合.結果教練迪甘斯睇到眼火爆,嚟手換走基奧特,由基沙文入替,推返賓斯馬埋中間,左路攻力旋即增強--基沙文一次接近犯規嘅搶波,造就賓斯馬同佢嚟個 one-two 之後單刀,可惜射門畀門將安耶馬單手擋到減慢球速,域陀摩西斯及時救駕護空門解圍.


text:
當地時間2019年12月19號傍晚17點左右,英格蘭東部沙福郡嘅城鎮葉士域治發生一宗巴士車禍,當地人見到個情景之後,聯想返以前,都紛紛喺網上恥笑.
事緣當時一架第一巴士集團旗下當地分公司First Eastern Counties Buses Ltd嘅富豪B7TL雙層巴士,喺揸到去葉士域治醫院,巴士車長諗住巴士上有一名孕婦,所以「為人為到底」咁將巴士儘量揸到最近醫院大門嘅位置畀呢位孕婦落巴士,結果就喺醫院範圍扭去格力.安達臣中心正門嗰陣,巴士就撞到急症室門外嘅簷篷.
雙層巴士對建築物簷篷,正常情況梗係簷篷贏㗎啦!呢架裝有Transbus ALX400型車身嘅雙層巴士,左側上層車頭位置撞到散咗…好彩當時無乘客坐喺嗰堆座位,所以無人受傷.
雙層巴士撞埋急症室門口簷篷本身都算幾戲劇性嘅事,只不過更戲劇性嘅事係:原來同一架雙層巴士喺2012年撞過同一個位置!
當地人喺Facebook上面都議論紛紛,覺得件事都幾過癮,有網民仲問「喂…係咪同一個司機呀?」,甚至乎講笑咁話「呢架巴士值得入博物館喎!」
至於當地巴士迷就比較關心,呢架雙層巴士2003年10月投入服務,到依家都16年,今次撞到咁,可能第一巴士都唔會整返好佢囉!


text:
家家戶戶都總會開冷氣機替室內降溫,但是否只有冷氣機才能替室內降溫呢?冷氣機的運作原理又是怎樣?窗口式冷氣機和分體機又有什麼分別?電費又會因開啟冷氣而增加不少,只怎樣使使用才能更加有效呢?
香港地地少人多,人均居住面積極度有限,家居有咩物件要添加都真係要諗過度過,隨時自己都擺唔落……咁喺居住面積極度有限嘅情況下,點樣先可以選擇到最適合嘅冷氣機呢?3/4匹窗口式冷氣機你應該點都聽過啦,呢個匹數嘅冷氣機簡直係蝸居王道之選!咁究竟3/4匹窗口式冷氣機有乜咁特別呢?今日我哋就好好大解構呢個匹數嘅冷氣,一齊睇真啲啦!
話咁快夏天又就快到,香港冬天真係眨下眼就過……想趕喺夏天到來之前,做好research買部2匹窗口冷氣機?覺得市面上太多2匹窗口式冷氣機,唔知點樣入手?想要了解到更多有關資訊?今日我哋就好好咁認識下2匹窗口機嘅價錢,適用面積,保養資訊等等,幫你全方位大揭秘2匹冷氣機!今個夏天,齊齊清涼一夏!
買冷氣就唔難嘅,不過講到裝冷氣你又知幾多?知唔知有咩需要留意?知唔知窗口式冷氣機嘅安裝位置其實會影響冷氣機嘅表現?係唔係唔講你都唔知有咁多學問喺裡面呢!對比窗口式冷氣機,分析冷氣機表現就講得多啦,今日就同大家認真詳細咁講下冷氣機安裝必須要知道嘅嘢啦!
夏日炎炎,冷氣機係每個家庭裡面必不可少嘅電器之一.不過講到揀冷氣,你又知唔知邊款冷氣最適合你?邊個冷氣機牌子最好?唔同匹數嘅冷氣機幾錢?媽啊,好亂啊!唔洗擔心,今次我哋就好好咁了解下1.5匹窗口式冷氣機,探究下佢嘅適用面積,價格範圍,能源效益資訊等,睇下究竟適唔適合你!
對於長期服務嘅電器——冷氣機,大家一定會好頭痕,究竟邊部冷氣機最好?邊個冷氣機牌子最好用?消委會冷氣機評測報告裡面,就羅列咗14款冷氣機嘅比較數據.消委會窗口機報告好難明?唔洗怕,我哋總結出消委會冷氣機報告嘅重點,帶住大家跟消委會揀冷氣!
市面上冷氣機牌子何其多,唔同牌子又有琳瑯滿目嘅型號,究竟邊部窗口機最好用呢?老實講,市面上真係有太多冷氣機,全部囊括比較就無咩可能.不過,根據小編親身使用經驗,我哋今日可以睇睇Hitachi,Hyundai,Giggas,Midea,呢4個牌子嘅1匹窗口式冷氣機比較,了解下價格,能源效益,製冷能力,安靜度及冷氣機評價嘅資訊!


text:
DSE Physics 嘅準考生往往喺備試期間,先會發覺原來自己未好理解一啲基本嘅物理概念同公式,又或者同學仔想透過參加唔同嘅補習班,操練唔同嘅題型,希望透過幾個月嘅課程,去提升自己喺DSE嘅表現.
但係市面上咁多款DSE 物理補習,有大型補習社
,有中小型補習社
,有私人補習班 (私補)
,疫情底下仲推出埋網上補習班
,究竟點揀先可以提升自己 DSE 物理科嘅成績呢?就等 Afterschool
幫你搜羅全港最好嘅物理補習名師啦!
Photo by NeONBRAND on Unsplash
DSE 物理講求了解科學理論之後,再用公式去解決試卷上嘅問題.好多時同學仔喺日校大班教學嘅情況下,好難充分明白公式背後嘅理論,變相喺 DSE Physics 考試入面唔識利用理論去解題.補習班正正俾學生有更多嘅時間,掌握物理理論中嘅重點,加上補習老師提供精簡嘅筆記同模擬試題,就可以令學生真真正正掌握 DSE 物理喇!
Photo by ThisisEngineering RAEng on Unsplash
講起大型補習社,我唸大家一定會唸起遵理學校,現代教育,英皇教育等等.呢幾間大型補習社嘅導師都有出版自己嘅筆記同練習,亦會喺 DSE 之前舉行大型嘅 DSE Physics Mock Exam,模擬考 DSE Physics 嗰時嘅情況,真係可以話一條龍服務.
✔ 資源配套充足
大型補習社 DSE 物理補習老師大部分都有自己嘅團隊,去幫補習老師去設計筆記,編排內容同埋構思模擬試題同整合歷屆試題.對於需要反復操練嘅 DSE 物理科嚟講,大型補習社往往可以針對一啲想奪星嘅學生,提供大量題目操練,令同學對考試內容更加透徹.
✔ 資歷經驗豐富
物理科概念艱深,唔同抽象嘅概念例如「電磁感應」,「波特性」同埋「核聚變」等等都需要同學費盡心思去理解;而大型補習社資歷豐富嘅老師正正明白學生理解以上艱難課題裡面遇到嘅困難,咁就可以幫助學生去分析概念內容.
✖ 針對性比較低
大型補習社多數採取大班教學,一班多數都有 40 - 50 個學生,甚至有老師一班學生過百;而每個同學仔嘅物理水平有高低,對一啲成績唔係咁理想,或者理解能力唔係咁好嘅同學嚟講,可能會覺得好難跟上進度,間接影響咗吸收物理考試技巧同思維嘅效率.
Photo by Immo Wegmann on Unsplash
中小型補習社嘅補習老師通常都係一啲大學學生,再加上因為主張小班教學嘅關係,所以啲老師都會同同學仔嘅關係緊密啲,更加了解同學仔喺學業上嘅難題,更有人情味.
✔互動性高
中小型補習社通常會採用「小班」或者「中班教學」,補習導師同學生嘅交流就會比較多,如果同學遇到唔明白嘅物理概念或者題目都可以直接問補習老師,咁就唔會將問題係咁堆積啦!
✔針對性高
如果你係一啲成績中下游嘅同學仔,咁你就可以揀中小型補習社嘅「補底班」,或者「小班教學班」嚟清 DSE 物理 Concept, 同埋慢慢打好根底,有扎實嘅物理根基先可以對付多變化嘅 DSE 物理考試題目!
✖ 資源配套比較少
唔似大型補習社咁,中小型補習社嘅補習老師背後通常冇一個大嘅團隊去幫手寫筆記,同整合試題同答案,變相未必有好好嘅配套比同學仔去利用
Photo by Adam Winger on Unsplash
如果同學仔想搵私人補習老師補習 DSE 物理,可以加入 Facebook 唔同嘅私補群組 .又或者可以選擇補習中介網站,例如:
以上等等,相信可以幫助到同學仔按照需要去搵適合自己嘅 DSE 私人物理補習老師.
有一點需要留意嘅係,補習中介網站會收返幾堂嘅「中介費」,同學喺確認揀邊個補習老師之前記得要睇清楚網站嘅條款,以免收多咗中介費喇~
小編獨家優惠~
有排都未全日復課?想喺屋企 keep 住進度甚至領先一步?
Tutor Circle 尋補成功配對率達 98%,專業客服幫你搵導師,最快30分鐘搵到啱你嘅導師!
所有 Afterschool 用戶使用優惠碼「AS50」尊享尋補補習學費$50 減免.
喺屋企好迷失或者欠缺動力嘅你,快啲 click 下面條 link ,搵個私補老師貼身幫你趕進度啦!
✔彈性上課時間
相比起補習社嘅教學編排,私人補習老師通常都可以同同學仔夾一個最 fit 嘅時間上堂,等同學仔唔使喺一啲冇咩精神嘅時段上堂;另外唔少補習導師都會「上門補習」,咁就可以大大減少咗同學要出街搭車嘅時間!
✖教師質素參差
唔少同學仔喺上堂之前,都唔係特別了解補習導師嘅教學風格同資歷,變相有機會出現同學同補習導師唔夾或者唔識解釋艱難概念嘅情況.
Photo by Kari Shea on Unsplash
網上補習喺疫情底下,成為咗學生首選,除咗貪佢夠方便唔洗帶口罩出街之外,仲貪佢有時會免費將成份課程放上 Youtube,方便同學仔重溫.
✔時間彈性高
相對其他補習方式,同學仔揀網上補習嘅話,就可以同補習導師夾時間,唔需要每個禮拜都要跟補習社嘅時間上堂;而且網上補習都幫咗同學慳咗好多搭車時間,等同學仔喺屋企都可以清到 DSE 物理 concept 同操練到試題!
✖互動性較低
雖然大部分網上補習都會有「課後支援服務」(e.g. WhatsApp 答問題服務),但補習老師喺直播上堂嘅時候往往好難透過鏡頭或者對話去了解學生對物理課題嘅理解程度,有機會會降低老師教學嘅效率.
香港咁多林林總總嘅 DSE 物理補習名師同 DSE Physics 補習社,究竟揀補習名師好唔好?定係揀中小型補習社補習 DSE 物理?就等 Afterschool 帶你一次過睇曬全港DSE Physics 補習老師啦!
Photo on Beacon College
資歷:
- 香港大學榮譽理學士兼持有香港大學教育文憑.
- 多達 37 年任教中學會考 (HKCEE),高級程度會考 (HKAL) 同中學文憑試.(HKDSE) 物理科嘅經驗.
- 超過 10 年同考評有關嘅工作經驗,曾經仲擔任過公開試閱卷員.
- 教學細心,深受香港名校生歡迎.
- 宜家喺遵理教育教緊.
評價:
- CW Sham Notes 內容全面,係針對 DSE 物理而設嘅內容,豐富但唔會 Out-syllabus.
- CW Sham Notes 會用好多例子輔助學生理解 DSE Physics 概念,都好擅長用圖解釋唔同 DSE 物理 Concept.
- CW Sham 提供 WhatsApp 俾學生問問題.
- 上堂節奏比較緊湊,要不停抄筆記.
- 為咗令到同學可以明白唔同深奧抽象嘅物理概念,CW Sham 會用好多搞笑卻實用嘅記憶方法,幫助學生理解 DSE 物理概念.
學費:$720-$730/4堂.一堂1小時15分鐘
Photo on KGE website
資歷:
- C.Y. Chau 受正統教育訓練同埋具有20年教授補習班嘅經驗.
- C.Y. Chau 係HKAL 4A (Physics, Chemistry, Applied Maths, Pure Maths) 理科狀元,曾經為無數公開考試講座 (包括喺理工大學,浸會大學等等)講解考試要訣,奪A心得.
- 宜家喺英皇教育教緊.
評價:
- C.Y.Chau 擅長幫學生清 DSE 物理 Concept,解釋清晰易明.
- 會教授作答思維技巧,幫學生唸到考評局想要嘅答案.
- 多 DSE Physics 答題技巧,非常實用.
- 學生可以喺指定問書時間發問.
- C.Y. Chau 提供 DSE 物理筆記配套比較少,內容唔太豐富
學費:$750/4堂.一堂 1 小時 15 分鐘.
Photo on Beacon College
資歷:
- 考試技巧和策略稱霸.
- 親自編寫好貼近考試模式嘅模擬試題,令同學可以操練各種唔同嘅考試題種.
- 宜家喺遵理教育教緊.
評價:
- 涵蓋到比較多嘅 DSE Physics 技巧.
- DSE 物理科思維比較全面.
- 上堂有趣輕鬆.
學費:$670-$700/4堂.一堂 1 小時 15 分鐘
Photo by Gabrielle Henderson on Unsplash
特色:
學費:$1450/4 堂 .一堂 1.5 小時
特色:
- 授課同解題都係採取單對單形式,可以緊貼學生思路,幫學生逐步推論出答案.
學費:$900-$1060/4堂 .一堂兩小時
特色:
學費:每小時 $520-$580 .一堂 1.5 小時
Photo on Herman Yeung Blog
特色:
學費:網上課程免費;全彩筆記大約 $120 - $150一本
特色:
學費:一堂$1200 .一堂 3.5 小時
特色:
學費:$800-$900/4堂 .一堂 1 - 2 小時
嗱,講完咁多種補習形式啦,又同大家介紹埋全港嘅 DSE Physics 補習名師,同學仔係唔係眼花繚亂,唔知點揀好呢? 其實參加 DSE 物理補習班都係想自己成績好啫,不妨試下喺下列嘅層面諗,可能幫到你揀啱心水嘅 DSE Physics 補習老師呢~~
Photo by Nils Stahl on Unsplash
如果補習社嘅上堂時間,撞咗自己嘅時間表,咁就可能要考慮其他補習社嘅課程喇.但係值得留意嘅係,就算有時間上堂,都要確保自己有足夠精力去上堂吸收 DSE 物理知識.
好多大型補習社,都會選擇喺同學仔 3 點半放學之後,4 點鐘即刻上補習班.某部份同學往往都冇精神去吸收補習班嘅內容,到最後又要自己睇筆記,先知上堂 DSE Physics 補習班教咗啲乜.
小編建議大家揀一個自己有精神嘅補習班時間,亦都預留時間俾自己堂與堂之間休息.
Photo by NeONBRAND on Unsplash
小編知道,唔少同學仔揀補習社嘅時候,都會問吓身邊嘅朋友邊間好啲,又或者上討論區,聽下唔同學生嘅意見.其實,人哋話邊啲好邊啲差都係好主觀㗎啫.大家可以睇下邊啲補習社有 DSE 物理班試堂,不妨親身體驗吓,就知啱唔啱自己,點都好過剩係聽人哋嘅評價.
Photo by Tom Hermans on Unsplash
同學仔都會好在意補習社筆記嘅質素,希望試前都可以自己重溫課題嘅重點.但係,同學如果淨係靠嗰本筆記,就以為可以喺 DSE 物理攞 5**,咁就實在太天真啦!
補習社嘅筆記,固然包括所有嘅重點,但係如果同學仔上 DSE Physics 補習班期間,又唔自己做吓筆記,又唔做補習導師提供嘅練習,咁搵幾多個 DSE 物理補習名師都冇用.
其實補習班都只係一個輔助嘅工具,唔可以完完全全替代同學仔平時喺中學上嘅堂,同學仔如果平時都唔留意補習老師講書,連課題嘅基本概念都冇,咁上補習班都唔會有咩用.當然,同學仔補完習之後,都要俾心機同時間去重溫,再充份運用補習社嘅資源,咁就一定可以事半功倍啦!
DSE 補習系列文章:
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
電馭叛客:邊緣行者
一套悲觀為主調嘅動畫
由一開始已經預視到個結局
做好多嘢但似乎都只係徒勞無功
不過總係有種衝勁去堅持
守護自己想守護嘅嘢
整體幾滿意
作畫唔錯戰鬥場面好夠力
劇情完全無拖泥帶水
只要喺呢個現實社會打滾過
對裏面嘅世界觀有共鳴
講真睇完無力感都幾重
一套悲觀為主調嘅動畫
由一開始已經預視到個結局
做好多嘢但似乎都只係徒勞無功
不過總係有種衝勁去堅持
守護自己想守護嘅嘢
整體幾滿意
作畫唔錯戰鬥場面好夠力
劇情完全無拖泥帶水
只要喺呢個現實社會打滾過
對裏面嘅世界觀有共鳴
講真睇完無力感都幾重
rebecca最無辜
睇返露西其實算係銀手咁,一心想達成目標但係喺過程中從未正視身邊既人,直到失去一切先有所感觸
熱水壩不喜歡這帖子
餅咗
動畫風格同個故事背景融合得好好
蕾貝卡無條件支持主角跟根本聖母
餅咗
個熱門回覆
“你做完沒把他拍扁嗎?”
呢個mv都值得一睇
呢排咩事咁多感想文
呢排咩事咁多感想文
啲感想好普通咋喎
呢排咩事咁多感想文
啲感想好普通咋喎
我見你開咗好多篇, 好奇問下啫
Cyberpunk edgerunner真係垃圾老鼠屎,遊戲改編動漫之恥
熱水壩不喜歡這帖子
我只係覺得冇咗us cracks就好似唔再係cyberpunk咁


text:
《小王子》係法國作家聖艾舒比尼嘅名著,內容講述作者揸飛機嘅時候遇上故障,緊急降落沙漠後遇上小王子嘅故事.小王子眼中嘅世界純真而簡單,每每都令我哋反思成人世界中種種奇怪荒誕嘅現象.《小王子》至今已經有超過二百個語言版本,係世界上其中一本畀人翻譯做最多外語嘅小說.《小王子廣東話版》將呢本不朽文學名作以廣東話呈現,為呢個故仔帶嚟多一份親切感之餘,亦都為廣東話注入多一啲嘅生命力.
關於廣東話版
搵返記錄,呢個「廣東話小王子」project係由2011年5月1號開始嘅.我同蔡同學都有收集唔同語言版本嘅《小王子》,所以嗰陣我哋不約而同都諗:「如果有個廣東話版本就好嘞!」《客家話小王子》係 2000 年出版嘅.既然客家話都得,點解廣東話唔得呢?就噉呢個翻譯 project 就開始咗.2011 年到 2017 年之間發生咗好多事:蔡同學周遊列國,亦多咗出書嘅經驗;我去咗加拿大教廣東話,發覺俾小朋友用嘅教材好少;越嚟越多香港網民用「粵文」書寫,社會上多咗關注廣東話嘅聲音.喺呢個背景下,再經過蔡同學嘅努力,呢本書終於誕生.如果你唔識廣東話,買呢本書純粹好奇,我鼓勵你用你嘅家鄉話 (例如福建話,上海話) 譯返一本.如果你本身係講廣東話嘅,我希望你可以搵個機會大聲朗讀呢本書,感受「啲大人真係好奇怪」同埋「啲大人真係好鬼奇怪」之間微妙嘅差異.如果你有小朋友,我更加鼓勵你讀俾佢哋聽;有朝一日佢哋會明白乜嘢係「最重要嘅嘢都係無形於雙眼」.
林慧雯
加拿大卑詩大學語言學博士生


text:
岩岩落腳,其實最緊張都係果晚訓邊啫.
有錢嘅,你可以住Hotel.後生仔想識朋友又慳啲嘅,可以住Hostel.想有番啲私人空間識煮飯嘅,可以搵Airbnb(千祈咪以為你可以訓街,因為你交紙申請WH Visa係要有個用得嘅地址).但係以上方法都只能夠短期居留,預計自己會留係果個城市一段時間嘅可以點做?
咁就梗係租屋啦,當然你有幾十萬歐係手買番棟樓黎住我吹你唔漲嘅.
咁係德國呢你想租咩類型嘅房都得嘅:一棟過(House), 租一層(Flat), 租一戶(1 Room Flat), 合租(WG),全部野都可以直接同房東傾無錯.係德國,除非你係想買樓搵當地agent搞,如果唔係上網搵有房出租會更加"多快好省".
租House,Flat,同1 Room Flat基本野,唔講啦,概念同係香港差唔多.反而想講下WG (Wohngemeinshaft), WG指嘅就係多人分租一層Flat, 每個人有自己嘅獨立房間,但係就要共用廁所廚房同客房諸如此類;其實就好似香港大學生夾份租mini住,只不過畢左業之後就唔興,呢度你30歲樓下住WG都唔會覺得尷尬.WG租起上黎會比其他選擇平D,而且會有更多機會接觸到唔同國藉嘅人;以我為例,暫時我間WG就有德仔法仔法妹烏克蘭妹同敘利亞巴打.鑑於呢個原因,我係屋企都甚少有機會練德文Orz.
講完WG,唔好諗住就咁交租就alright噃.因為你要搞清楚,你交租係交凍租(Kaltmiete)定暖租(Warmmiete);如果係凍租,咁有一部分或者全部嘅水電暖器費用除左屋租之外再要你自費,所以呢部分最好同房主問清楚番.
另外要注意嘅地方有:
雜費(Nebenkosten):意指一般生活雜費,例如Wifi,廁紙,垃圾處理費etc., 有機會包埋係屋租入面,但係最好問番房主點計,數還數路還路.
按金(Kaution):同香港一樣,租屋係要交按金嘅,一般會係一至兩個月屋租相若嘅金額.
點解之前話我完美表現隔空搵WG,仲要正評無伏呢?因為好多時呢啲租屋網缺少正式監管,當中不乏狡猾嘅騙徒,而騙徒嘅手法層出不窮.基本只要留意本大師三點就可以逢凶化吉:
- 不論任何咩野情況,都唔好Payment in advance.無論房主叫你俾定訂金,按金,留位費,甚至首月租金,統統一律Skip左佢搵過第二間好過.因為呢類房主,好有機會收左錢之後潛水,咁當然唔排除有真房主收按金買個保障,但請閣下自行衡量風險.
- 留意房主回覆嘅email,會唔會好公式,好似機械人回覆,對於你嘅提問一律唔回應.呢類房主封email直頭大大隻字寫住"我釣緊水魚".通常呢類型嘅騙徒係email最尾都會話房源緊張,有興趣就俾低留位費,之後歡迎你大駕光臨.預到呢啲情況,睇番上面第一點,然後再搵過啦.
- 無圖無真相,有圖都未必係真相.好多上網放租廣告都未必有個確實地址show出黎,但係當你開始同房主交涉嘅時候,最好叫佢孝子,俾間房嘅實際地址同share啲圖黎.如果可以,最好同佢skype視像對話下,叫佢俾個House Tour你,一來可以confirm係咪真係有間屋存在,二來可以俾房主同自己了解下對方係咩人.
總之,一日未見間房,未收到鎖匙,唔好隨便交租.正正因為我依家呢個房主通過曬以上三點,而大家又基於個信字.就係我隻腳都未踩係德國撻地之前,已經傾成左單deal,房主仲add左我入個WG 嘅Whatsapp group認識其他同屋.
係呢度附上一啲我搵WG時用到嘅網站以及防伏指南:
WG Gesucht :有英文版,適用於全德國
Studenten-WG:無英文,多數放租俾學生哥或者房源係學生宿舍
Settle in Berlin: 柏林搵屋功略,英文,我未認真睇因為未需要住.
Craigslist.de:天地第一搵屋伏,差不多我中親嘅釣魚放租廣告都係呢度惹番黎,不過不得不說佢其實都有好多其他資訊嘅
最後想係度特別嗚謝遮匙大大,係我搵屋嘅時候提供左好多小tips同注意事項.如果唔係我可能依家仲係Hostel煩緊點搵屋.
有興趣嘅朋友,可以去鋒狂德意志 JonWHDeutschland 俾個Like同Follow我, 又或者可以直接Follow我個Wordpress.
想睇更多呢幾日嘅相,可以去我Facebook album鋒狂慕尼黑 度睇嫁.


text:
「電影」
唔知依家有幾多小朋友有睇過「回到未來」嚟套電影,一套超級經典嘅作品.而今日就正正係套戲嘅第二部曲講述主角利用時光機穿越時空嚟到二零一五年.係戲入面講述好多以前嘅人對未來嘅科技嘅睇法,而睇返嚟啲科技,有好多科技係現實生活中已經出現咗.雖然有啲科技仲未好似戲入面咁普及,但係亦有不少你睇返係二十幾年前大家諗都冇諗過嘅科技,竟然係二十幾年後面世.
「未來」
未來會係點真係無人知,不過自己好多時會睇返現今嘅科技真係十年前甚至二十年前諗都冇諗過會出現同普及.如果真係知道未來會係點,或者你就無今日嘅人生.所以未來係點唔緊要,最緊要就係活在當下.科技真係日新月異,如果今日問你,再過二十年你會覺得嚟個世界會係點,有乜嘢科技你覺得會出現?我諗或者可以再天馬行空啲,不如去太空旅行?我淨係知到時我已經年屆五六十哈哈!
「有趣」
其實點解咁多嘅電影題材都會講穿越時空?或者我哋真係有一日可以,不過穿越時空個目的係乜?改變過去?定係想知道未來發生咗乜嘢事?其實冇過去就無將來,何必要改變嚟.改變咗過去就代表今日你會好啲?無人可以好肯定咁講.世界上任何事物都係有前因後果,絕對唔會突然無因而生嘅果,亦唔會突然無果而滅嘅因.有因必有果,有果必有因,嚟種係自然規律,係非常科學.


text:
2017-01-28 16:04
常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一常見問題常見問題常見問題常見問題常見問題一


text:
「撤退」
好多人都討論緊個運動去到嚟一刻下一步應該點.點撤退亦都係一個好好嘅問題!我一直覺得政府好叻,用拖字訣去一拖再拖,等香港人自己人打自己人,令大家內訌,又不斷用唔同手段令大家不歡而散!先不論有無人係度搞事,但係當目標同處理手法唔一致嘅時候,唔駛政府嚟清理都已經變成一盤散沙咁,自然解散.嚟一刻就係咁嘅程況.所以就算要被逼撤退,大家要記得當初點解會出嚟.
「留守」
當然去到差唔多兩個月,大家嘅熱情同付出慢慢減少.留守嘅人一定要認清目標,唔好俾人誤導視線,學佢哋啲官話齋,撤同留中間仲有好大嘅空間去討論.何非急於一時三刻呢?況且唔同地方唔同人都有唔同聲音.大家成日話個政府唔討論,唔對話,咁我哋係唔係應該討論多啲傾多啲去解決.盡量唔好小事化大,因為嚟個正正係政府想見到.
「轉型」
現在係運動嘅轉型期,同一間公司無分別,所以一定會係逆水而流嘅局面.但係只要迎難而上就會成功.其實好多我係運動識嘅朋友都一直諗下一步係點,應該做啲乜嘢先可以延續落去.我哋唔係一時三刻嘅衝動,所以要用不同嘅模式去伸延到其他地方.不論用文字,藝術,音樂,等等嘅方式都係想多啲人明白個運動唔係破壞個社會而係破舊立新先會有改變.


text:
香港8大叉燒推介!柴灣人氣炭香叉燒,大圍勾魂叉
燒味總係畀人一種麻甩嘅感覺,但同時亦係港人最熟悉嘅Comfort food,有時自己一個唔知食咩好,整返碗燒味飯就最啱啦.叉燒亦係燒味嘅靈魂之一,微微燶邊加埋豬油香,配埋香甜嘅蜜汁,真係令人流晒口水.今期介紹8大人氣叉燒店畀大家,睇下有冇邊間係你食開!
本地蜂蜜叉燒 人人和平小飯店
半肥瘦厚度適中,肉質鬆化,豬肉嘅油香都好突出,而且叉燒都有燶邊呀.呢間嘅叉燒係用蜂蜜製成而唔係麥芽糖,甜味更自然,唔會死甜,鹹甜比例亦啱啱好~
古法炭火烤製 新桂香燒臘
柴灣人氣燒味店,成日都大排長龍!採用古法炭火烤製,所以叉燒會帶有炭香,好出色.選用五豐新鮮豬肉,唔會有雪味,肉質彈牙軟腍,就算叫瘦叉都好腍身,啱晒怕肥嘅朋友.不過最正梗係叫個燶邊半肥瘦啦,帶有油脂香真係好正.
第一勾魂叉燒 大圍小館
以抵食又有特色而聞名,古色古香嘅中菜館,2022年仲獲得米芝蓮推介添.叉燒佢哋有兩款,就係午市先有嘅第一叉同晚市先供應嘅勾魂叉.選用梅頭肉,勾魂叉會於上菜時塗上15年嘅陳皮醬,跟住會用火槍將叉燒外皮燒至燶邊,配埋旁邊金鳳脆米一齊食,食落卜卜脆!味道方面除咗蜜汁香氣仲有陣陣陳皮香~
超厚切叉燒 西苑酒家
都係出名食叉燒嘅粵菜,最招牌大哥叉燒,超厚切食落啖啖肉好正,叉燒半肥瘦肉質都好軟嫩,鹹甜適中,因為太受歡迎,好快賣晒,想食嘅話可以打去問下仲有冇先.
蜜汁黑豚肉叉燒 舍
鍾意食熱辣辣嘅叉燒呢間就啱晒喇.叉燒以火㷫住上碟,咁樣熱住上醬汁質地就唔會變,可以食返醬汁最清甜嘅味道.肉質有咬口而且爽脆,油脂分佈均勻.
明爐烤蜜汁叉燒 沙田18
咁多間都叫蜜汁叉燒咁呢間又有咩特別呢~以蜂蜜,玫瑰露酒,豉油等醃製,更用上本地永利威玫瑰露炮製,肉質軟腍帶玫瑰露香氣,為叉燒增添獨特味道.
油香四溢蜜汁叉燒 逸東軒
叉燒以半肥瘦肉製作,用自家秘製醃料醃製,帶輕輕嘅蜂蜜甜香.叉燒即叫即燒,鬆化可口,肥瘦適中帶點焦香,就算放耐咗肉質都唔會變硬呀.
即燒伊比利亞叉燒皇 神燈海鮮酒家
上枱時叉燒充滿光澤,選用伊比利亞黑毛豬,層次分明,口感超柔軟,肉汁豐富亦帶點甘香.另外仲有用牛製成嘅牛魔皇叉燒,將牛肉以傳統叉燒方法製成,外皮焦香好惹味.
文: Yanica


text:
[劉Sir啲文一向出名唔知寫乜又鬼咁長,如果話今次睇完有禮物送,唔知會唔會多啲人睇(晒)呢]
睇過咁多idol有幾隊想特別寫吓,HAMIDASYSTEM最想寫先,因為夠怪,唔係擺明要同主流相反走另一極端種「反idol」,而係外型造型音樂叫正路,但加埋又唔似一般idol,仲冇乜其他組合似佢哋.
其實本來好大路,叫自己做melodic electronica不過出道啲歌都係典型idol pop,同套白色衫一樣冇乜特色.但係出咗第一隻EP隔個月首新single立即唔同晒樣,歌路變咗trip-hop,downtempo,trance溝埋,唔多開心位upbeat位,啱用嚟聽多過睇嘅低調電子音樂,做到名乎其實嘅melodic electronica.
全個轉變超級大,冇乜偶像組合會全部歌咁低調,而且寫新歌個班底好勁編曲變化多而大又多特點,單單《抜けない根無し草》個theme走15/8,仲有二重唱(其實佢哋好多歌都有),歌已經另類過人.
造型轉埋全黑,跳舞由開心舞變到好似做舞台劇,觀眾想揾個位跳吓fing吓,跟住做動作或者自己玩毒撚嘢都好難,每次佢哋上台台下一定企定定靜靜睇.當日本idol show出名觀眾夠癲好多時台下仲好睇過台上,HAMIDASYSTEM係難得表演時場內會好平和嘅組合.
出碟前後咁短時間內音樂同表演風格改變咁大,係一早就計劃走alternative idol路線,只為推佢哋出咗道儲人氣先就用堆pop歌頂住先?定出完道至覺得pop落去唔多掂,就拿拿臨搵咗而家啲另類歌務求盡快轉型?雖然睇埋佢哋個名似前者,見完四條女我硬係覺得後者至係真.
事務所搞偶像組合最重要全隊夠多元化食到越多唔同客路越好,HAMIDASYSTEM就係長髮高矮各一加短髮高矮各一乜仔都殺晒嘅百搭組合,只係見到有兩個細細粒個樣咁幼齒,但著到全身黑面燶燶去演灰灰哋邪邪哋嘅歌同舞,同全隊除咗黑直長有點邪feel另外三個點睇都乖得滯好唔夾,你唔係同我講你一開始已經打算做到咁alternative時又會揾咁大路嘅囡囡組團吖嘛?(是但啦,佢哋不知幾受歡迎特別個短髮高妹,連鬼佬睇完都揾佢影相㗎)(其實我都係㗎,但係,口烏口烏)
我第一次睇都唔算好鍾意,同睇多幾次就見到幾個問題:音樂喺idol表演入面太另類同低調,現場表演又單向氣氛炒唔起;全隊得黑直長把聲重鼻音而特別同有啲唱功,另外三個都係典型女仔聲唱歌亦唔算好得只夠交貨;而且話就話有兩隻EP,因為唔會再玩第一隻啲pop底歌,基本上每場都係相同幾首歌撈亂玩.
所以初初睇未必受,睇多幾次又會嫌表演唔夠變化,好在我對音樂性有所執著,同佢哋live概念性好重加比一般跳舞組合多一份藝術性,而且製作好認真,有啲位會玩熄燈同只見過佢哋自備laser出show,未見過有邊隊indie band/idol玩細livehouse會擺咁多心機喺燈光方面.
對我嚟講無論聽定睇都要慢慢浸,浸耐咗就會覺得有味道,好多人話聽日本囡囡電子梗係聽Perfume,但從來唔識欣賞時HAMIDASYSTEM啱我多啲.但亦好明白呢條路線會做到一係好受好鍾意一係就唔鍾意只覺得悶冇中間位,但想點就點只賣知音唔係就係alternative態度咩?
不過佢哋都唔使憂,之前講過越睇得多idol越多嘢唔明,好似四條女都OK但成個package點睇都唔似紅得起,偏偏做到好大差唔多場場都出最後或者最後幾隊加勁多fans.今次嚟又好彩撞到出第二隻EP《DERO X》,其實只係將之前六隻single加live出場段intro夾埋一隻碟,逐隻single追一隻一千円,而家三份一價錢買晒轉歌路之後全部歌慳返唔少.而indie組合每次出碟,某程度上係借將當時所有歌出隻精選為嗰個時期做個總結,跟住就會進入下一期音樂同造型都有改變,而呢樣我就最擔心.
佢哋新活動係隔一排就去cafe做一日店長,而家套新衫都有點女僕/女傭風,唔知邊樣係雞邊樣係蛋,但換衫我一定唔開心,之前套黑暗風夾歌路之餘亦係我最鍾意嘅idol服裝.
轉女傭look亦可能象徵音樂唔再灰,最近一次睇兩首新歌中間加返光明位開心位,音樂pop返啲但表演更重戲劇性,發展落去可能音樂未必咁鍾意但live會覺得好睇咗.不過實際會係點就我都唔會知啦,因為下次可以再睇佢哋起碼係一年之後,到時可能女傭風呢期都完咗又轉另一樣嘢啦.
所以而家就進入大家最期待嘅送禮環節.睇佢哋嗰場係五點開演十四隊嘅fest級盛事,唔計真正嘅fest睇過咁多idol show呢場一定最多人,HAMIDASYSTEM好鬼多fans而賣嘢個位好鬼細見到超墟冚已經出返去,到睇埋仮面女子後半場加神使轟く,激情の如く.全set終於埋到counter.見有可能最後一次睇佢哋,買完碟俾多一千円買多兩張影相券,排咗差唔多半個鐘錯過埋じゅじゅ成場,排到第四個至話夠鐘收檔截龍,問噉點算呀佢話唔使怕張券兩個月內有效.但係我下星期走喇喎.
但買得無謂嘥,如果你呢兩個月去日本,我可以送呢兩張影相券俾你同佢哋影相,買嗰日係25/7即係去到九月底都用得,去睇HAMIDASYSTEM全日本任何一場show都用得,兩張券可以同兩條女每人影一張即影即有加傾半分鐘偈,或者同一條女影相送簽名加傾一分鐘偈,豪多1000円加多兩張券條女會幫你張相畫埋公仔寫多幾隻字添.
當今年十月冇Loud Park但九月有Sons of Apollo + BAND-MAID + The Crown + Origin + Power Trip嘅自製Loud Park Lite,本來我都想九月飛多轉順便用埋佢,點知呢晚睇完佢哋返到香港就有新工返告別freelance歲月冇得再飛.係幾灰,蝕咗1000円事少,除咗冇得同個高妹影相(可惜已經唔再著最型嗰套黑衫),仲有其實好多indie idol group都唔長命,當返返full-time代表第時可能一年至有得飛一次時,下次再嚟日本佢哋仲喺唔喺度冇人話得埋.呢樣就係下一次想寫嘅主題.
HAMIDASYSTEM OFFICIAL WEBSITE
HAMIDASYSTEM@Twitter


text:
CanBe Handmade & Workshop
4.5
最新評語
整體滿意度
4.5
DonnaTam
我地上網睇睇吓嘅時候無意中見到Canbe佢地啲玫瑰花糖,我地都覺得真係好靚,而且啱哂啲小朋友.我地見佢地都有set埋 candy corner嘅服務,都係五光十色咁好靚!但係我地因為覺得好多呢啲candy corner都係要自己set up,都係麻煩到啲兄弟姊妹,或者好普通就咁砌個LOVE字出黎,我地又唔中意,所以一開…
我地上網睇睇吓嘅時候無意中見到Canbe佢地啲玫瑰花糖,我地都覺得真係好靚,而且啱哂啲小朋友.我地見佢地都有set埋 candy corner嘅服務,都係五光十色咁好靚!但係我地因為覺得好多呢啲candy corner都係要自己set up,都係麻煩到啲兄弟姊妹,或者好普通就咁砌個LOVE字出黎,我地又唔中意,所以一開頭已經決定咗唔要candy corner.同埋我地本身主題係Las Vegas,又已經有個雪糕booth,就更加無再考慮搵佢地set多個candy corner. 我係facebook度聯絡佢地,佢地都覆得好快,態度都好好.我地就淨係買佢地個玫瑰花糖,其實係以前細個食個啲長條甜甜酸酸嘅糖,佢地就用彩色嘅扭成花,下面再加綠色嘅糖做葉,一枝枝咁好靚.我地約係火車站交收,啲同事見到都即刻話好靚! 我地收咗啲糖,就自己攞兩個玻璃樽咁set,放喺睇相果個counter到,整出黎個效果都係好好~當然,糖果就會受細路仔歡迎多啲,但係大人都有啲有食,同埋個個都會過去影下相,都讚好靚.最後成件事都好好,氣氛好好,嗰個位都絕無冷場~!
場地佈置
聯絡資料
更多優質選項
最新優惠
聯絡商戶


text:
赤裸的秘密(張國榮/林憶蓮劇場版)
(獨白)離開你已經差唔多一年
但唔知點解 當我每朝早起身剃鬚嘅時候
仍然會喺個鏡裏面度睇到你啱啱瞓醒嗰個樣 好似隻貓咁 將個頭捐入我睡衣入面
記得你講過 人越嚟越大就越嚟越唔敢開始一段感情
你亦都講過從來無試過同一個男人 可以好似同我喺埋一齊咁開心咁投入
但係點解你始終都唔肯講俾我聽 你愛我嘅?
就像是一艘飛向星的客機 心彷彿早已離地 身邊的一切游離
不夠膽望向你 為怕你知道此刻的心理
還是推開你 去呼吸空氣
*盡力地說一些笑話做逃避 偏不知怎麼說起 方可找得到自己
為何能遇上你 能驟眼已感到沒半點距離
純屬緣份 還是如以往我再自欺
#偷偷感激你(多麼感激你) 能讓我再試這滋味
無奈我卻怕愛比刀鋒更利 更癡戀也是要捨棄
只好感激你 明日我要與你分飛千里
留下我愛你這赤裸的秘密 也只好偶然再想起
(獨白)鏡裏面我又見到你著住我送俾你嗰件睡衣
呢 喺你胸口上面有一個蝴蝶結嗰件呀
你每一次都會唔小心咁將佢打成死結 我就一隻手剃鬚 一隻手想幫你解開佢
而你話嗰個結我係用兩隻手打架 你用一隻手又點可以解開呢?
我真係好想知道 究竟一對點樣嘅手先至可以幫你解開你感情上嘅死結
究竟一個點樣嘅男人先至可以令你毫無顧慮咁去愛佢
Repeat *##
(獨白)感情嘅事 我從來都唔知道應該點樣去解釋 可能係因為以前所受嘅傷
我同自己講 唔會再付出架喇 即使我好清楚知道唔會再有機會碰到一個好似你咁樣嘅男人
我諗人都係自私嘅 喺我再一次受傷之前 請你原諒我 我只可以離開
Tags: 林憶蓮 赤裸的秘密(張國榮&林憶蓮)(劇場版), Romanized Lyrics, Romanization, Lyrics, 가사, 歌詞, 歌词, letras de canciones Kpop, Jpop


text:
喺呢行裏面唔經唔覺都打滾左十幾年,見識到嘅前輩後輩同行行家都唔少.有啲人越做越掂,但係有人越做越霉.
越做越掂
通常見啲口靚仔同佢夾完頭幾次就會知個口靚仔有冇前途,因為有啲人真係醒啲學嘢快啲轉數快啲做嘢有責任感啲又勤力啲,通常呢啲叻仔過幾年之後再見佢個職位同地位都會高咗好多.不過有時都會睇錯,有陣時有啲靚仔一開始好有誠意去做,但係做吓做吓越嚟越冇誠意越嚟越得過且過,慢慢就從一個天之驕子變返一個普通人.亦都見過有啲係遇人不淑,跟着個唔好手勢嘅老細/上司,最後正經嘢學唔到淨係學到一大堆旁門左道嘢,最終就奶一鑊大嘅.
但係如果一開始識佢已經係三四十歲嘅人就多數比較平穩,都有啲係你識佢嗰陣時係叻仔嘅一路叻仔繼續坐火箭咁樣升職,廢廢地嘅就繼續廢廢地可能十幾年後見佢都係一樣同一個位.
越做越霉
多數我見到越做越霉嘅通常都係判頭老細,有部份係唔與時並進,有啲係幾十年來一直鍾意用啲文件唔齊老鼠貨慢慢走啲大盤全部唔用佢.有啲係長年跟咗個唔好嘅上家長年都餓又餓唔死發又發唔起之後就越做越頹.有啲係因為本身個人太好人養咗一班老員工,但係嗰班老員工又係廢柴. 師傅我就冇乜點見真係越做越霉,可能連我都頂唔順嗰啲都已經離開咗呢一行.
你係黃金的話就算而家未有俾人發掘出嚟終有一日都會發光發亮,你係廢柴呀就算俾你因為天時地利上到位都總有一日會跌返落嚟.
此文章由原作者及JobsDB HK撰寫/編輯.如欲刊登於其他網站或刊物,請電郵至[email protected]與我們聯絡.如有發現侵犯版權,原作者及JobsDB保留採取法律行動的權利.


text:
有個媽媽開Post話佢個女今年讀緊大學Year 4,成績好到可以攞獎學金,唔使阿媽畀錢交學費,平時又幫人補習自己賺生活費,好生性!不過樓主有一樣嘢睇唔過眼,就係囡囡最近開始拍拖!樓主覺得「大學生拍咩拖啫,書都未讀完,應該讀完書出嚟做嘢先拍拖」,但囡囡唔同意,反駁如果出嚟做嘢先拍,啲「筍盤」就畀人揀晒啦!但樓主唔認同,仲覺得係阿女硬頸,結果兩母女成日為咗呢件事嘈交,所以樓主諗住開Post集思廣益,問吓大家應該究竟點說服個女喎……
樓主此Post一出,一日內立即引嚟近300個回覆,大部分網民都覺得樓主先係硬頸嗰個,佢哋嘅論點主要分為三個方向:
1. 而家中四都管唔到啦,何況大四?
樓主個女讀得大四即係年齡都起碼20歲或以上,一眾網民都覺得呢個年紀已經係大人,「有自己獨立思想」,如果個女想,分分鐘自己簽名結婚都仲得,佢仲肯同阿媽講拍拖啲嘢其實已經好好!同埋個女都已經開始咗拍拖啦,仲邊度有得阻止?如果格硬棒打鴛鴦,只會令阿女對阿媽愈嚟愈反感,以後乜都唔同阿媽講!
2. 唔成熟又冇錢=冇資格拍拖?
傾傾吓樓主似乎都係唔認同大家嘅留言,於是加多句:「個個都支持大學生可以拍拖,佢哋有咩資格拍先,冇錢又未成熟.」果然即刻又引嚟更多人瘋狂回覆,話覺得硬頸嗰個係樓主就真!
有人指出一個人成熟與否同年齡根本冇關係,而且「大把人3,40歲諗嘢都小學雞啦」!唔少網友都認為,讀書時拍拖,如果分手,就當係經一事長一智嘅機會,「可以睇清楚男人真面目,學識點同男人相處,知道自己想點」;如果唔分手嘅,就係大家一齊變得更加成熟!
仲有呀,Juicy媽真係唔明,冇錢就冇資格拍拖?咁係咪即係所有基層人士都慼該匿喺屋企做「毒男」,「宅女」,然後慨嘆「這些機會不是屬於我的」?Juicy媽好好奇,究竟樓主當年係幾歲開始拍拖呢?拍拖時銀行戶口又有幾多錢呢?
3. 出嚟做嘢先拍拖,啲好仔畀人Mark晒啦!
好多網民都讚同阿女嘅諗法,如果等到出嚟工作先尋覓另一半,一嚟「返工好忙何來咁多時間去識人」,二嚟「返工後生活圈子會窄好多」,三嚟「職場識嘅人亦較大學生複雜」,可能會因為利益先加以追求!
其中有網友嘅朋友就係一路太聽嚴母話,「大學有人追都唔敢拍,就算30幾歲人出街去到10點,屋企人一定打十幾個電話要佢返屋企,怕佢同男仔出街,到而家就40歲,佢阿媽又日嘈夜嘈佢冇拖拍嫁唔出」,讀書時唔畀拍拖,畢業又Chur結婚,Juicy媽真係睇唔透,究竟呢啲阿媽想個女點呢?
Juicy媽嗰個年代就話興用「中學生應否談戀愛」嚟就作文題目啫,估唔到而家個層次變咗討論「大學生應否談戀愛」!樓主最後畀唔畀囡囡讀大學拍拖,決定權始終喺佢度嘅,不過學網民話齋,阿女都已經大四,「有自己獨立思想」,樓主覺得硬碰硬有用嘅都可以即管使吓嘅!加油!


text:
健康資訊
-
唔知大家有冇聽過一個都市傳說:如果坐月期間調理同保養得唔好,足以影響女人(同老公)一生!相反,坐月坐得好,一世無煩惱. 所以,坐月對身心嘅健康真係好重要.喺華人社會,婦女一般都會喺產後第一個月進行「坐月」傳統習俗,以不同方式令身體得到充分休息,調理自體機能.
-
自己坐月嘅P牌媽媽,係唔係都苦惱緊坐月餐單嘅配搭選擇?好多媽媽認為自己坐月期間「冇啖好食」,其實現代人嘅月子餐都層出不窮,日日食到唔同菜式完全無難度.健怡坊喺到分享下啲容易整嘅坐月餐單俾大家參考下!
-
大家知唔知每日掉超過100條頭髮就已經有脫髮嘅危機,唔好以為你後生就事不關己,脫髮問題已經有年輕化嘅跡象.脫髮6大成因• 雄激素遺傳性脫髮 : 與家族遺傳有關,由於頭髮毛囊中產生過多雄激素,導致毛囊萎縮,頭髮變幼稀疏.男士有雄禿,基因也會遺傳給女兒.
-
最近香港隊喺東京奧運嘅戰績彪炳,橫掃1金2銀3銅夾埋6塊獎牌,喺世界舞台上吐氣揚眉.而睇到一眾香港運動員嘅精彩表現之後,相信嚟緊喺香港都會牽起一股運動熱潮.其實喺獎牌背後,運動員都付出咗唔少血汗,
-
虎杖呢類草本植物含有豐富嘅花青素同原花青素,對人體好有益.雖然花青素同原花青素只係差一個字,但其實原花青素同花青素係兩樣嘢嚟.究竟兩樣嘢有咩分別?又有啲咩功效呢?
-
靈芝喺中國傳統文學作品經常被描繪成一種擁有神奇藥效嘅仙草,可以醫百病,增元氣,延年壽,甚至可以起死回生.當然,喺現實中,靈芝就梗係唔可以起死回生,亦冇神打之力,但根據《本草綱目》,《漢武內傳》等權威中藥典籍記載,靈芝的確有非常豐富嘅藥效,《神農本草經》甚至將靈芝列為上品藥材.究竟現實中嘅靈芝有啲咩神奇功效㗎呢?
-
大家成日見到唔少明星生完仔可以好似冇生過咁,可能會想知道有咩秘訣.其實要產後修身唔難,重點係方法有冇效.今日小編就為大家整合咗一啲產後修身方法,希望可以幫到各位新手媽媽回復青春本色.
-
-
相信大家成日會見到好多魚油廣告,但唔知大家又有冇聽過海豹油呢?海豹其實係愛斯基摩人嘅主要食物,更加喺上個世紀畀諾貝爾醫學獎得主發現佢含有嘅營養素可以大幅降低患上心血管疾病嘅風險,延年益壽.究竟點解海豹油會咁神奇?同魚油又有啲乜嘢分別呢?
-
空氣入面嘅二氧化氮同芳香烴之類嘅污染物會令皮膚出現皺紋,失去彈性,加速衰老.如果想避免皮膚老化同出現色斑,一般嘅護膚品係絕對唔夠㗎,要有效咁護理皮膚,就要清理喺污染環境下體內急增嘅自由基,減少形成色斑嘅黑色素,同埋保護容易喺氧化過程中受損嘅皮膚細胞,白藜蘆醇就幫到你嘞!
-
介紹完喺坐月期間點樣補氣血同埋開刀坐月有咩需要注意之後,另一個好多新手媽媽關心嘅問題就係「排惡露」.惡露係指喺產後排出身體嘅分泌物,每位媽媽喺生完BB之後都會排惡露.有好多媽媽或者會覺得已經生完BB,唔使再點樣護理私密部位,所以就掉以輕心.
-
唔知女士們有冇試過成日失眠,頭暈暈,面色差,好容易攰同病,月經量變少或者嚟得唔準?呢啲好可能係「血氣不足」嘅症狀嚟!喺中醫學角度嚟講,「氣,血,津液」係構成同維持人體運作嘅主要物質,其中氣對人體有推動,調控嘅作用,而血可以濡養,化神.若果氣血不足,會令臟腑同經絡功能衰退,身體同精神狀態亦會出現各種不良反應.唔好好補翻身子,身體同精神狀態都會愈來愈差.
-
今時今日好多媽媽會選擇開刀生仔,但係網絡上嘅大部份資料都係根據順產媽媽嘅身體狀況而寫.開刀生同順產好唔同,對新手媽媽身體嘅傷害好大,需要更多時間嚟回復,而且比順產有更多禁忌同注意事項,如果用錯咗食,藥療嘅方案比順產媽媽就可能有反效果.所以小編就整合咗畀開刀媽媽嘅食療,藥療推薦方案同埋注意事項,等各位開刀生嘅新手媽媽可以安心坐月.
-
滴雞精: 有補充蛋白質,提升免疫力及產前產後補身等作用.但有一點要注意,就係滴雞精係男女合用嘅養生恩物,唔係只係針對產後媽咪. 廿八方: 係由著名教授根據中醫理念,以分段循環調理方式所研製的中藥療補配方,分左五個階段為產婦於產後調理身體.藥方共分28包的上乘補身藥材,以先清除身體因產後而排出的瘀血,再加強身體抵抗風寒的能力後才開始正式進補,針對產後婦女不同階段的不同需要.補身重點先強化腰膝部份,最後階段則集中大補元氣,才可完成整個補身過程. 簡單D講,廿八方係藥療,主要係針對產後媽媽;滴雞精係食療,係針對精神同健康.兩者係無衝突,所以大家都可以放心使用.
-


text:
牙齒缺損不僅影響美觀,更重要嘅系更能上嘅影響.所以,依家很多牙齒缺失患者都中意選擇去醫院做種植牙,因為種植牙可以彌補牙齒缺失畀人嘅面貌造成嘅缺陷.咁,珠海人工種植牙價格幾多人仔?
——珠海人工種植牙價格
珠海人工種植牙價格?珠海牙科醫院介紹人工種植牙價格如下:
一,種植牙專家嘅唔同
呢個手術對醫生嘅技術要求非常高,由經過特殊培訓嘅種植外科醫生,種植修復醫生,種植技師及相應嘅助手組成嘅團隊嚟共同完成嘅,需要嘅人員成本比較大.對於同一個地方,同一家醫院嚟講,醫生嘅技術水准,也可以決定種植牙價格.種植牙專家技術嘅參差唔齊,導致了種植牙價格也各唔相同.
二,種植牙冠種類嘅唔同
系影響烤瓷牙冠價格嘅因素,也系影響種植牙價格嘅決定因素,我哋平時見過嘅可以有多種多樣,比如根據烤瓷牙冠所選用嘅材料可以分為金屬嘅和非金屬嘅,選擇烤瓷牙冠種類唔同,各異,因此種植牙價格也唔一樣.
三,種植牙品牌嘅唔同
品牌系影響種植牙價格嘅因素.我哋平時見過嘅種植牙嘅品牌可以有多種多樣,品牌嘅唔同,種植牙嘅性能也就存在差異,因此也就唔同.
以上就系「人工種植牙價格」嘅相關內容,從上便嘅內容當中,我哋唔難睇出,其實珠海人工種植牙價格差咁大系有必然性嘅,所以,如果你要做種植牙,首先必須要考慮自己嘅經濟實力,然後根據自身經濟實力選擇適合嘅種植牙.


text:
發展局長甯漢豪喺網誌表示,致力推展嘅「新界單車徑網絡」餘下單車徑路段,就荃灣灣景花園至掃管笏段單車徑嘅推展方向,土木工程拓展署正舉辦公眾參與活動,就擬議深井海濱長廊構思舉辦工作坊,了解當區街坊需要同收集民間意見,土拓署會喺唔同地點舉行巡迴展覽,安排虛擬實境(VR)單車體驗,期望市民踴躍發表對荃灣灣景花園至掃管笏段單車徑嘅意見.
「新界單車網絡」全長82公里,以單車徑連結荃灣,屯門,元朗,上水,大埔,沙田,馬鞍山各地.單車徑分為四個階段:
- 屯門至馬鞍山60公里路段,2020年9月啟用.由屯門出發,經元朗,上水,大埔,吐露港,直達馬鞍山.
- 荃灣海濱公園段,2021年4月啟用,全長2.3公里,由荃灣海濱花園經荃灣西站至灣景花園.
- 屯門掃管笏段,明年向立法會申請撥款後可以動工,全長約3公里,由屯門青山灣至掃管笏.
- 荃灣灣景花園至掃管笏,現正進行公眾諮詢,全長約18公里.
土拓署工程師表示,荃灣灣景花園至掃管笏段單車徑環境限制比較複雜,工程難度較新界其他單車徑路段高,青山公路兩旁可用空間有限,又有陡峭斜坡,因此部分單車徑會以臨海單車橋,隧道或護土牆方式建造.有關臨海嘅方案可減少工程對青山公路嘅影響,亦提供契機喺合適位置加設行人路同休息處,行人同騎單車人士均可享受沿途優美海岸風景.單車徑沿途亦有特色景點,例如獲評為三級歷史建築嘅白樓.
土木工程拓展署會舉辦巡迴展覽,虛擬單車體驗同設計工作坊,俾市民了解上述單車徑路段.市民可經專題網站或電郵提交意見,又或將意見傳真至28656493或郵寄至九龍塘又一城5樓.
*以上資訊只供參考,如有任何變化或更改均以現場情況或商戶決定為準*


text:
點解我會突然的起心肝減肥?
針灸減肥我就聽得多,但因為怕痛,怕被針吉所以就一直唔敢去,直到最近真係頂唔順……我去zara同個fd質質搏入同一間更衣室去試衫,佢其實都同我份量差唔多,即係噸位都差唔多,但當我地除衫既時候佢突然話點解我肥左咁多,點解手臂粗左咁多同埋有個大肚腩……
我睇返佢轉頭,佢都唔可以話瘦,但就算係肥得比較均勻個隻,唔會話邊度比較突出去(好似我就係上臂同肚腩),可能就係而家講個隻「微胖女孩」,「棉花糖女孩」?而且佢比較唔抵既係,其實佢真心唔算好肥,上半身仲可以算瘦,因為係梨型身材,但因為佢塊面屬於有Baby Fat個種,所以人地成日覺得佢肥,諗落真係好唔抵……
屋企人講都算啦,仲可以攻擊返去(因為我成家都肥肥地),但比個fd無意無心中講一野,真係好「要心要肺」……無意中真相先最為致命呀!搞到我一直記喺個心入面,「形住形住」,成日望鏡見到個肚腩都覺得唔開心……雖然咁樣講好衰,不過節食還好,但做運動對我黎講真係唔係個Option!
我一來真係好佩服放工之後仲有精力,心力同體力去做運動既人,因為我就算唔洗OT,我都想立即仆返屋企,完全無想運動既心,真係好懷疑自己就算「的起心肝」去運動,都係做三日就放棄!二來其實用運動減肥,如果堅持唔到運動落去,就hold唔住之前既減肥成果……淨係聽我都覺得自己無可能靠持續運動去減肥!所以點解要開始!
諗左幾日又上網睇左啲減肥功課,因為唔想食亂七八糟會肚瀉既西藥,成藥,而代餐奶昔個啲淨係睇都覺得想嘔,反胃,同埋食左代餐奶昔梗係覺得全日都會手軟腳軟,因為我工作要用比較多腦力,所以淨係諗都覺得好辛苦好頭暈……因為我不嬲都受得中藥,最後都係揀左中藥減肥!
我去左搵遠志中醫做針灸減肥!
我就揀左遠志中醫做針灸減肥,其實都預左唔可以淨食中藥就得(雖然我真係好希望唔洗吉針),其實都係老生常談,我睇個遠志中醫同我講,肥人點解要減肥?雖然大部分都係為了個樣同著衫好睇啦,但其實肥人真係比普通人更易有慢性病,好似脂肪肝,高血壓,高血脂,糖尿病同心臟病等等……
遠志中醫小姐姐同我解釋,其實肥胖同脾胃關係最大,首先當然係用中藥去調理腸胃啦,另外都真係會叫你去做針灸,而且通常都是針腹,即係肚腩位,我真係淨諗都會打冷震,遠志中醫小姐姐話「針腹」就有幾個好處,主要同最多人知道既好處就係抑制食慾,但其實都可以減少腹部脂肪架,因為話體質係痰濕既話容易係腹部累積脂肪(其實香港有邊個女仔唔痰濕?)針灸就可以減少肚腩脂肪;同埋除左可以減輕食慾之外亦都可以促進腸臟蠕動,減少腹部脂肪累積,咁樣就可以減細個肚腩……
因為我好驚痛,驚自己堅持唔到落去,而遠志中醫小姐姐就話,肚腩愈肥愈厚就愈唔痛!關於好多人講既節食問題,遠志中醫就話其實都唔需要刻意節食,但要避免高脂高鹽高糖唔健康既野食囉,其實中醫好似好少要求客人去戒碳水,可能因為要「湊米氣」呱.不過中醫要你有米氣唔係叫你狂食粥粉麵飯,都要適可而止,同埋要食多啲蔬菜同水果,逐漸食少啲主食……
其實遠志中醫仲建議我每星期至少做三次運動,不過我聽到呢度心裡面細細聲講左句「無可能」,如果我真係做到一星期三次運動就唔洗搵你啦係咪?講到最後其實個遠志中醫減肥療程一啲都唔複雜,因為中醫減肥來來去去都係個啲野,就係24劑濃縮中藥同埋8次針灸,講到療程價錢其實都好明碼實價,只係需要五千幾,好似仲包埋耳針添.
遠志中醫減肥療程包括 24劑濃縮中藥同埋8次針灸
其實聽完遠志中醫呢個Plan,我個心情都好矛盾,一黎覺得24劑藥太少,好似嗖一聲就食完,另一方面覺得針灸好似又太多,大拿拿一買買8次?如果我第一次做已經覺得頂唔順呢?又痛又痺到想即刻落床走呢?咁剩返個啲針灸次數點算呀?
不過呢個世界邊有無痛減肥呢件事?就算針唔吉到入肉上身,你錢包都要出血,你都要心疼個銀包啦係咪?要人幫你減肥真係需要付出金錢心力同忍耐皮肉痛架,如果唔想犧牲既話,其實憑住意志去晚晚落街跑步都得啦,咁樣就最慳錢,但我唔會囉…..相信都好少人會?而且你唔好話落街夜晚唔傷身,如果你肥少少,重少少,其實咁搞法都好傷膝頭哥架!我之前曾經有一日傻豬豬去左夜跑一個鐘,返去膝頭哥痛到根本訓唔到咁滯……
其實遠志中醫都有sell我埋線減肥,最近好似好興埋線減肥,針灸減肥係咪out左?埋線減肥其實就係用細針筒將條大概2cm長既羊腸線埋入個穴位到(通常都係腹部,腰,大腿內側甚至係小腿位),因為羊腸線要時間吸收,咁就可以全天候24小時刺激個穴位,可以抑壓食慾同刺激腸胃郁動吧啦吧啦……去到後邊我都無咩點聽,我心諗其實連針灸減肥我都唔知自己頂唔頂得順,何況係埋針減肥?我絕對唔會做架,無論遠志中醫佢講到幾好幾好,幾有效都好……
總之俾完錢拎完藥就走得,遠志中醫有建議擇日不如撞日,不如就今日去做針灸…..但我太膽小,完全無心理準備,於是就話下次先啦,約左下次時間之後我就閃左.其實食左中藥之後我感覺身體係好左啲,夜晚好訓左同返工既時候無咁攰……但你話有無減磅,其實無既,反而唔知點解仲開胃左,搞到我狂食零食……可能幫我去左濕?同埋硬係形住形住覺得瓦煲出黎既中藥,真材實料煲出黎既係好啲,藥效好似會強2-3倍咁……
講返好多絲打都想知既遠志中醫針灸,其實真係無我想像中咁恐怖…..可能真係因為我個肚腩肥厚多肉啦,感覺無我想像中咁大,比起覺得痛,其實更多係覺得痺.遠志中醫用黎針灸既應該係幼長針?我都唔係識,用棉花球消毒完就好快刺入去,刺入去個下針頭好似插入神經咁好痺好痺,我完全都唔敢亂郁,一郁就feel到支針係肌肉度扯下扯下咁……而且偶爾會一陣陣自己痺,好似肌肉收縮咁……中遠志中醫每次吉一下我都叫一聲,完全郁都唔硬郁……其實除左肚腹之外佢地可能仲會吉下其他位令針灸減肥效果更加快見效,我每次都話唔好呀,不過都無人理我……(其實針灸呢啲野真係就算送俾我都唔太想)係我太無志氣太驚被人針啦!
食中藥半個月同針左3次,但淨係輕左0.3Kg
食左遠志中醫中藥兩星期同針左三次……但除左針左幾次比較有感覺之外,其他都無咩感覺,我已經都刻意食少啲,但可能唔郁下做運動真係唔太得?總之加加埋埋都係輕左大概0.3Kg度,咁呢0.3Kg除返開其實都好貴喎,而且我深深覺得係因為中藥令我去廁所多左,所以就清左宿便同多餘水分,雖然都覺得以自己既體型,淨食中藥同針灸唔會幫得好多……但都比我想像中少囉,有啲Sad……
****
三個月後我又返黎比啲減肥review比各位絲打!
關於遠志中醫我去食埋藥同針埋我就停左無再買,我明,中醫減肥係一個好長好長既過程,而且以調理身體為主,減肥係其次,就算針灸都無咩好大幫助,我領悟到其實減肥到最後都係靠節食同運動!
中醫無論如何都唔可以作為主打,只可以作為輔助,主要係靠自己,減到七七八八或想維持既時候搵中醫減肥會更加好……有好多人留言同PM我話:你睇個遠志中醫唔得呀,睇我個中醫啦我減左成10磅吧啦吧啦…..老實講,中醫呢啲野人夾人,如果你個中醫幫你減肥成功我恭喜你,但大部分PM我既人其實都係廣告囉,另外其實我阿媽有搵另一個老中醫(又係聽人講話減肥好出名既)一食藥就痾到死死下,痾到最後無野好痾淨得水……真係諗起佢都會腳軟,最後食完一個療程都無去,因為驚整衰左腸胃既平衡,腸道平衡一錯就好難搞返岩架啦!
我最後靠運動 + 激光溶脂減肥成功!
我而家瘦左成個Size,由M減到S,上次去度內臟脂肪都係得4,內脂本身都高架,因為我減左6Kg,所以成個人瘦左一個碼呀!好多人都話我瘦左好多問我搞左啲咩?其實我都無咩做,我只不過真係的起心肝去一星期做大概三次運動,同埋控制下口舌之慾,例如奶茶果茶個啲就無再飲,同埋都控制住無食零食,不過三餐其實就好正常……而且做完運動之後每逢早餐就好鬼餓,但就6Kg之後就無再降落去,就算繼續做運動都無辦法下降落去,食少啲都無用……
於是我又要另覓出路,我今次當然就唔會去用中醫減肥啦,我就試左激光溶脂.激光溶脂就係去New Beauty,因為New Beauty係阿Mi代言所以我對New Beauty特別有好感,我試左S6 溶脂修形療程,咁究竟用技術去溶脂呢?就係用低能量生物激光,其實就係可以到達脂肪層既光學能量,加熱脂肪層入面既脂肪,令脂肪細胞膜溶解,跟住就隨新陳代謝排出去身體外……咁樣就可以減到肥!
有無咁神奇呀咁樣就減到肥?其實真係得,因為我親身試過個療程(佢地有得試做架),上網預約就得架啦,其實我無諗過New Beauty既S6 溶脂修形療程咁work,但係真係減少左運動,但個體重繼續下降,我又減多左2Kg……而家都努力繼續減緊,買左12次New Beauty既S6 溶脂修形療程!我相信我都可以繼續減落去,加油!
如果大家都有興趣可以去睇下:New Beauty S6 溶脂修形療程
我喺度都希望大家減肥成功!


text:
最近有一個詞語成日出現喺韓流綜藝節目標題同埋韓國偶像劇, 而佢就係韓國潮語 “세젤귀”啦????
Tag Archives: 原創影片
大編趁櫻花季節去潮遊首爾, 帶咗好多韓國零食返嚟做手信, 等我地遂一試食, 為大家推薦2019年最新韓國零食!
港‧韓人第3彈邀請咗韓國傳統酒網上平台Sooldamhwa嘅年青CEO Jaeook Lee做訪問. 曾經喺香港留學嘅佢, 用短短5個月嘅時間創立咗自己品牌, 一齊嚟睇下佢嘅創業之路啦!
HKKK獨家 韓國美食節目《HIP K-FOOD WITH CHEF YONG》第3集,
教大家用香港食材整炸醬麵!
HKKK獨家韓國美食節目《HIP K-FOOD WITH CHEF YONG》返嚟啦! 唔知今次會有咩韓國美食推介俾大家呢?快啲click入嚟跟大師學藝, 一齊學整呢個10分鐘泡菜炒飯!
今次《港‧韓人第2彈》邀請咗曾經擔任尖沙咀韓國摩登餐廳 《韓半島》品牌形象設計師嘅Suri Nam做訪問, 分享佢移居香港嘅心路歷程!
最近喺社交平台上面, 成日都會見到韓國人打#JMT , 大家又知唔知道JMT呢個詞語其實係韓國年青人最常用既潮語之一.想知JMT點解就要睇我地最新出嘅韓語教室系列啦!


text:
宜家好多人都追求牙齒美白,下面我要share我嘅經驗,話比大家知,一切美牙都要從潔牙開始!
我以前覺得自己牙齒比人地黃,一直想去美白牙齒.經friend 介紹,珠海有間牙診唔錯,服務好又明碼實價,冇亂收費,叫維港口腔.我通過Whatsapp諮詢完( +853 65585927),就book咗鐘醫生位.我屋企就喺近拱北哩邊,所以行去拱北總站搭K1,坐三個站到南坑站,就可以落車行過去診所,交通好方便,位置都好好搵.
過到去先拍咗個x片,喺機房入邊,企喺機器上,咬住機器頭(有一次性套),眯眼等一分鐘左右,就搞掂.拍完片,醫生同我仔細檢查咗口腔,話我牙菌斑比較多,需要做嘅唔係牙齒美白,而係潔牙.
據醫生介紹,「超聲波洗牙」可以將牙面上嘅牙石,牙菌斑,色素清除,還原牙齒本身的亮白度,光滑度同清潔度.哩個係最健康,最基本嘅美牙方式.
通過洗牙,我覺得成個口腔都乾淨曬,牙齒都白淨咗好多,係淡黃色嘅健康白!醫生話洗牙祗係還原牙齒本身嘅顏色,牙齒唔會真係變得好似明星嘅牙甘白燦燦,佢地係通過冷光美白,皓齒美白或者貼面等美白修復做出來嘅.我聽完都幾感興趣,準備下次再過去嘗試牙齒美白.
以上就係我嘅「美牙從潔牙開始」分享,有需要洗牙嘅朋友可以了解下珠海嘅維港口腔哈哈~


text:
Author: 陳妍茵
2020-06-03(Personal Particulars)
何毅進係香港警察嘅一份子.
據前友人指出,佢係2014年開始已經睇唔順眼啲抗爭者,又係眾人前自認係黑警,覺得自己係有權有勢嗰一邊,就要大大力打「暴徒」.
以下係更多關於佢嘅圖片:
Last Updated: 2020-06-15
Personal Particulars
高振邦係香港警察的一份子.佢曾經多次係香港警察所舉辦嘅記者會同記者爭執,曾經對記者話:「呢個場係我哋,唔係你嘅.我唔係嚟答你問題.」親近人士指出,佢係就讀中學嗰時曾經做過學生會副主席.
Personal Particulars
胡俊仁係香港警察嘅一份子.佢曾經係2019-06-12清場後,係Instagram發表手持鐵枝嘅相,誣衊示威者有預謀.佢亦長期活躍於中國專用社交平台,例如抖音,WeChat等,自稱深圳人.
Personal Particulars
曾一峰為香港警察的一份子.據一手資料指出,佢係中學畢業後隨即加入警隊,曾經返過中學分享,認為佢加入警隊賺到錢非常優秀.佢現時會係同某啲人以粗言穢語指責示威者,話佢地係「曱甴」,搞到佢遲收工.然而係另一啲人前就會扮支持示威,有一次有認識佢啲人係網上分享示威宣傳品,佢就隨即要求其他朋友同支持示威嘅人絕交.


text:
telecom
Telstra Graduate Program
Edward Chow
收到Telstra video interview, 想問下有咩要注意
編輯於2021年03月30日
宜家無但實惠會有
係咪都係video recording?? google唔覺hk有人分享details, 反而可以搵到外國reference, 有說可以錄到你滿意為止先submit, 所以唔相信自己唔怕
編輯於2021年03月18日
Anthony@OnMyGrad
高手高手高高手
Hey Edward! Telstra係好嘢來的,好大型,Graduate programme亦有一段歷史.不過上年好多唔覺眼有請,所以我哋都無乜得trace到有咩source.
Video interview睇番幾年前嘅source好似話會有4條,不過唔係條條都behavioural;但我覺得都係會behavioural多,又或者基本對Telstra同佢喺香港業務有關嘅問題.強烈建議多了解下佢係做咩,有咩services,有咩project等等.
Btw見到前幾年請咗入去嘅IG好似都有好多元化嘅出路,有做Finance類工作,甚至M&A...所以感覺良好,加油💪🏻
希望你可以之後幫忙分享一下面試內容啦🙇🏻♂
編輯於2021年03月18日


text:
星期五放工返到入嚟屯門,架巴士去到碼頭後司機叔叔就好大聲咁嗌:「美樂花園度爆水管呀,啲車駛唔到過去,要去美樂嘅就喺呢度落車!」雖然我唔係住美樂,但係我諗條湖翠路封咗,即係連我屋企都去唔到啦!所以我就跟埋人落車,順便去海趣坊間百佳兜個圈,睇吓有冇嘢減價又啱使先.
行到雪櫃果度,見到有隻乳酪做緊特價,賣 $3.9 啫,心諗,梗係第二日到期喇,如果唔係都無咁好死啦,睇真啲,原來都仲有成 3 日先到期,咁睇吓有咩味道先!啲味道都幾特別喎,除咗有最大路嘅士多啤梨同藍莓之外,仲有橙,蘆薈綠茶同 cappuccino 噃,首先就敲定咗蘆薈綠茶,跟住原本想揀 cappuccino 嘅,但睇吓個成份,根本就無咖啡粉,只係得 flavoring,咁我就寧願揀真材實料嘅橙味 lu.
前日就試杯蘆薈綠茶,一揭開見到啲乳酪我就知道 this is not my cup of tea!因為啲乳酪好濃好 "杰",估到會好濃奶味,個心當堂冷咗一截,食落口果然好重奶味,一啲綠茶味都無,心諗仲以為可以用啲綠茶味冚過啲奶味 o添,好驚自己會 "捱" 唔到最後一啖就掉落垃圾桶,好彩最後都 "捱" 得到 (真係折墮,用個「捱」字去形容食嘢). 係人都知我係好怕嘥嘢,尤其係浪費食物,之但係羶味嘅嘢就有時真係頂唔順,好惡哽,所以以前媽咪見到我食到啲好重奶味嘅嘢就會叫我唔好死頂,走去吐 / 嘔咗佢,唔好為咗唔浪費就夾硬食埋佢,免強無幸福.
因為今日到期,所以就一定要食埋杯橙味喇!不過今日我醒目啦,撈埋啲青蘋果同香蕉一齊食,可以溝淡啲奶味.
好攪嘢,啲橙肉攪到碗生果好似蟹籽沙律咁!
溝埋生果一齊食果然好好多,不過我都有試過淨食少少乳酪,就無之前杯綠茶咁難食,可能係因為啲橙肉比較酸同濃味,可以冚到唔少奶味.


text:
打尖...打尖...打尖....仲有好幾篇網誌排隊準備出,
不過依一篇一定要打個尖先,因為今日係一個非常重要日子,
因為........今日係小小豬生日.......三歲仔啦!
HAPPY BIRTHDAY TO YOU
HAPPY BIRTHDAY TO YOU
HAPPY BIRTHDAY TO 小小豬
HAPPY BIRTHDAY TO YOU
我希望我依個心肝椗可以繼續健康快樂咁成長,
快啲改晒啲扭計壞習慣,
(其實我知小小豬已經不斷進步中,不過等我貪心少少,
希望可以快多少少啦)
做一個人見人愛嘅小朋友,
繼續可以得到更多人嘅愛錫.
最重要係九月轉新學校,返K1可以順順利利,
日日都係開心快樂天!
早係前幾日(八月七日星期三)就係小小豬嘅農曆生日,往年我地係小小豬農曆生日都會同埋公公婆婆有啲小攪作,一齊同小小豬慶祝.
不過今晚小小豬有姑娘嚟同佢上堂(訓練一吓佢嘅專注力...等等),為左令小小豬可以專心又安心咁上堂,所以都冇約小豬媽一齊,所以都係三口子簡單咁過.
原本都打算買個小蛋糕仔同小小豬三口子嚟個小慶祝,不過大肥豬話過兩日又到小小豬新曆生日,到時又可以同大家一齊食個靚蛋糕慶祝,之後就分別到小豬爸同我嘅生日,所以都真係有好多切蛋糕機會,所以大肥豬就話今日唔好切,等到時先一次過開心.
話雖然唔切蛋糕,不過始終今日都係一個小小嘅開心事,所以我買左一個小CUP-CAKE,兩母子係屋企嚟個小慶啦!
雖然只係一個小CUP-CAKE,不過小小豬一見到就已經好興奮啦~
個傻豬仔真係好鐘意唱生日歌呀~
除左影小小豬之外,我仲膽粗粗咁試吓SET相機同小小豬玩自拍.開頭都係打算係博吓,不過估唔到小小豬俾到個驚喜我,教左一次之後,就識得望住自拍個閃燈,所以俾我影到好幾張好靚嘅合照呀~
嘩哈哈...真係冧C我啦~
今日得我同小小豬兩個人係屋企慶祝,我又拎相機又拎手機拍片,我都真係覺得自己好利害,不過亦都係要小小豬合作,我先可以一次過做到咁多樣嘢.
哈哈哈..我真係我鐘意同小小豬影相,拍底佢生活大小事情,等我自己有個留念之餘,亦都可以留低小小豬嘅回憶.有時見啲相影得好靚,又捉到小小豬嘅開心時刻時,嗰一份滿足感,真係開心到難以形容呀!


text:
澳門32T巴士
澳門32T巴士,舊時叫32X,係一條由新福利做緊,由旅遊塔來回亞馬喇前地嘅循環巴士線.
背景[編輯]
32X[編輯]
32X未成立之前,每逄美食節,放煙花,除夕倒數活動期間嗰陣,「澳門旅遊塔」站都會被大量人流逼爆,等18,9A,32號巴士走人.
2016年,交通事務局第一次響美食節同放煙花期間成立呢條線,畀咗新福利做.
2018年4月16號,交通事務局召開記者會,公佈巴士加價同回應4月15號嘅氹仔嘉樂庇總督馬路巴士奪命交通意外,會上交通事務局局長林衍新局先公佈會響4月21號澳門所有公共巴士統一收六蚊葡幣,用澳門通拍卡畀錢就分普通線同快線收費,普通線收三蚊葡幣而快線就收四蚊,餘額由政府補貼,學生卡就響澳門通嘅價錢上再半價,老人同殘疾人士免費,將原本傾好嘅分澳門居民澳門通同普通澳門通收費(普通澳門通重有補助不過補少啲),學生寒暑假期間取消優惠,老人同殘疾人士卡朝早同晏晝繁忙時間取消優惠(唔想老人同殘疾人士同返工啲人逼車)嘅全部內容唔實行,又將六十分鐘入面補差價由澳門線轉氹仔線嘅轉乘安排取消,澳門線轉氹仔線同澳門線轉澳門線轉乘時間一樣四十五分鐘,轉路環線就保留六十分鐘轉乘時間,林衍新話加價係基於澳門巴士好多年都冇加價(同樣理由已經響早排交通事務局服務費,鎖轆費,分階段調整咪錶收費用過),同埋佢嘅局預算冇加,但係補貼巴士公司嘅錢就不停噉加,所以點都要加,重話加幅比2008年巴士加價幅度細,調整幅度相對溫和,被人批評交通事務局冇經過大多數民意支持就霸王硬上弓話加就加夾硬嚟,2008年巴士雖然加價,但係當年第一任交通事務局局長汪雲為咗吸引多啲人搭巴士支持綠色出行,第一次推出澳門通拍卡有補貼,變相減咗價,但係由於冇區分澳門居民同遊客,所以交通事務局補貼費用年年上升,惹嚟澳門市民反感,要求區分收費,但今次方案諮詢嗰陣有提到,但冇實行[1][2].
32T[編輯]
2018年4月21號,澳門巴士票價調整,呢條線嘅收費亦跟住調整:全程收費係六蚊葡幣,唔再分區收費,只分X尾係快線,用澳門通畀錢要畀多一蚊葡幣,由於呢條線唔係快線同埋係特別活動先開辦,所以將呢條線由32X改冧巴做32T.
走線[編輯]
車費[編輯]
- 全程車費:六幣葡幣.
- 用澳門通全民卡,只係扣三蚊,其餘由政府畀.
- 用澳門通學生卡,只係扣個半,其餘由政府畀.
- 用澳門通長者卡同殘疾卡,免費,全部由政府畀.
服務[編輯]
停站[編輯]
攷[編輯]
睇埋[編輯]
拎[編輯]
- (繁體中文)新福利公共汽車有限公司


text:
我好感謝神安排咗 AAC升學顧問嘅Joshua Tang 呢個咁好嘅升學顧問喺我最彷徨嘅時候幫助我.
唔經唔覺已經喺澳洲Adelaide 讀咗一年書,記得一年前我做咗一個人生好大嘅決定.當時我喺香港中文大學讀護理一年級,但係自小想做牙醫嘅我決定放棄香港嘅一切出國追尋我嘅理想.不過理想絕對唔係一朝一直可以實現嘅,雖然當時已經報咗澳洲大學嘅牙科,但係遲遲都未有消息,知道獲取錄機會唔大,所以我決定去 Adelaide讀 foundation博一博下一年入牙科.
當一切手續都辦妥,連學費都交埋,飛到當地搞入學手續嘅時候,foundation才突然告知因為我GCE嘅成績足夠入讀大學學士學位嘅任何科目(除醫科同牙科)而唔準我讀.當時我心情相當難受,因為理想好似又再次離我而去.…..喺絕望嘅一刻我再次尋求Joshua嘅協助,雖然佢身在異地,但係憑住佢優越嘅工作能力,廣闊嘅人脈網同積極嘅態度,經過一番努力,終於喺大概一星期後安排到我入讀另外一間大學嘅藥劑學,為我來年準備入讀牙醫打好堅固嘅知識基礎.
喺我讀藥劑嘅一年我除咗努力喺知識層面扎根外,我仲識咗好多來自不同國家同背景嘅朋友,包括來自馬來西亞,越南,澳洲當地等,同埋教會嘅朋友,所以眼界同生活圈子都擴闊咗.當然因為今年自己住student apartment,一切家頭細務包括煮飯洗衣執屋都靠自己,所以明顯獨立咗.最重要,呢一切人生經歷都對我再次試考牙醫有莫大幫助.或許因為我受過挫敗,喺interview 中我表現得更加成熟,加上事前我有做足對該學科嘅資料搜集同面試練習,所以最終喺2012年底獲AU牙科取錄,來年正式踏出理想嘅第一步.
除咗感謝神,我真係好多謝 Joshua 同 AAC升學顧問嘅團隊,佢地嘅工作能力,學業發展上嘅專業意見,絕對可以幫助你成就夢想,我就係個好例子.其實我同Joshua嘅關係絕對係可以用好朋友呢三個字形容.佢不但可以俾你專業嘅升學意見,仲會經常關心你,同你有講有笑.咁好嘅升學顧問邊道搵丫,我諗只有AAC升學顧問.
最後我想講,如果呢一刻你心中有理想但係唔知點實現,唔好再諗喇,踏出你重要嘅一步,讓AAC幫助你,加上自己嘅努力,必定有成功嘅一日.關鍵就係在於你宜家踏出你 comfort zone嘅呢一小步,將來望番轉頭或者係你人生嘅一大步.


text:
《 怪誕黑巫后 》Anne Hathaway 贏晒
《 怪誕黑巫后 》難搞,有 Anne Hathaway 出場嘅時候就好睇,無 Anne Hathaway 出場嘅時候就麻麻,而結局就令人好頭痕.再一次改編80年代嘅(暗黑兒童)小說《The Witches》,1990年嘅電影版本以當年標準嚟講算係幾有趣同獵奇;30年後嘅全新版本電影,故事骨幹一樣,改為以 CG 處理所有女巫相關嘅特效,畫面係就係做得幾細緻,不過電影喺整體上顯得活力不足,都幾失色.
暗黑兒童系
《怪誕黑巫后》一開始嘅鋪陳太冗氣同乏味,太多老土嘅對白,太多「哦,其實係咁樣嘅⋯⋯」嘅馬後砲,多數都係出自 Octavia Spencer 把口,亦係點解 Octavia Spencer 嘅外婆角色唔太好睇嘅原因.《 怪誕黑巫后 》劇情王道得嚟(唔計結局,下面再講)其實都幾幼稚,主角群同女巫嘅對決過分單調,小小男主角突然集勇氣與智慧於一身嘅橋段過分兒戲,劇情兒童向但係電影風格又唔夠童幻,感覺唔太 balance
AnneHathaway贏晒
如果無 Anne Hathaway 七情上面嘅演出,《怪誕黑巫后》或者就會不堪一擊.小小男主角得半齣戲嘅戲份(另一半時間佢係一隻老鼠),無乜發揮,演技都唔夠成熟,至於 Octavia Spencer 就如上文所講因為畀角色設定連累而唔太好睇,完完全全畀 Anne Hathaway 撳住嚟打.繼《盜海豪情:8美千嬌》同埋《圓美大盜》之後,Anne Hathaway 嘅女王霸氣,神經質仲有藐嘴藐舌(約等於八婆の条件)進一步升級,可謂已經去到爐火純青嘅階段,搶晒所有人鏡,好可惜劇本無空間畀佢再癲多啲喪多啲.其他女巫實在太廢啦,戲份亦都比想像之中少勁多.
結局氣氛超級古怪
唔知大家有無睇過1990年電影嘅結局呢?當年都係行一個大路嘅大團圓結局,平平無奇,但至少 make sense.至於,2020年嘅結局就⋯⋯編劇可能想大搞新意,寫出一個極度反常嘅結局,不過就弄巧反拙,好突兀,好誇張,情感上好唔合理,而且收尾得太急,我真係睇到呆咗.究竟只係得嗰幾歲嘅幾位小主角係點樣接受自己有一個咁衝擊嘅結局㗎呢?更加稀奇古怪嘅係,Octavia Spencer 喺電影裡面不斷咳不斷咳不斷咳,究竟咳咗咁耐嘅意義又係乜?
文:靈光


text:
估唔到自己都有投稿既一日
絲 19歲 對方細我1年
我地係ig識
岩開始個時為左盡快放底ex
就日日搵佢傾計..傾左3-4個月先約出黎
點知我ex返黎搵我
但佢做野勁忙 一齊返都三個月都無見面
所以當初我就撩佢做SP先
本身都只系寂寞想有人陪下
同埋覺得5年既年齡差距唔會沉船
始終都有佢幼稚行為既一面
點知相處中 佢比我想像中更成熟
佢屋企既野令佢諗野成熟同埋好努力工作
而且每日放工又要做好多家務
睇到好心痛好想保護呢個男仔🥲
但最後傷到佢既人原來系我
我估唔到一個月前我發現我有左bb
我同佢講我自己會處理
一開始佢都有問洗唔洗陪我
但我知道我大家身分問題
加上佢份工唔方便出入家計會
所以我就同佢講 唔洗啦
但其實我期望系就算個人唔陪
心靈上陪伴都好
但系我做手術前幾日
佢同我講…佢呢排識左個女仔
大家開頭講過如果有岩發展既人會同對方講
佢的確無做錯…
但我覺得個時間點好錯…
所以我發左佢脾氣
我忍受住懷孕初期好攰
係甘嘔 一食野就嘔
同埋內疚既心情
但竟然呢段時間佢仲有心情識女仔
我覺得成件事好似自己一個面對咁
佢就事不關己 若無其事溝女
同時見自己咁嬲 我都唔知系沉船定佔有慾
正係好想同佢坦白 唔系拎同情分
只系我要求佢可唔可以唔好離開呢段時間
佢都解釋同個女仔未去到一齊個步
只系未見過既網友
咁我都盡快控制返情緒去做手術
我都同個fd講左件事 話自己沉左船
佢知我背住男朋友沉左另一個人
佢都叫我快d離開
仲要脅我如果唔同呢個男仔斷
就話比我男朋友知
我好驚唔知應該點做 最後佢仲教我講大話
話我做唔到狠心角色
就由人地做 叫我呃個男仔有小朋友
點知我講完 個男仔竟然仲話唔介意
仲可以接受到 仲話可以見下我個小朋友
我覺得成件事好痴線
但我知道只系因為SP佢會接受到
如果情侶佢唔會接受…所以我好後悔講左呢個大話
但講左既大話收唔返 唯有繼續呃落去
越呃佢就覺得佢越好
例如佢會話想黎我屋企同小朋友玩
幫手做家務個d…點解會有甘好既人
反而令我更加鐘意佢
做完手術幾日之後我又去左搵佢
難得佢放假 所以明知做完手術要休養
我都照比佢…完左之後傾計既情況知道佢約左個女仔第二日去離島
我真系好嬲好崩潰
乜都無講扮無野咁離開同block左佢ig
到個晚佢whatsapp問我發生咩事要block佢
咁系飲左好多酒既情況下
我就同佢坦白覺得自己沉左船
但同時覺得佢無專重過我
就算我一個人話去面對一切
都唔代表佢可以若無其事咁去識女仔
點知佢知我沉船之後更加決斷
好堅決話大家唔好再見要冷靜一排
但我真系唔想 我同佢講我唔想無左段關係
自己系分得好清 只系覺得佢溝女既timing錯左
我一直諗唔明好痛苦
本身我唔敢同朋友提呢件事
但真系好想知到底系咪我要求太多
咁我就問下身邊既人我應該點做
同埋應唔應該講返真相
我朋友見我咁沉咁鐘意
就話幫我講返件事來龍去脈比個男仔知
但佢想講個日 正正係個男仔約人去離島個日
我就同佢講 唔好搵佢啦
佢依家約左個女仔去離島玩
我朋友知道左就勁嬲
覺得佢好唔專重我
幫我教訓左佢 同埋搵左佢d朋友講件事
本身想阻止佢搵佢 變左更加激動
我唔知件事點解會搞成咁
佢因為咁更加憎我 好似所有野入埋我數
話好驚我 以後唔好聯絡個d
我好想修補段關係
所以做左人生最後悔既一件事
就系過左日去左佢屋企諗住面對面傾
點知我等左佢2個鐘佢都唔肯出黎見我
佢越唔見我就越想見
所以禁門鐘迫佢出黎
我都唔知自己點解會失去理性
煩到佢同佢屋企人 真系好對唔住🧎
最終等左4個幾鐘 佢先出黎見我
不過都仲好決絕
覺得成件事系我有份造成
講左好多好難聽但好岩既說話
例如 你搞清楚自己咩身分未?之類既說話
雖然好hurts 但系諗返起的確
我真系連怪佢煩佢既資格都無
我真係無資格去留佢
系我破壞左個遊戲規則
人地想完仲死纏爛打
雖然無資格怪人
但我始終覺得佢識女既timing 好錯
唉 以後我都唔敢再有呢d關係
好唔開心 點解件事會變成咁
沉船唔識玩真系好錯
加上有男朋友仲咁玩更錯
呢件事之後我都同男朋友坦白左
我都無資格再同男朋友一齊 對唔住
最後系度同呢件事受影響既所有人
講聲對唔住
我真系一個好差既人
另外想同個男仔講 對唔住
令件事搞到你身邊既人都知
影響左你聲譽同人格
希望你盡快唔受件事影響
表達能力有d差 1999 sorry


text:
產後小教室
-
唔知大家有冇聽過一個都市傳說:如果坐月期間調理同保養得唔好,足以影響女人(同老公)一生!相反,坐月坐得好,一世無煩惱. 所以,坐月對身心嘅健康真係好重要.喺華人社會,婦女一般都會喺產後第一個月進行「坐月」傳統習俗,以不同方式令身體得到充分休息,調理自體機能.
-
自己坐月嘅P牌媽媽,係唔係都苦惱緊坐月餐單嘅配搭選擇?好多媽媽認為自己坐月期間「冇啖好食」,其實現代人嘅月子餐都層出不窮,日日食到唔同菜式完全無難度.健怡坊喺到分享下啲容易整嘅坐月餐單俾大家參考下!
-
大家成日見到唔少明星生完仔可以好似冇生過咁,可能會想知道有咩秘訣.其實要產後修身唔難,重點係方法有冇效.今日小編就為大家整合咗一啲產後修身方法,希望可以幫到各位新手媽媽回復青春本色.
-
今時今日好多媽媽會選擇開刀生仔,但係網絡上嘅大部份資料都係根據順產媽媽嘅身體狀況而寫.開刀生同順產好唔同,對新手媽媽身體嘅傷害好大,需要更多時間嚟回復,而且比順產有更多禁忌同注意事項,如果用錯咗食,藥療嘅方案比順產媽媽就可能有反效果.所以小編就整合咗畀開刀媽媽嘅食療,藥療推薦方案同埋注意事項,等各位開刀生嘅新手媽媽可以安心坐月.
-
唔知女士們有冇試過成日失眠,頭暈暈,面色差,好容易攰同病,月經量變少或者嚟得唔準?呢啲好可能係「血氣不足」嘅症狀嚟!喺中醫學角度嚟講,「氣,血,津液」係構成同維持人體運作嘅主要物質,其中氣對人體有推動,調控嘅作用,而血可以濡養,化神.若果氣血不足,會令臟腑同經絡功能衰退,身體同精神狀態亦會出現各種不良反應.唔好好補翻身子,身體同精神狀態都會愈來愈差.
-
介紹完喺坐月期間點樣補氣血同埋開刀坐月有咩需要注意之後,另一個好多新手媽媽關心嘅問題就係「排惡露」.惡露係指喺產後排出身體嘅分泌物,每位媽媽喺生完BB之後都會排惡露.有好多媽媽或者會覺得已經生完BB,唔使再點樣護理私密部位,所以就掉以輕心.
-
滴雞精: 有補充蛋白質,提升免疫力及產前產後補身等作用.但有一點要注意,就係滴雞精係男女合用嘅養生恩物,唔係只係針對產後媽咪. 廿八方: 係由著名教授根據中醫理念,以分段循環調理方式所研製的中藥療補配方,分左五個階段為產婦於產後調理身體.藥方共分28包的上乘補身藥材,以先清除身體因產後而排出的瘀血,再加強身體抵抗風寒的能力後才開始正式進補,針對產後婦女不同階段的不同需要.補身重點先強化腰膝部份,最後階段則集中大補元氣,才可完成整個補身過程. 簡單D講,廿八方係藥療,主要係針對產後媽媽;滴雞精係食療,係針對精神同健康.兩者係無衝突,所以大家都可以放心使用.


text:
13 JULY 2017(THU)
作為一名迪士尼小粉絲,同迪士尼有關嘅活動都一定會留意.今年年頭知道天星小輪新開辦左來往尖沙咀至迪士尼嘅航線時,都已經好想感受一下,睇下隻迪士尼係點,但無奈票價都真係有少少貴(成人$180/小童$160),所以一直都係得個想字.
不過...機會終於到嚟啦,係FACEBOOK突然見到有優惠APP彈出,每人來回都只係$20,見到嗰一刻真係即刻醒晒,當然即刻開APP上網搶位,所以小小豬放暑假第一個節目就係遊船河入迪士尼~
一同小小豬講我地搭船入迪士尼,佢都已經不知幾興奮,仲一早就要我出門口.原來11:00先開船,我地10:30就已經到左,好在都有個靚位俾我地休息,乖乖地坐下等船嚟啦~
Yeah...「世星」嚟啦~
經過改裝嘅「世星」好似同普通天星小輪冇乜分別,但一入到去就感覺到完全唔同,空內有冷氣就唔在講,兩旁都係全玻璃,睇風景一絕呀~
以迪士尼為主題,當然唔少得米奇頭,窗框,自動門上,桌子都可以搵到唔同嘅MICKEY踪影呀~
除左空內之外,船頭及船尾都有露天觀景位,而且又擺放左好多梳化椅,所以總會搵到一個舒服位欣賞風景~~
好天氣就真係咩都靚啲,風景靚啲,人又靚啲,心情都好啲~
不過...由於正烈日當空,小小豬終於都頂唔順,所以我地就返回室內.我地船票仲包一款飲品同一包小食,涼住冷氣邊食邊睇風景,咁舒服真係歎到唔識形容呀~
大約45分鐘船程,我地終於到左迪士尼碼頭啦~
到左迪士尼碼頭之後,我地可以選擇等待15分鐘原船返尖沙咀碼頭,亦都可以選擇搭六點嗰班回程船.既然嚟到,小小豬就當然選擇留係度玩到六點先走啦~
迪士尼我地間唔中都去,原來碼頭依邊都幾靚哦~
我地有咁多時間,見天氣真係超級好,所以我地就留係海濱長廊依度,慢活人生做個健康快樂人~
沿住依個海濱長廊慢慢行,仲可以去晒三間迪士尼酒店,所以我地就出發啦~
我地慢慢行左大約20分鐘,就到左香港迪士尼樂園酒店啦~
嚟就酒店就當然入去行下SHOP,涼返冷氣過下冷河~
當然唔少得去迪士尼個花園迷宮同小公園玩陣啦~
之後繼續出發行我地嘅海濱之旅~
係咁靚環境慢行下,行左大約15分鐘,就到左迪士尼探索家度假酒店.上次入嚟住過,成日都好掛住個悠悠大草地,所以就嚟周圍行下,順便去食返個簡單午餐啦~
抖夠玩夠就當然繼續行,向我地嘅第三間酒店進發~
雖然係熱左啲啲,不過對住個咁好天氣,人都特別開心~
平日我地兩母子都成日拍拖去玩,不過又真係好似好少係陽光下傾心事,難得好天氣就同小小豬齊齊坐一陣,吹吹海風感受好靚嘅雲海啦~
終於到嚟到最後一站迪士尼好萊塢酒店,其實慢慢行過嚟都只係十分鐘左右,不過我地又行下坐下,終於要成三十分鐘先到.唔緊要啦....慢活人生就應該係咁嘛...哈哈哈~
同小小豬玩完小公園,行完小草地,我地就沿海濱長廊慢慢行返去迪士尼碼頭了.
今次我地冇再返去酒店休息,一口氣行左大約45分鐘就返到碼頭,剛好天氣唔太曬,又可以慢慢坐定定欣賞風景了~
仲有少少時間,我地就行入碼頭,睇下啲公公釣魚碼頭,悠悠閒閒等船嚟接我地回程啦~
去程時因為都曬曬地,我地就入左室內坐.不過回程天氣都唔錯,有少少風得嚟又唔曬,所以我地就露天甲板上啦~
係船上睇風景真係另有番味道,所以間中去遊船河,忙裡偷閒都真係唔錯呀~
原本我地想一直留係甲板上,不過因為開始大風浪,船長叔叔擔心有危險,所以我地就聽話乖乖返回室內啦~
悠悠閒..輕輕鬆就過左一日慢活生活,其實都真係勁舒服,$40就可以玩一日,真係又好抵(當然唔計我地入左迪士尼酒店食小吃啦).
雖然依家優惠APP己經完結,雖然冇得搭平船入嚟(當然我依個師奶仔仍然會繼續密切留意啲優惠),但其實平日有時間嚟行下海濱長廊之餘又可以去三間迪士尼酒店HEA下,都唔錯呀.....迪士尼又唔止得樂園,仲有好多另類行呀!


text:
不是減肥食譜!不是減肥食譜!不是減肥食譜! 自從試過自己整之後, 好少會幫襯麵包鋪買呢d 幾蚊粒既麻糬波波了~ 今次焗燶左少少, 外皮厚左DD, 不過都係好香好好味架
Category: 小食
無糖香蕉MUFFIN
其實之前都整過簡易版, 不過有加糖同牛油, 今次無加糖, 甜味完全來自香蕉, 都好夠甜呀!
芝士肉丸
新鮮肉+parsley 整成既肉丸好好味!!
蛋腸粉
自從跟營養師減肥之後都無食過腸粉, 因為係街買既腸粉多數都會為左避免痴埋一堆而落多左油,而且仲有好多豉油同醬呢~既然因為油太多而唔可以食的話, 咁自己整唔落咁多油咪解決囉?
無糖黑芝麻蛋糕
第一次整無糖蛋糕, 原本唔抱任何期望會好食, 只求方便帶返公司做早餐夠飽就算, 但食落又OK喎!食到好香牛油味同蛋味, 仲有少少黑芝麻味, 係無甜味啫~
蕃茄磨菇蝦PIZZA
減肥其實都可以食PIZZA 既, 用新鮮蕃茄洋蔥同磨菇煮成既醬代替茄膏更健康!
伯爵茶曲奇
下午茶時間到~!充滿香濃紅茶及牛油香味, 食完一塊又一塊
超簡易芒果布甸
超簡單方便連爐都唔駛開就整到喇~夏日炎炎嘆返個消下暑喇喂!
少少醉雞翼
唔鍾意醉雞太醉既朋友揮手~ 呢個雞翼真心易整, 鍾意幾重酒味完全由你自己話事
多士蛋撻
我懶起上黎連我自己都驚呀!當你口痕想食蛋撻, 又唔想落街買又唔願搓曲奇皮, 只要有幾塊方包就可以解決到喇!雖然無好香既牛油皮味, 但係有好香好脆既多士喎!
薑餅人
年年聖誕都想整既薑餅人, 今年終於的起心肝整到喇~祝各位聖誕快樂!
朱古力菠蘿包
香濃朱古力味脆皮, 唔太甜好好味~


text:
男人的Fantasy(四十八) 婚禮法官
圖片來源:互聯網
呢幾個星期,一打開個FACEBOOK,就俾黃曉明同楊穎小姐嘅婚禮洗版,當然大部份留言都係唔太好,部份仲算OK歹毒.
睇咗幾日,歸納吓佢哋兩個嘅罪狀先:
整容,土豪婚禮,仲有太無品味.我見到好多港女,起勢咁鬧楊穎,又話人哋係人造人,小心洞房嗰時個鼻會甩呀之類嘅問題.
我愈睇,就愈覺得恐怖,愈覺得身邊瀰漫住一股酸味.不過我唔會低手到話「人哋結婚關你咩事」呢類唔夠水準嘅廢話,我只係想講吓大家所指出嘅罪名到底係咩一回事.
整容,呢個問題其實我聽咗好耐,高登嘅「我的樣子如何」師兄仲係當中嘅追擊佼佼者.
其實我諗咗好耐,佢整容關我哋咩事?
你話佢整到同幾年前個樣完全唔同,我挑!你條女化妝之後夠同今朝瞓喺你隔離嗰時個樣完全唔同啦,唔見你話飛咗佢?
如果大家覺得整容係錯,蠢,亂用錢等等幾百個原因嘅話,我就要點醒你哋喇.因為自古整容要牽涉嘅事都只有一樣,就係當時人肯自負盈虧,無論第時你係單雙眼皮,下巴移位又或者係鼻樑崩塌都好.只要當時自己唔介意仲可以勇敢生存,關你哋咩事呢又?
第二同第三個原因係土豪婚禮加冇品味,呢兩樣基本上可以撈埋一齊講,因為而家呢個世代,土豪本來就同無品味一早掛咗勾.只要你係土豪,無論你做嘅事係幾苦心經營都好,外面嘅反應都只會係冇品味.
而婚禮用太多錢呢樣嘢就真係搞笑,香港男人個身有多小小錢都要買隻勞力士傍身,驚人睇唔起佢啦.而家兩個身家段億億聲計嘅明星搞個婚禮嚟打吓飛機過癮下,係咪真係咁十惡不赦先?
個世界自從有咗互聯真係愈來愈壞風氣,好多人自己食餐飯都要放上網,驚死人唔知自己去咗度食好嘢咁,但同時又會唔鍾意其他人好,唔鍾意其他人好似自己咁喺FACEBOOK度放閃光,呢一類到底係咩風氣?
世界真係太多批判,每一個人都覺得自己係最好,慢慢產生出好多不必要嘅爭執,一個唔好嘅風氣就係咁慢慢形成.
希望大家今日開始可以諗諗,有時唔好用「戲言」就去亂衝亂撞.何謂風氣,其實就係存在住喺我哋身邊嘅人同事,今日影響唔到你哋嘅,唔等如聽日唔會影響到.
共勉之
薛可正Facebook Page
http://www.facebook.com/sithoching


text:
網購喺呢個時代好方便,但係面對龐大嘅需求,尤其是喺疫情嘅「幫助」之下,大大加速咗一啲關於網購嘅唔同服務同埋軟件發展.就咁睇全世界嘅股票市場就會知道,關於在家工作,生活嘅股票喺呢一年嘅疫情升咗幾倍.再加上加密貨幣龍頭嘅 Bitcoin BTC 比特幣,喺2020年尾至到2021年頭呢4-5個月升咗5倍,而另一龍頭 ETH 以太幣,又升咗9倍,兼再加上以太幣係可以以平時日常生活使用嘅顯示卡用嚟掘礦 (即係用嚟計算當中喺區塊鏈嘅加密算式),仲有唔同嘅因素令到呢幾個月嘅電腦零件變得有價有市,好多仲缺貨添!咁依個時候就需要 Hotstock 幫手!
Table of Contents
如果你有任何問題想問吓港究專員,歡迎你喺唔同嘅渠道搵我哋架!Telegram 討論區入面會有港究專員分享更加多要注意嘅點,包括更多抵買嘅舖頭同其他優惠著數分享!正所謂贏在起跑線,第一時間收到著數情報先可以快人一步,理想達到!
歡迎入嚟港究Telegram討論區,我哋已經有超過800人喇!一齊慳,一齊脫離買同一件貨但係畀貴啲嘅一群.
見到加密貨幣升咗咁多,想入手但係唔知點入手?港究專員有好多唔同嘅文章畀新手可以有一個好開始,詳情可以參考:
(Bitcoin都可以收息?)最大交易所幣安Binance註冊教學及旗下收息平台幣安寶介紹
其實 Hotstock 係咩嚟?
佢係一個實時追蹤產品庫存嘅軟件,專門去追蹤一啲最熱門,最快賣晒嘅貨品.就好似正如上面所講因為掘礦潮令到近排唔同嘅顯示卡都畀人搶購晒,效能最高同性價比最高嘅當然係率先畀人搶晒,而無咁高效能同性價比嘅貨品都因為「退而求其次」被搶清光.所以想買到新品嘅途徑就只可以睇實唔同供應商放出嚟嘅新貨.莫非要時時刻刻望實電話,或者坐喺電腦面前係咁 F5 更新版面?
有咗 Hotstock,只要你登記你想要嘅缺貨產品,當有貨嘅時候就會透過唔同途徑通知你,等你早其他人一步買到你想要嘅產品.
要點先可以用到咁正嘅功能?
Hotstock 有瀏覽器插件或者 Apps 版本,支持所有主流瀏覽器同埋電話作業系統.
- Chromium (包括 Chrome,Brave)
- Safari
- Firefox
- Opera
- Microsoft Edge
- iOS (iPhone / iPad) App Store
- Android (Google Play store)
可能你會問港究專員插件係咩嚟,瀏覽器嘅擴充功能係可以改善瀏覽器嘅使用介面,安全性,廣告攔截或者其他功能,令到上網可以更輕鬆愉快.
而今次所用嘅插件就係可以令你更方便咁用到 Hotstock 嘅功能,喺開住唔同嘅購物平台時,隨時彈出提示嘅視窗,而用 Apps 版就會將提示由電腦嘅瀏覽器轉咗落手提電話到.其實係同網頁版個功能一樣,不過網頁版唔使喺兩個頁面之間轉嚟轉去,方便好多!
用嗰陣有咩要注意?
唔同國家唔同網站
網站有英國,美國同加拿大嘅,所以如果你想喺英國嘅 Amazon 度買嘢就記得喺返英國版網頁去登記搵返喇!唔同國家係有唔同嘅版本,不過如果係寄返香港嘅,大家記得計返唔同國家寄返香港嘅運費再去做比較.
英國:按此
美國:按此
加拿大:按此
無論係咩原因,如果你係準備想轉一轉生活環境而考慮緊去英國嘅話,想睇多啲資料可以參考吓:
英國移民潮資訊 - 生活篇:實用Apps介紹?港究專員教教你之Part 2
見到有 Premium 版,洗唔洗 Join?
先同大家講吓佢呢個 Premium 計劃係點運作先.大家都係會收到返貨嘅通知,咁點解仲要買佢呢個計劃呢?分別就在於速度上嘅差異,Premium 當然會比普通無畀錢嘅客戶快啲,不過港究專員就建議大家可以慳返一筆.
原因係Premium計劃只係會將計劃入面嘅用戶放晒喺傳送隊伍嘅最前一批.當你想買嘅貨品有好多貨返嘅時候,你好難會因為差嗰30秒後先收到通知而買唔到貨;另一情況就係相反,喺得好少貨返嘅時候,此時更要講求嘅係你嘅網速同埋你輸入資料嘅速度,講緊嘅係同梗全世界同你一齊想買同一件貨品嘅人,呢個機會率到底有幾大呢?
再加上,影響你收到通知嘅情況仲有好多,例如你所在位置嘅流動網絡或者 WiFi 收得好差,甚至係你嘅手提電話用緊慳電模式幫你熄咗唔同應用程式嘅通知等等.
當然,如果你想一直支持一啲好用心幫大家嘅軟件開發人員,絕對歡迎訂閱 Premium 計劃.
港究專員實測
講咁多佢嘅賣點,即刻講吓點用,始終用落去覺得點最實際.虛有其表嘅就講多無謂啦.
首先當然要註冊用戶,只係需要一個用戶名稱,密碼同一個電郵地址.如果你驚私隱問題可以考慮吓用一個新嘅電郵地址.
想買某件貨但係無貨嘅時候通常都會好失望,不過有咗今次呢個缺貨小幫手就唔洗驚!
如果你想知更多唔同嘅網購慳錢工具,或者最有用嘅回贈網站,可以參考吓:
Amazon買嘢必備 — camelcamelcamel:包你試過一定愛上!
鐘意呢篇分享嘅話希望大家畀Like支持下我哋,Subscribe或者Bookmark我哋就可以即時收到更多優惠資訊 / 介紹,有咩問題歡迎留Comments!
如果想分享 / 更快收到各種優惠著數,歡迎加入我哋港究Telegram討論區.最新消息,我哋最近仲新增咗多個Kong’s Cult 最新文章Telegram Channel,只要Join Channel,每逢有新文章出爐就會同步收到,勁方便!!依家我哋仲登陸埋MeWe平台,唔好漏咗Follow Kong’s Cult嘅MeWe,Facebook同Instagram專頁啊!你哋嘅支持同意見絕對係我哋港究專員繼續發掘著數嘅動力,下次見!


text:
迪士尼站
迪士尼站(粵拼:dik6 si6 nei4 zaam6;英文:Disneyland Station)喺香港荃灣區大嶼山東北部嘅竹篙灣,係港鐵迪士尼綫嘅總站,喺2005年8月1號配合迪士尼綫通車而啟用,個站淨係設有1個月台,亦都裝咗月台閘門.
車站用咗維多利亞時代風格,並且係一個開放式車站,設備及裝飾亦都仿照19世紀嘅格局,用嚟配合香港迪士尼樂園度假區嘅設計.
車站結構[編輯]
車站樓層[編輯]
迪士尼站設有2層,包括喺地面嘅車站大堂同埋L1層嘅月台,1號月台係畀迪士尼綫往欣澳方向嘅列車使用.本站嘅月台位置雖然低過地面水平,但仍屬於地面車站.
車站大堂[編輯]
迪士尼站車站大堂設於地面,其中比較特別嘅地方,主要係售票機喺車站建築物外牆,以及出入閘機及客務中心位於出口之處,係香港嘅鐵路車站較少出現嘅設計.
同時,站內只設有1組兩條來回嘅扶手電梯往返車站大堂及月台,而大堂兩側設有升降機及斜道方便輪椅及嬰兒車嘅乘客使用.
車站商店及自助服務[編輯]
現時,迪士尼站提供恒生銀行同中國工商銀行嘅自動櫃員機.收費區內曾經設有7-Eleven便利店及其他小型商店,畀乘客買小食同嘢飲喺閘外嘅非收費區享用.
車站月台[編輯]
迪士尼站係繼寶琳站後只設1個側式月台嘅車站,因此乘客落車後,列車就會改為相反方向,畀乘客上列車前往欣澳站方向.
車站同欣澳站一樣,為咗配合該站無冷氣嘅通風系統,設有月台閘門,高度大約係一般港鐵車站月台幕門嘅一半,係全香港第2個車站採用月台閘門,月台更預留充足空間以便日後迪士尼綫增加至8卡行走.
此外,迪士尼站嘅月台層更設有收費區內公眾洗手間,同欣澳站,成為全港第2個港鐵前地鐵市區綫系統嘅車站於收費區內設有畀公眾使用嘅洗手間,亦係繼機場快綫之後喺車站內設有公眾洗手間嘅車站.
車站出口[編輯]
迪士尼站同欣澳站一樣,淨係得一個出入口,通去香港迪士尼樂園度假區門口外面嘅迎樂路.除咗方便往來香港迪士尼樂園度假區嘅市民同遊客之外,亦可以喺迪士尼站以北嘅迪士尼樂園公共運輸交匯處,轉巴士往來迪欣湖活動中心.
由於車站出口嘅指示牌,正喺出入閘機隔籬,因此乘客喺出入閘機,其實經已離開咗車站範圍.
主要大廈及購物中心[編輯]
- 香港迪士尼樂園酒店
- 迪士尼好萊塢酒店
公共服務及設施[編輯]
交通[編輯]
- 迪士尼站公共運輸交匯處
- 迪士尼碼頭
- 迎樂路
- 幻想路
- 神奇道
- 澤欣路
- 朗欣路
- 近欣澳路
- 迪欣路
香港迪士尼樂園入口
鄰接車站[編輯]
接駁交通[編輯]
迪士尼站側邊設有1個公共運輸交匯處,入面有巴士站,旅遊巴士站同的士站畀乘客轉巴士或的士去迪欣湖活動中心,香港迪士尼樂園酒店及迪士尼好萊塢酒店嘅度假區區內設施.特別係往返迪欣湖活動中心嘅巴士路線R8,由於前往活動中心嘅步行時間較長,唔少遊客轉巴士前往,成為迪士尼站主要嘅接駁交通工具.
而且,公共運輸交匯處重有旅遊巴士前往深圳皇崗口岸同喺夜晚迪士尼煙花匯演後提供特別巴士路線前往香港各區.不過由於客量唔多,由迪士尼公共運輸交匯處前往東鐵綫上水站嘅旅遊巴士已於2007年11月1號被取消,特別巴士路線亦不斷削減班次.
- 城巴/龍運巴士:
- R8 - 迪士尼樂園 ↔ 青嶼幹線收費廣場(循環線)
- 城巴:
- 龍運巴士:
- 跨境巴士
- 迪士尼度假區穿梭巴士
- 的士
- 市區的士站
- 新界的士站
- 大嶼山的士站
利用狀況[編輯]
迪士尼站通車初期主要方便樂園工作人員用,及率先開放車站畀市民遊覽,因此通車初期人流只限試搭鐵路嘅乘客同埋樂園工作人員.2005年8月及9月,迪欣湖活動中心及香港迪士尼樂園對外開放,迪士尼站人流急增,主要畀遊客及樂園工作人員使用.
雖然香港迪士尼樂園度假區有巴士及旅遊巴往返香港各區同埋深圳皇崗口岸,但因為行車時間長同車費高,而且遊客離開度假區後會選擇前往鄰近嘅青衣城買嘢食嘢,因此迪士尼綫一直係遊客主要嘅交通工具,有一定乘客量.


text:
重溫:
[日本東京] 三井花園酒店大手町 Mitsui Garden Hotel Otemachi
[日本新潟] 上越新幹線一日遊 新潟市内遊記
[日本茨城] 國營常陸海濱公園 (国営ひたち海浜公園)
[日本靜岡] 三島Skywalk大吊橋 (三島スカイウォーク)
新潟,茨城,靜岡…之前三個星期為大家介紹咗東京周邊三個唔同嘅縣,今個星期嚟到第四個縣-長野~長野地大物博,係日本第四大嘅一級行政區,要深入體驗都需要唔少時間,所以今次只係到訪咗喺北陸新幹線沿線嘅輕井澤~
輕井澤夏天嘅時候特別涼爽,所以係非常受歡迎嘅避暑勝地.唔單止係咁,秋冬嘅時候又可以分別嚟呢度睇紅葉同滑雪,一年四季都好適合去玩~輕井澤係北陸新幹線進入長野縣後嘅第一站,距離東京只係大約1個鐘頭15分鐘車程~班次頻密嘅時候最多一小時有三班,較疏落嘅話就一個鐘一班,都算方便排行程.
星野度假區相信係唔少人認為係輕井澤必到嘅景點之一,所以我當然亦都無錯過啦~度假區位處於山上,所以搭完新幹線要再轉巴士上山.巴士方面一共有兩個嘅選項,可以由輕井澤站直接搭西武巴士上山,收費單程460日圓.你亦都可以俾260日圓轉火車搭去中輕井澤站,接住搭度假區嘅免費穿梭巴士上山.兩者各有好處,前者簡單直接,後者就平啲.
大家喺度假區內去得最多嘅,我諗必定係嗰度嘅兩間教堂-輕井澤高原教堂,以及石之教堂啦~高原教堂係全日本第一座俾新娘著婚紗辦婚禮嘅西式教堂嚟,至今已經有近百年歷史!石之教堂就比較摩登,以結合大自然為主題~呢兩個教堂都係熱門嘅結婚場地,所以不時都會遇到有人舉辦婚禮~喺婚禮舉辦嘅時候就要稍微俾啲耐性等一等,等儀式結束之後先再參觀~
度假區裡頭仲有實惠嘅美食等緊大家㗎~喺接近巴士站嘅位置有一間叫「村民食堂」嘅餐廳,專做日式料理,唔少仲係採用返當地嘅材料添.千祈唔好諗住喺度假區入面食嘢會好貴,定食平均千幾日圓就有交易,而且仲要質素幾好,好好食!餐牌每季都會按照食材時令而更換,所以你會見每個Blog介紹嘅菜式唔同,不過大家嘅評價都幾一致咁推薦~
楡樹街小鎮亦係度假區內其中一個值得去嘅地方,雖然佔地唔大,但都有唔少Cafe同埋小店~呢排聖誕節仲會搖身一變成為聖誕小鎮,睇相都覺得幾靚!如果大家會去睇嘅話不妨遲啲留言同我哋分享下你影到嘅靚相㗎!
離開星野度假區之後,當然仲未係輕井澤一日遊嘅終結!我留咗少少時間,去埋輕井澤站側邊嘅王子購物廣場先上車返東京~佢無打正旗號叫自己做Outlet,不過裡頭舖頭就大多都係Outlet嚟!園區嘅範圍一啲都唔細,所以有好大片嘅戶外空間可以休息,呢一點同其他Outlet亦都好唔同.最令我印像深刻嘅,相信係廣場入面有專賣當地農產品嘅商店,縱使被云云嘅國際品牌包圍,依然堅持推廣當地特色~
親身去過輕井澤之後,確實了解到點解輕井澤會咁受遊客歡迎~我知道輕井澤仲有唔少地方值得去,所以之後一定會再去!我諗我都要諗下下次需唔需要喺當地留宿一晚啦!
如果您有任何關於旅遊或者行程上嘅問題,請隨便留言或者Inbox問,我會盡力解答㗎~
星野度假區官網:hoshino-area.jp/zh-tw
王子購物廣場官網:karuizawa-psp.jp/tw
交通:
由東京站乘搭北陸新幹線前往輕井澤站,需時約1小時15分鐘.
接駁星野度假區的穿梭巴士-由輕井澤站乘搭信濃鐵道線前往中輕井澤站,需時約4分鐘.


text:
終於有時間執返我嘅初半馬後感.(以下係千字長文,真係慎入)
有係谷到睇過我嘅 post 都知,我由星期五開始無啦啦發燒.就好似我小學時期一到大考就一定會發燒一樣,估唔到呢個問題到咗廿年後嘅今日都會發生.係谷入面好多師兄師姐叫我睇西醫快啲好,但我最怕食西藥驚手腳無力,加埋副作用最怕到星期日都落唔到場,最後我都係去返睇中醫.
食咗3劑中藥其實都半退燒狀態,但每日都眼光光咁失眠,令到我更加驚同擔心.到咗星期日唯有4:00am 起身順便探熱,37.3度 (Google話正常體溫36.8-37.5度).都算正常,於是決定咩都唔諗換衫提早出門,去7仔叮兩個三文治,係地鐵到食完就出發到尖沙咀,周圍行下坐下等開跑.
其實話無燒,但我根本失晒聲,幾用力都發唔到聲.心諗算啦,跑步用隻腳又唔係用聲帶,盡跑啦,見唔妥就散步,最多未上巴士囉.練咗咁多個月,臨門一腳先唔畀我入閘﹖我點都要落去行架啦!
一開始,彌敦道全平路,一直唔敢叫自己跑咁快,驚住後面無力.但好多跑手係後面撞上黎左穿右插,但我選擇隨心跑.奧海城之後連翔道開始上斜,我開始要慢落黎.直到上到去7-8K 青葵公路到西隧之前,左右兩邊都係圍牆,基本上除咗望到個天空同前面堆跑手之外都無咩風景好睇,又無人打氣,仲開始見到大家企埋一邊拉筋,心情同個天一樣咁灰呀! (好彩去到11K 左右有位女工作人員同我地打氣,仲話﹕就到隧道啦加油呀~ 個一下真係由個心到笑咗出黎.)
終於跑到見到圓方,西隧就係前面,真係連自己都估唔到,我終於可以黎到西隧! 當時我個心好激動,好想喊出黎,練咗咁多個月,終於可以用自己隻腳跑入去啦! 個滴眼淚仲係眼到未流出黎,見到前面好多人打氣,仲有好多槍手,呢一刻我知道,我唔可以喊,我更加要笑住跑入個窿到!
係西隧門口之前,有塊廣告牌係咁寫:「練咗咁耐無理由退」.的確,我練咗咁多個月,由最驚要上巴士,努力減磅操機練青公,唔敢再整傷隻腳,都係為咗呢一次.你叫我退? 我 DNF 上巴士都唔會退.
於是,我以8分披姿態跑出咗西隧去到上環.出咗西隧,隻左脾開始唔多聽話,本身8K 左右左腳內側條筋開始痛,明明開跑前拉足筋熱足身,不過已經無咁多時間諗點解.出咗隧道之後向著制服隊嘅姐姐拎d野搽,但一開始我已經講過我失聲,我唯有支住佢手上個支白色的東西,佢又呆咗望住我,我又望住佢.對望咗一陣佢先明我意思,示意我出去膠帶外,仲倒到我一手都係白色的液體,瀉到落地下.
無咩經驗又唔知點搽,唯有是旦撻落隻腳到揉下算又繼續上斜路去上環.好多人話干諾道天橋條斜係挑戰,對我黎講信德中心先係挑戰﹕逆!風!跑!忽然間身邊無咩人,跑得好辛苦,諗起之前睇陸王,茂木會跑慢啲係對手後面擋風,我都決定用呢招,盡量跑快啲入返人群堆中,擺一副打拳格,手高頭低衝落中環.
落到中環,好多打氣嘅朋友,好多野食! 真係好有氣氛,之前個十幾畸雖然令人灰心過,但見到咁多人打氣,又立即開心返晒! 之前成手松節油,加上喉嚨唔好,唔敢亂咁食野,又怕食埋松節油落肚,於是只係食咗粒提子同腸仔,再慢慢跑落灣仔.過埋會展,係附近返工嘅我知道好快就會到終點,諗住輕鬆跑埋去.點知,人生最不幸嘅事終於出現,一上到馬施道天橋,耳機無電.平時慣咗聽歌跑嘅我開始亂,唯有同自己講仲有1K頂硬上! 轉入駱克道,打氣聲連綿不絕,我靠住沿路無停過嘅打氣聲同每一支槍一直殺入銅鑼灣,過咗Sogo 之後我已經痴左線,一到跑一到同前面慢落黎嘅人大叫:加油呀終點啦! (明明已經失聲無咗把聲.)
就係咁,係五味紛陳嘅感受下完成咗第一次半馬比賽.
之後成個維園塞住咗,想搵個地方拉筋都無,落到地鐵站拉筋,我開始作嘔,我就知道,呢鋪我真係瀨咗嘢.返到屋企探熱,燒到38.6度.
諗返係西隧個位師兄,睇住架急救車係我身邊行過,救護員一直幫佢急救.我諗頭先個2粒幾鐘,我咁都無事,除咗我鬼上身同神打之外,我解釋唔到點解我可以完賽.
(第二日睇西醫,燒到39度.畀醫生知道我跑完半馬,剷到我上天花板.完.)
其實無論如何,都要十萬個多謝周遊烈跑嘅師兄師姐一直為我打氣同關心,呢幾個月嘅準備,多謝A 神同陳伯,一直畀好多支持,鼓勵同信心,由本來11月12月練長課好驚上巴士到成功完成.仲有我朋友圈入面嘅師兄們,畀左好多意見,我就算跑唔跑到落唔落到場,無你地,我都未必咁有信心咁練習.
下年,我唔要再病,我要做時間,我要再跑好D!
出年渣半馬再見!
>
更多:
Fitz Facebook專頁
跑步,咩嘢係最緊要呀?
學識尊重 才會學識跑步
跑步啫,你估賽馬咩?
青藍@Fitz
Fitz Running 跑步


text:
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
餐廳一角擺放住出售嘅食品.
餐廳有兩種飲食模式,一種係自助餐形式,揀好自己想食
嘅嘢之後,再根據食物重量計價,飯同湯係任添.
另一種係形成係 set lunch,需要預先
訂位,價錢以每位計算.
餐廳裝修同餐具都係走簡約,樸素路線.
前菜係脆絲檬粉配山葵薄荷汁.
點心係松露水晶包.
呢個松茸茨實薏米燉湯超正,味道又香又濃!
上素紹菜卷,餡料主要係雜菌.
鮮菌炸豆腐,口感外脆內滑.
惹味叉燒串,我覺得味道略甜,不過
就真係名符其實好惹味.
鮮露筍炒茶樹菇.
頭抽炒麵,用上比賽得獎嘅頭抽去煮,不過因為我
自己一向飲食清淡,所以覺得味道略鹹.
合桃豆漿,但合桃味唔係好飲得出.
飯後甜品係桂花糕.


text:
- Goodbye HK Hello UK
脫乜歐
早幾日睇咗個CCTVB什麼英國脫歐分析嘅特輯,當中嗰啲眼界同視野的確令人嘆為觀止.英國本地經濟會不明朗?英鎊短期波幅比較大?但英國其實對世界影響力好低,所以唔會特別對香港有太大影響?其實你同我阿媽係女人,人類唔抖氣都會死,真係㗎?好叻呀?唔敢話自己有乜真知灼見,只係人在英國,日常睇埋一大堆本地新聞同分析,所以角度會多一啲.
首先大家要明白EU呢樣嘢,其實同情侶情到濃時結婚差唔多,初頭緊係充滿愛咁諗住合作耍玉女劍法.但幻想美麗,現實殘酷,仲要廿八個成員雜交.既唔同文又唔同種,背境收入文化樣樣都唔同,反面係遲早嘅事.好多人會覺得難民問題係英國脫歐嘅主因,其實只不過係一個導火線.真正原因香港人會好容易明白,留歐同脫歐兩邊嘅諗法,講到底就係國家自主權同揾錢至上當中嘅選擇.
好多英國人長期不滿EU議會同法庭凌駕於英國國會同法庭,即係下下中央話事,仲要硬塞啲低端人口比我?(香港人,你懂的!)而支持留歐嘅多數係做生意,中產同年青人,做生意嘅同埋中產諗乜原因唔洗特別講.而年青人方面,大家要明白英國人從來工作流動性好強,入咗EU後就更勁,入嘅係勞工出嘅係專才,脫歐即係影響前(錢)途.加埋愛爾蘭(EU成員國)同北愛爾蘭(英國本土)嘅邊界,到底有無一地兩檢,兩地兩檢,還是唔驗唔檢?
好多人覺得EU對英國脫歐立場好一致,試問廿七個國家點會一條心吖?大家响國際新聞見到嘅所謂狠勁嘅立場,不過係最大(同最嬲)嘅法國同德國,因為英國係EU之中比較有錢夾錢嘅成員.其它嗰啲嘅立場要求目的都唔同,其實同EU代表正式談判之餘,May姐亦會鬼鬼祟崇咁同嗰堆國家傾計(合縱連橫咁囉),結果法德兩國緊係仲慶啦,呢幾個月黎到趁埋牙咪反枱囉.
中文所謂嘅「硬脫歐」,現在嘅解讀應該係叫No Deal Brexit,即係放低分手費即走,頭也不回,只做一個WTO成員國,對嗰廿七個國家整體或者分開遲啲傾.係咪世界沒日呢?可能係,除非唔係,啲友講到會變咗北韓咁,咁北韓死得未呀?其實咁樣的話同樣對EU當中唔少國家亦都係七傷拳.東歐無咗個勞工市場,北歐多咗個北海惡性競爭捕魚,西班牙無得攞直布羅陀著數,愛爾蘭就多咗個欄隔住咗英國做孤島EU國,意大利會學脫歐走數,法德要比多好多養住啲破產國,可能係提早攬炒.
無論點都好,波已踢爛,大家都玩到騎虎難下,收手咪好無面?本來係留歐派嘅May姐,佢未必係最傑出嘅領首相,但英式陰濕古惑一定有餘,平衡國內外之餘結果得到咁嘅Deal,係無人會特別開心.啲人話英國脫歐會仆街,有啲人情願窮都要尊嚴,另外有啲就覺得「係咁㗎啦!」無所謂,唔好話英國人啦,香港人何嘗唔係為呢啲爭拗分裂到癲呢?無論點結果點都唔會好得去邊,不過當年邱吉爾為咗國家,向美國認契弟,答應放棄所有殖民地都得,英國人有咩做唔出?係咪開始明點解Trump Trump唔太鐘意個軟腳Deal呢?


text:
圖片來源
每年家長最頭痕嘅一定係幫自己嘅小朋友揀選學校,由揀幼稚園到揀中學,都非常值得苦惱,揀學校其實到底應該要咩準則,今日就等Tutor Circle尋補 為大家分享下啦!
**現在從以下banner按鈕轉載到 Tutor Circle 尋補網站,並輸入優惠碼 ”TCBLOG2020“ 即可享$20學費減免,事不宜遲,馬上去搜索適合導師上課吧**
硬件配套
圖片來源
而家嘅學校普遍資源比較充沛,學校嘅硬件配套亦較好,成為唔少學生家長選擇學校嘅時候嘅一個重要準則.
的確,學校係學生每日長時間逗留嘅地方,學校嘅硬件配套會直接影響學生嘅學習成效,所以家長係揀選學校嘅時候不妨留意吓學校有啲咩特別嘅硬件配套,例如如果學校本身設有泳池,可能比較適合玩體育嘅學生,訓練嘅時候唔使出去出面嘅場館.另外如果學校有電子白板,甚至iPad提供比學生,可以睇得出學校使用嘅科技比較新穎,亦有助學生提高學習成效.
升學率並非雖一標準
圖片來源
好多家長揀先學校嘅時候第一樣都會先睇學校嘅升學率,例如中學嘅入U率有幾高,或者有冇出過狀元等等,但係其實升學率或者學生喺公開考試嘅成績並非挑選學校嘅唯一標準.
家長一定要先了解學校嘅教育理念,如果如此優良嘅升學率係因為過度操練而出嚟嘅,家長又係咪忍心小朋友嘅童年係冇數嘅練習同埋考試之中渡過呢?
亦有唔少學校,學生成就上未必係10分優良,但係喺體育項目上面表現10分出色,喺學界稱霸多年,咁家長就要認清楚小朋友嘅需要,如果小朋友已經有志喺體育界發展,咁一間學業上比較輕鬆嘅學校可能比較適合佢,等佢可以專注訓練自己嘅體育項目.
[延伸閲讀](2020 IELTS)雅思補習班簡介:如何準備IELTS?
延伸閱讀(通識補習)補習名師選擇 & 話你知溫習小竅門!
延伸閱讀(補習價錢)私人補習價錢2020 – 點先搵到合適嘅私補價錢?
學校選擇並非全部
圖片來源
揀到一間好嘅學校固然重要,但係家長亦都要留意,學校並唔係學生嘅全部,想小朋友喺公開考試上奪得佳績,又或者係自己擅長嘅範疇發光發熱,有更加多嘅因素比起一間學校重要,例如學生自己本身嘅態度等.所以一間Band one中學會有學生入唔到大學,同時一間Band three嘅中學亦都可以有人以獎學金入讀大學.
延伸閱讀(HKDSE Maths)究竟DSE數學點讀先高分?
延伸閱讀 (DSE Maths Cut Off)有效温習大計!
總結
揀選適合學生嘅學校有助學生發掘自己嘅一技之長,為將來嘅道路作萬全準備,但係揀選學校亦唔係end game,最重要嘅都係學生本身,所以家長唔需要太灰心,只要事前做好功課,盡力為學生揀選最好嘅學校就可以啦.
(此文章純屬 Blogger 個人分享,並不代表本網誌立場.)
想追返學校進度?Tutor Circle尋補有超過10000個三大導師,即日幫你搵一個適合既導師!
想找一名合適的家教老師
DSE 讀得咁辛苦,想活用知識黎賺下外快?
想搵 好多好多私補學生
緊貼尋補 Blog,Facebook , Instagram同 WeChat,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp sample 補習網 數學補習
大學五件事 綜合格式


text:
喺當今世上,查少係真正二世祖之王,撇除少少公務,食玩瞓咗七十年,萬事有阿媽頂住.
如果佢生性同能幹啲,女王一早退位享福啦,何必做到近百歲?
由懂事開始,望住女王做嗰啲嘢五六十年,係有興趣過國王癮嘅,就一早接咗手啦,佢嘅能力同風度既遠不及女王,加上戴妃件事,個人聲望形象又差,如果再出乜嘢醜聞,就會拖累成個王室.
正常嚟講,佢應該玩幾年就會以健康理由退位.做威廉時代開始前嘅一個過渡君主.
再講多次做君主係終身, 就算去到現代君主提早退位例子都係少之又少, 咁多個例子裏面真係完全覺得退休自願退位嘅係得日本上皇
前教皇退位嗰陣時佢係好不受歡迎, 講真係教會裏面覺得佢行倒車, 西班牙太上皇亦都係好唔受歡迎講緊啲人係想推翻成個皇室佢先至落台
喺英國皇室歷史唔係冇君主試過退位, 但係我就咁諗到嘅全部百分百係強迫:蘇格蘭人女王瑪莉係兵臨城下強逼簽紙, 查理斯一世係打輸仗而且佢嗰陣時未知道原來會畀人斬頭, 愛德華八世係國會迫官, 理查二世係兵臨城下強迫交出王位, 佔領黃威廉之前嗰個細路我連佢個名都唔記得佢褪位係因為貴族唔支持而且威廉兵臨城下
女王健康係上年親王死咗之後先至開始轉壞, 冚蓋德高望重比較穩陣啲咁呢個係事實, 但係查理斯已經喺過去一年唔同情況之下做緊攝政王, 你呢種諗法係諗緊一般家族生意, 冇考慮到歷史傳統, 更加冇考慮到有機會係宗教因素令到佢覺得唔可以炒上帝
至於你話查理斯想做就一早接手就更加得啖笑, 你言下之意係要佢搞政變?


text:
事實上,「I love my job」呢句話,對一般人而言,根本完全唔成立 !
每日被綁係公司,處理公務,被上司黠嚟點去,面對公司老屁股仲要低聲下氣…如果唔係為咗份糧,邊個想待係公司裡受苦受難 ?
成年入面,最期待嘅大概只有年假,仲有12個月嘅出糧日吧 ! 講真,除此之外,實在諗唔到任何其他值得期待嘅日子;頂多大不了嘅就係年底嘅annual dinner,不過都係一餐食得好少少既dinner,然後抽d冇咩用嘅獎品,第二日又係繼續返工.
但係今年嘅公司annual dinner,卻令我印象深刻.
往往每年尾牙活動送出嘅抽獎禮物,都係d冇用嘅贈品水壺,鍋具,最慘嘅係,呢d嘢成本又高,所以獎項好少,抽中嘅機率好低.難得先有一個人先抽中大獎,攞到手錶或機票之類.但今年有d意外,一入會場,就睇到抽獎台上嘅price list──USB手指公仔同行動電源!真係令我眼睛一亮;更感動嘅係,底下一行「USB 人人有獎」──沒錯,意思就係,就算抽到最細嘅獎項,都至少能攞到USB手指公仔呢種實用又可愛嘅工具!
果然,舊年嘅尾牙,我抽中人生第一次嘅尾牙企業禮贈品──公仔造型嘅USB手指!雖然唔係頭獎,但呢份企業禮贈品,已經令我真真實實咁感受到老闆嘅心意!因為係真正下一番苦心去認真思考,先得到嘅結果.我好開心,因為終於有種被重視嘅感覺!比起往年隨隨便便嘅禮物,雖然今次我都只係抽中小小嘅獎項,但已經感覺到───成個企業對員工態度嘅轉變!
之後,我感覺到自己,仲有身邊嘅同事,工作更加賣力.或者係因為感受到老闆對我哋嘅重視喇!真係冇諗到,一份簡單嘅尾牙贈品,可以有咁大嘅改變!